Hussain ah aniyaa kuri fulus neyngey thee mahsala ninmaalaifi\nހުސެންއަށް އަނިޔާކުރި ފުލުސް ނޭންގޭތީ މައްސަލަ ނިންމާލައިފި\nމުޒާހަރާ ކަވަރު ކުރަމުން ދަނިކޮށް މިދިޔަ ފެބްރުއަރީ މަހުގެ 16 ވަނަ ދުވަހުގެ ރޭ ހައްޔަރު ކުރި ރާއްޖެ ޓީވީގެ ނޫސްވެރިޔާ ހުސެއިން ހަސަންއަށް އަނިޔާ ލިބިފައިވާ ގޮތާއި އެ އަނިޔާތައް ކުރި ފުލުހަކީ ކާކުން ނޭނގޭތީވެ، އެ މައްސަލަ އިތުރަށް ކުރިއަށް ނުގެންގޮސް، ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރްސީއެމް) އިން މައްސަލަ ނިންމާލައިފި އެވެ.\nހުސެއިން ހައްޔަރުކޮށްފައިވަނީ މަޖީދީމަގާއި ޗާންދަނީމަގާއި ގުޅުނު ސަރަހައްދުގައި މިދިޔަ ފެބްރުއަރީ މަހުގެ 16 ވަނަ ދުވަހު މުޒާހަރާ ކުރަމުން ދަނިކޮށް އެ ސަރަހައްދު ކަވަރު ކުރަމުގައި ފުލުހުންގެ ވާޖިބަށް ހުރަސް އެޅި ކަމަށް ބުނެ އެވެ.\nއެޗްއާރްސީއެމުން މައްސަލަ ނިންމި ގޮތުގެ ރިޕޯޓްގައި ވަނީ، ފެބްރުއަރީ 16 ވަނަ ދުވަހުގެރޭ ހުސެއިން ހައްޔަރު ކުރުމުގެ ތެރޭގައި ފުލުހުންގެ ބަހަށް ނުކިޔަމަންތެރިވުމުގެ ސަބަބުން ޕެޕާ ސްޕްރޭ ބޭނުން ކޮށްފައިވާ ކަމަށާއި ގަދަ ބާރުގެ ބޭނުން ކޮށްގެން ހައްޔަރު ކޮށްފައިވާ ކަމަށެވެ. ނަމަވެސް ހުސެއިން ހައްޔަރު ކުރި ފުލުހުން ބުނީ ޕެޕާ ސްޕްރޭ ބޭނުން ކޮށްފައި ނުވާ ކަމަށާއި އޭނާ ނުކިޔަމަންތެރިވެފައި ވެސް ނުވާ ކަމަށެވެ. އެހެންކަމުން ފުލުހުންގެ ބަޔާނުގައި ފުށުއެރުންތަކެއްހުރި ކަމަށްވެސް ރިޕޯޓްގައި ވެއެވެ.\nރިޕޯޓްގައި ވަނީ، ގަލޮޅު ވިލީ ފުލުސް ސްޓޭޝަނަށް ހުސެއިން ގެންދިޔަ ފުލުހުން ބަޔާނުގައިވަނީ އޭނާ ވެހިކަލްއަށް އަރުވައިގެން ގެންދިޔައީ ރުހުމުގައި ކަމަށާއި ވެހިކަލް ތެރޭގައި އެއްވެސް ކަމެއް ނުހިނގާ ކަމަށެވެ. ނަމަވެސް ވެހިކަލުން ފޭބުމަށް ހުސެއިން އަށް އެންގުމުން އެކަމާ ދެކޮޅު ހަދައި ނުކިޔަމަންތެރިވުމުގެ ސަބަބުން ފުލުހުން މީހުން ގެންދިއުމުގައި ބޭނުންކުރާ އުކުޅުތައް ބޭނުންކޮށްގެން ގަދަބާރުން ބާލާފައިވާ ކަމަށްވެސް އެޗްއާރްސީއެމުން ބުނެފި އެވެ.\nއެޗްއާރްސީއެމުން ބުނީ، ހުސެއިން ވިލީ ސްޓޭޝަނަށް ގެންދިޔަ ފުލުހުން ވެހިކަލުން ބޭލުމުގައިި އަމަލުކޮށްފައިވާ ގޮތާމެދު ފުލުހުން ކޮމިޝަނަށް ދިން ބަޔާންތަކުގައި ފުށުއެރުމެއް ހުރި ކަމަށެވެ.\nއެރޭ ހުސެއިންއަށް ފަރުވާ ދިނުމަށް އޭޑީކޭއަށް ގެންގޮސްފައިވާ ކަމަށާއި އޭނާގެ ރިޕޯޓްގައި ބަނޑާއި މޭމަތީ ޒަހަމްތަކެއް ލިބިފައިވާ ކަމަށެވެ. ނަމަވެސް އެއީ ސީދާ ކޮން ގޮތަކުން ލިބިފައިވާ އަނިޔާތަކެއްކަން ސާފުނުވާ ކަމަށްވެސް އެޗްއާރްސީއެމުން ބުންޏެވެ.\nމައްސަލަ ނިންމި ގޮތް ބަޔާންކޮށް އެޗްއާރްސީއެމުން ބުނީ، އެރޭ ހުސެއިންނަށް އަނިޔާކުރީ ސީދާ ކޮން ފުލުހެއްކަން ތަހްގީގަށް ލިބިފައިވާ ލިޔެކިޔުންތަކާއި އެހެނިހެން ހެކިތަކުން ފާހަގަ ކުރެވިފައިނުވާތީއާ މެޑިކަލް ޑޮކިއުމެންޓްތަކުންނާއި ސިއްހީ މާހިރުންގެ ލަފާއިން އަނިޔާ ލިބިފައިވީކަން ކަށަވަރުވީ ނަމަވެސް އެއީ ކޮން ގޮތަކުން ލިބިފައިވާ އަނިޔާއެއްކަން ސާފުވެފައިނުވާ ކަމަށެވެ. އަދި ހާދިސާގައި ހަރަކާތެރިވި ފުލުހުން ދީފައިވާ ބަޔާންތަކުގައި ފުށުއެރުންތަކެއް ހުރި ކަމަށާއި އަމަލު ހިންގިކަމަށް އިއުތިރާފްވެ އެއްވެސް ފުލުހަކު ބަޔާން ދީފައިނުވާ ކަމަށެވެ.\nއެހެންކަމުން އެންޓި ޓޯޗާގެ ގާނޫނުގައި ބަޔާންކުރާ މާއްދީއާ ނަފްސީ އަދި ލާއިންސާނީ އިހާނެތި އަމަލެއް ފުލުހުން ހުސެއިން އަށް ގަސްތުގައި ކުރިކަމަށް ތަހްގީގަށް ސާބިތުނުވާތީ މައްސަލަ އިތުރަށް ކުރިއަށް ނުގެންގޮސް ނިންމާލާފައިވާ ކަމަށް އެޗްއާރްސީއެމުން ބުންޏެވެ.\nމޯލްޑިވްސް ޕޮލިސް ސާވިސް އެޗްއާރްސީއެމް ރާއްޖެ ޓީވީ


Mohan footboalhaige ehme mathee license nagaifi | Mihaaru\nކުޅިވަރު / މުހައްމަދު ޝިޔާޒު (މޯހަން)\n25 ޖޫން 2020 - 21:34\nއެ ފާސް ނެގި ފުރަތަމަ ދިވެހި ކޯޗަކީ ޓީސީ ސްޕޯޓްސް ކްލަބްގެ މިހާރުގެ ކޯޗު އަދި ކުރިން ވިކްޓްރީ އާއި ބީޖީ އަދި 19 އަހަރުން ދަށުގެ ގައުމީ ޓީމުގައި ވެސް މަސައްކަތްކުރި ކޯޗު އަދި ޔޫތު ޑިވެލޮޕްމަންޓުގެ ތަޖުރިބާރު ޓްރެއިނަރު މުހައްމަދު ޝާޒްލީ (ޝާޒް) އެވެ.\nއެފްއޭއެމުން ދިން ފުރުސަތެއްގައި މޯހަން މި ކޯސް ފުރިހަމަކުރަން ފެށީ މިދިޔަ އަހަރު ކުރީކޮޅެވެ. ޖުމްލަ ހަތަރު ބަޔަކަށް ބަހާލައިގެން ކުރިއަށްގެންދިޔަ ކޯސް މިދިޔަ އަހަރުގެ ނޮވެމްބަރު މަހު މޯހަން ވަނީ ފުރިހަމަކޮށްފަ އެވެ. އަދި ކޯސް މާޗު މަހު އެއްކޮށް ނިމުމާ އެކު އޭނާ އަށް މިހާރު ވަނީ ސެޓިފިކެޓް ލިބިފަ އެވެ.\nމި ފާސް މޯހަން ނެގިއިރު އޭނާ ވަނީ ރާއްޖޭގައި ކޯޗިންގެ އެންމެ މަތީ ހަރުފަތަށް އަރައި ބޮޑެތި ކާމިޔާބީތަކެއް ހޯދައިފަ އެވެ. ރަސްމީކޮށް ފުޓްބޯޅަ ނުކުޅެ ކޯޗިންގެ ތެރެއަށް ވަން މަދު ދިވެހިން ކޯޗުންގެ ތެރޭގައި ހިމެނޭ މޯހަންގެ ކޯޗިން ކެރިއަރުގެ ބޮޑު ބައި ހޭދަކުރީ، 1997 އިން 2008 އަށް ގައުމީ ޓީމުގެ އެސިސްޓަންޓް ކޯޗެއްގެ ގޮތުގަ އެވެ. ރާއްޖޭން 2008 ވަނަ އަހަރުގެ ސާފް ޗެމްޕިއަންޝިޕް ކާމިޔާބުކުރުމުގައި އޭނާގެ ހިއްސާ ބޮޑެވެ.\nފަހުން ކްލަބް ކޯޗިން އަށް ވަދެ، އޭނާގެ އާއިލީ ކްލަބެއްގެ ގޮތުގައި ފާހަގަވި ނިއު ރޭޑިއަންޓަށް ގިނަ ކާމިޔާބީތަކެއް ހޯދައިދިނެވެ. އެންމެ ފާހަގަކޮށްލެވެނީ މެޗަކުން ބަލިނުވެ ނިއު އަށް 2012 ވަނަ އަހަރުގެ ދިވެހި ލީގު ކާމިޔާބުކޮށްދިނުމެވެ.\nމި ލައިސަންސްއާ އެކު ދެން ވިސްނާނީ ރާއްޖޭން ބޭރުގެ ޓީމަކަށް ކޯޗުކޮށްދޭންތޯ އެހުމުން "މޯހަން" ބުނީ ހުވަފެންތަކާއި އުއްމީދުތައް އެބަހުރި ކަމަށާއި އެކަންކަން ހާސިލްކުރަން މަސައްކަތްކުރާނެ ކަމަށެވެ. މިވަގުތު އޭނާ އެންމެ އިސްކަންދިނީ މި ފުރުސަތު ހޯދައިދިން އެފްއޭއެމްގެ ރައީސް ބައްސާމް އަދީލް ޖަލީލާއި އޭރު އެފްއޭއެމްގެ ޑެޕިއުޓީ ޓެކްނިކަލް ޑިރެކްޓަރު އިހުސާން އަބްދުލްގަނީ (ސާންތީ) އަށް ޝުކުރުއަދާކުރުމަށެވެ. އަދި ކޯހުގެ ތަމްރީންތަކަށް އޭނާ ވީއްލައިދިނީތީ އީގަލްސް އަށް ވެސް ޝުކުރުއަދާކުރި އެވެ.\nސާންތީ އަކީ މޯހަންގެ ގައުމީ ޓީމުގައި އެސިސްޓަންޓް ކޯޗު ޕާޓްނަރެވެ. ދެ ކޯޗުން ގައުމީ ޓީމުގައި މަސައްކަތްކުރިއިރު 2004 ވަނަ އަހަރު ގަދަފަދަ ދެކުނު ކޮރެއާއާ ރާއްޖެ 0-0 އެއްވަރުކުރި މެޗުގައި ކުޅުނު ކިމް ނަމް އިލް އާއި ސޯލް ހީ-ހިޔޯން ވެސް މޯހަންއާ އެކު މި ކޯހުގައި ބައިވެރިވެ އެވެ. އޭގެ ދެ އަހަރު ކުރިން ވޯލްޑް ކަޕުގައި ވެސް ކުޅުނު މި ދެ ކުޅުންތެރިންގެ ތެރެއިން ސޯލް ވަނީ އިނގިރޭސި ޕްރިމިއާ ލީގުގައި ވުލްވްސް އާއި ރެޑިން އަދި ފުލަމް އަށް ކުޅެފަ އެވެ.\nވެލެންސިއާ އާއި އދ. މަހިބަދޫ އަދި ދ. ކުޑަހުވަދޫ ޓީމަށް ވެސް ކޯޗުކޮށްދީފައިވާ މޯހަން ފާހަގަކުރެވެނީ ރޭވުންތެރި އަދި ކާމިޔާބާ ވެސް ރަށްޓެހި ކޯޗެއްގެ ގޮތުގަ އެވެ.\nމުހައްމަދު ޝިޔާޒު (މޯހަން) އެފްއޭއެމް\n9 ކޮމެންޓް, 48 ރިއެކްޝަންސް\nތިގޮތައް ބާސްކެޓް ގެ ވެސް ކޯޗުން ނައް ފުރުސަތު ހޯދަ ދޭނަމޭ ހިތައް އަރަނީ\nމަރުޙަބާ ކޯޗް.. ???\nމަރުހަބާ މޯހަން. ނިއުގަ ހޯދި ކާމިޔާބީ ދުވަހަކުވެސް ހަނދާނެއް ނުނެތޭނެ. އަސްލު މޯހަންގެ ސްޓައިލް އަހަންނަށް ވަރަށް ކަމުދޭ (މިބުނީ އޭނަގެ ޓީމެއް ފުޓްބޯޅަ މެޗެއްގައި ކުޅުވާ ސްޓައިލް).\nބައްސާމައް ހަމަ ސާބަސް ، މީހުން އެކިޔާ އެއްޗެއް ދިމައެއްނުވޭ ، އެންމެ ބޮޑައް ބައްސާމައް ފާޑުކިޔާ އެކަކުގެ ކޮއްކޮޔައް ތިފުރުސަތު ހޯދައިދީ ނުވިތާކައް އެފް އޭ އެމް އިން ހުރިހާ ހަރަދެއްދިނީމަ ބައްސާމަކީ ފުޓުބޯލަ ދެކެ ލޯބިވާ ކުއްޖެއްކަން އެނގިއްޖެ\nތީ ވަރަށް ކުރީގެ އުސޫލެއް ބޭބެ ފާޑުކީމަ ކޮއްކޮއަށް ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ އަދަބު ދިނުމަކީ. މިހާރަކު ނުހިނގާނެ! ްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްްް\nކުރީގަ ވެރިކަންކުރި މީހަކު ބޭނުންވާ މީހަކު އަތުނުވީމަ އަންހެނުންވެސް ގެންދިޔަ. ބައްސާމާ ތިމާގެ މީހެއް.\nކުރިޔަށްދާންއުޅޭމީހަކަށް ފުރުސަތުލިބޭނެ ބައްސާމު ނުދިނަސް\nލައިސަންސް މަތިވެގެން ވާނެ ހަތަރެއްޗެއްވިއްޔާ ދެން ދިވެހި ފުޓްބޯޅައިގަ ވާނެތާ؟. މިތިބީ ބަލަން.


Bollywood film thakugai negative role thah kulhefaivaa Mahesh...\nބޮލީވުޑް ފިލްމްތަކުގައި ނެގެޓިވް ރޯލްތައް ކުޅެފައިވާ މަހޭޝް އާނަންދް މަރުވެއްޖެ\nމަހޭޝް އެންމެ ފަހުން ފެނިގެން ގޮސްފައިވަނީ މިދިޔަ ޖެނުއަރީ މަހުގެ 18 ގައި ރިލީޒްކުރި ގޯވިންދާގެ ރަންގީލާ ރާޖާ އިން\nކ. މާލެ 10 ފެބުރުއަރީ 2019 | އާދީއްތަ 08:26 3,732\nމަހޭޝް އާނަންދު އާއި އަމީތާބް ބަޗަން - ހިންދުސްތާނީ ޓައިމްސް\n1980 އާއި 1990 ގެ އަހަރުތަކުގައި, ފިލްމްތަކުގައި ނެގެޓިވް ރޯލްތައް ކުޅެފައިވާ މެހޭޝް އާނަންދް މަރުވެއްޖެ އެވެ.\n"ޓައިމްސް ނައު"ގައި ރިޕޯޓްކޮށްފައިވާގޮތުން އުމުރުން 57 ގެ އެކްޓަރުގެ ހަށިގަނޑު މިހާރު ވަނީ ޕޯސްޓްމޯޓަމް ހެދުމަށްޓަކައި ކޫޕަރ ހޮސްޕިޓަލަށް ގެންގޮސްފައެވެ.\nރިޕޯޓްތައް ބުނާގޮތުން އޭނާ ދިރިއުޅެމުންދަނީ މުމްބާއީގެ ވާސޯވާގައި އެކަނިއެވެ. "ޕީޕިން މޫން.ކޮމް" އިން މަހޭޝްގެ ކުރީގެ އަންހެނުންނަށް ގުޅުމުން ބުނެފައިވަނީ އޭނާގެ ކުރީގެ ފިރިމީހާގެ މަރުވިކަން އެނގިފައިނުވާ ކަމަށާއި 2002 ވަނަ އަހަރުން ފެށިގެން އެއްވެސް ގުޅުމެއް ނެތް ކަމަށެވެ.\nމަހޭޝް އެންމެ ފަހުން ފެނިގެން ގޮސްފައިވަނީ މިދިޔަ ޖެނުއަރީ މަހުގެ 18 ގައި ރިލީޒްކުރި ގޯވިންދާގެ، ރަންގީލާ ރާޖާ އިންނެވެ.\nމަހޭޝް އާނަންދު ކުޅެފައިވާ މަޝްހޫރު ފިލްމްތަކުގެ ތެރޭގައި "ޝަހެންޝާހް" (1988)، "މަޖުބޫރު" (1989)، "ސްވާގް" (1990)، "ތަނޭދާރް" (1990)، "ވިޝްވާތްމާ (1992)، "ގުމްރާހް" (1993)، "ހުއްދަރު" (1994)، "ބޭތާޖް ބާދްޝާހް" (1994)، "ވިޖޭތާ" (1996) އަދި ކުރުކްޝެތްރާ (2000) ހިމެނެއެވެ.\n"ރަންގީލާ ރާޖާ" ވެގެން ގޮސްފައިވަނީ 18 އަހަރުގެ މެދުކެނޑުމަކަށްފަހު މަހޭޝް ފެނިގެންދިޔަ ފިލްމެވެ. މެހޭޝްގެ ފޭސްބުކްގައި އޭނާ ލިޔެފައިވަނީ އެ ފިލްމްގައި އެނާ ފެނިގެންދާނީ ހަ މިނެޓް ކަމަށާއި ނަމަވެސް އެނބުރި މަސައްކަތަށް ނުކުމެވުމުން ވަރަށް އެކްސައިޓްވެފައި ހުރި ކަމަށެވެ.


BREAKING: Kendhoo Ah Araa Feybun Manaa Kohffi - Vaguthu\nކެންދޫއަށް އަރާ ފޭބުން މަނާކޮށްފި\nކޮވިޑް-19 އާ ގުޅިގެން، ބ. އަތޮޅު ކެންދޫއަށް އަރާ ފޭބުން ހެލްތް ޕްރޮޓެކްޝަން އެޖެންސީ (އެޗްޕީ)އިން މަނާ ކޮށްފިއެވެ.\nއެރަށަށް އަރާ ފޭބުން މަނާކޮށް، އެރަށަށް މިހާރު ވަނީ އެޗްޕީއޭގެ ލިޔުން ފޮނުވާފައެވެ.\nއެރަށް މޮނީޓަރިންގއަށް ލައި ނެރުނު އެންގުމުގައި ވަނީ ކޮވިޑް-19 އާ ގުޅިގެން ބަލަން ޖެހޭ ކަންކަން ބެލުމަށް ކަމަށެވެ.\nއެ އެންގުމުގައި ވަނީ މިވަގުތު ރަށުގައި ތިބި އެއްވެސް މީހަކު އެ އެޖެންސީން ވަކި ގޮތެއް އަންގަންދެން ރަށުން ފޭބުމާއި، އެ އެޖެންސީގެ ހުއްދަ ނެތި ރަށަށް އެރުމަކީ މަނާ ކަމެއް ކަމަށެވެ.\n"ވަގުތު" އަށް މައުލޫމާތު ދެމުން ކެންދޫ ކައުންސިލްގެ ރައީސް އަހުމަދު ސަލީމް ވިދާޅުވީ، އެރަށުން ފައްސިވެފައިވަނީ އެންމެ މީހެއް ކަމަށާއި އޭނާ ފައްސިވެފައިވާ ކަން އެނގިފައިވަނީ ކަރަންޓީނު ނިންމާފައި ހެދި ޓެސްޓުން ކަމަށެވެ.\nސަލީމް ވިދާޅުވީ، ފައްސިވެފައިވަނީ ގާތްގަނޑަކަށް އުމުރުން 40 އަހަރުގެ ދިވެހި ފިރިހެނެއް ކަމަށެވެ.\nއެރަށުން މީހަކު ފައްސިވުމާއި ގުޅިގެން މިވަގުތު މޮނިޓަރިންގެ ހާލަތަށް ގެނެސްފައިވާއިރު، ސަލީމް ވިދާޅުވީ، ފައްސިވެފައިވާ މީހާއާއި މިހާތަނަށް ކައިރިން ބައްދަލުވެފައިވާ ކަމަށް މައުލޫމާތު ލިބިފައިވަނީ އެންމެ މީހެއް ކަމަށެވެ. އެއީ ކަރަންޓީނުގައި ހުރި މީހާއަށް ކާތަކެތި ފޯރުކޮށްދޭން އުޅުނު މީހާ ކަމަށްވެސް ވެދާނެ ކަމަށް ސަލީމް ވިދާޅުވިއެވެ.\nއެރަށުން ފައްސި ވޭދަނައެއް ފެނުމާއި އެކީ ބޭރަށް ނުނިކުމެ ގޭގައި ތިބުމަށާއި މާސްކު އަޅައިގެން ކޮންމެހެން މަޖުބޫރު ވެގެން ނިކުންނަން ޖެހޭ ހާލަތުގައި ބޭރަށް ނުކުތުމަށް ސަލީމް ވަނީ ރަށުގެ ރައްޔިތުންނަށް އިލްތިމާސް ކޮށްފައެވެ.\nފެބުރުއަރީ 4, 2021 22:35\nކަރަންޓީން އުސޫލާ ހިލާފުވި މިހާގެ މައްސަލަ ބަލަން ގޮވާލަން\nފެބުރުއަރީ 4, 2021 23:01\nފެބުރުއަރީ 6, 2021 02:11\nފޫހި މީހުން އުޅޭ ރަށެއް


Nasheed ge hashikolhugai gina zahamthakeh, heynahthaigen faruvaa dhenee – adduLIVE\nLast Updated: June 21, 08:56\nނަޝީދުގެ ހަށިކޮޅުގައި ގިނަ ޒަހަމްތަކެއް، ހޭނައްތައިގެން ފަރުވާދެނީ\nMay 06, 2021, 22:51 އަބްދުﷲ ޔާމީން\nމަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ހަށިކޮޅުގައި ގިނަ ޒަހަމްތަކެއް ހުރި ކަމަށާއި، އެމަނިކުފާނަށް ފަރުވާދެމުން އަންނަނީ ހޭނައްތައިގެން ކަން އިނގިއްޖެއެވެ.\nމައުލޫމާތު ލިބިފައިވާގޮތުގައި އޭޑީކޭ ހޮސްޕިޓަލަށް ރައީސް ނަޝީދު ގެންގޮސް، ހޭނައްތައިގެން ފަރުވާ ދޭންޖެހުނީ ގިނަ ޒަހަމްތަކެއް ހުރުމުންނެވެ.\nނަޝީދުގެ ހަށިގަނޑުގެ ބޭރުފުށުން ވަރަށް ގިނަ ޒަހަމްތައް ހުރިކަމަށް މައުލޫމާތު ލިބޭއިރު، ޒަހަމްތައް ވަރަށް ގިނަ ކަމަށާއި ޒަހަމްތައް ސާފުކޮށް ބައެއް ޒަހަމްތައް ފަހާފައިވާ ކަމަށްވެސް މައުލޫމާތު ލިބިފައިވެއެވެ.\nއަދި ރައީސް ނަޝީދަށް ހޭނައްތައިގެން ފަރުވާ ދޭންޖެހިފައިވަނީ ޒަހަމްތައް ގިނަ ކަމުން ކަމަށްވެސް މައުލޫމާތުލިބެއެވެ. އެހެންނަމަވެސް އެމަނިކުފާނުގެ އެތެރެހައްޓަށް އެއްވެސް ގެއްލުމެއް ވެފައި ނުވާކަމަށްވެސް މައުލުމާތުލިބެއެވެ.\nރައީސް ނަޝީދަށް އަމާޒުކޮށް ދިން ހަމަލާއާގައި އެމަނިކުފާނުގެ ބޮޑީގާޑެއްގެ އިތުރުން އާންމުންގެ މީހަކަށްވެސް އެކިވަރުގެ ޒަހަމްތައް ވެފައިވެއެވެ.\nމިހަމަލާގެ ސަބަބުން ސިފައިންގެ އެލާޓް ލެވެލް ވަނީ މަތިކޮށްފައެވެ. އަދި މަޖިލީހުގެ ކުއްލި ބައްދަލުވުމެއް ބޭއްވުމަށް ނިންމާފައިވާއިރު ރައީސް ސޯލިހް މިރޭ ސެކިއުރިޓީ ކައުންސިލްގެ ބޭފުޅުންނާ ބައްދަލުކުރެއްވުމަށްވެސް ވަނީ ނިންމަވާފައެވެ.


ވަޒީފާގެ ފުރުޞަތު- ރިސެޕްޝަނިސްޓް (ޖީ.އެސް 3)\nމި ކޮމިޝަނުން ރިސެޕްޝަނިސްޓް-ޖީ.އެސް3ގެ މަޤާމަށް ކުރި ޢިއުލާނުގެ މުއްދަތު ކުރުކަމަށް ފެންނާތީއާއި، މަސައްކަތަށް ޤާބިލް ގިނަ ފަރާތްތަކަށް ފުރުޞަތު ދިނުމުގެ ގޮތުން، އިޢުލާން ނަންބަރުން (A)AC-2017/223 ބާޠިލްކޮށް އަލުން އިޢުލާން ކުރަމެވެ.\nރިސެޕްޝަނިސްޓް - (ޖީ.އެސް 3)\nދިވެހިރާއްޖޭގެ ޤައުމީ ސަނަތުތަކުގެ އޮނިގަނޑުގެ ލެވެލްގެ4ނުވަތަ5ގެ ސަނަދެއް ޙަސިލްކޮށްފައިވުމާއެކު 1 އަހަރު ދުވަހުގެ މަސައްކަތު ތަޖުރިބާ ލިބިފައިވުން، ނުވަތަ؛\nއެންޓްރީ ކުރެވޭ ތަކެތި ޑިވިޜަން/ސެކްޝަންތަކާ ޙަވާލުކުރުން.\nއެންޓްރީކުރެވޭ ލިޔުންތައް ސްކޭންކޮށް އަޕްލޯޑް ކުރުމަށްފަހު މެއިލްކުރަން ޖެހޭ އެންޓްރީތައް، ސެކްޝަން/ޑިވިޜަން ހެޑްގެ ލަފާގެ މަތިން ވެރިންނަށް އަދި މެންބަރުންނަށް މެއިލްކުރުން.\nޑިސްޕެޗް ކުރުމަށްދެވޭ ތަކެތީގެ ތެރެއިން ހަވާލުނުވެ އަނބުރާ އަންނަތަކެތި އެކަމާބެހޭ ސެކްޝަން/ޑިވިޜަނާއި ހަވާލުކުރުން.\nއީ-ގަވަރންމަންޓް މެދުވެރިކޮށް ލިބޭ ލިޔެކިޔުން ފަދަތަކެތި ބަލައިގަނެ، ސެކްޝަން/ޑިވިޜަން ހެޑްގެ ލަފާގެ މަތިން ރޫޓް ކުރަންވީ ފަރާތްތަކަށް ރޫޓް ކުރުން.\nކޮމިޝަނުގެ "އިންފޯ" އީ-މެއިލްއަށް އަންނަ ލިޔެކިޔުން ފަދަތަކެތި ބަލައިގަނެ، ސެކްޝަން/ޑިވިޜަން ހެޑްގެ ލަފާގެ މަތިން ރޫޓް ކުރަންވީ ފަރާތްތަކަށް ރޫޓް ކުރުން.\nމި މަޤާމަށް ކުރިމަތިލާ ފަރާތްތަކުގެ ތެރެއިން ޝޯޓްލިސްޓުވާ ފަރާތްތަކާ އިންޓަރވިއު ކުރެވޭނެއެވެ. އަދި ޝޯޓްލިސްޓުވާ ފަރާތްތަކުން، އިންޓަރވިޔުއަށް ވަޑައިގަންނަވާއިރު ހުށަހަޅުއްވާފައިވާ ސެޓުފިކެޓުތަކުގެ އަޞްލު ގެންނަވަން ވާނެއެވެ.\nއިޢުލާން ނަންބަރުން (A)AC-2017/223 އިން މި މަޤާމަށް ކުރިމަތިލައްވާފައިވާ ފަރާތްތަކުން އަލުން މި މަޤާމަށް އެދި ހުށަހަޅުއްވަން ޖެހޭނެއެވެ.


މިރަށުގެ އޮޑިދޯނި ފަހަރު އެހެލާ ސަރަޙައްދުގައި ހަރުގެ ފަދަ ތަންތަން އެޅުން ވަގުތީގޮތުން މަނާކުރުން:\nމިރަށުގައި އުޅަނދު ފަހަރު އެހެލުމަށާއި މަރާމާތު ކުރުމަށް، އަދި އުޅަނދުފަހަރު ބަނުމަށް، ޚާއްޞަކޮށްފައިވާ ރަސްމީ ސަރަޙައްދު ކަމަށްވާ، ރަށުގެ އިރުމަތީ ފަރާތުން ކާމިނީގެ މަގުގެ އުތުރުން، ކުނިކޮށި ސަރަޙައްދު ހިމެނިގެންވާ ގޮތައް މުޅިއެބިމުގައި، އަދި ޚާއްޞަކޮށް، މިހާރު މަރާމާތު ކުރަމުން ގެންދާ ދަގަނޑު ޓަގުބޯޓް ހިމެނޭ ބިން ހިމެނިގެންވާ ގޮތުން، ހުސްވާ އެއްވެސް ބިމެއްގައި، މިކައުންސިލް އިދާރާއިގެ ހުއްދަ ނުހޯދާ އެއްވެސް ފަރާތަކުން، އެއްވެސް ބާވަތެއްގެ ހަރުގެއެއްފަދަ ތަނެއް، ނުވަތަ ވަގުތީ ހިޔާގަނޑެއް ވިޔަސް އެޅުމަކީ، މަނާކަމެކެވެ.\nވީމާ، ދަގަނޑު ޓަގުބޯޓް އެހެލާފަ ހުރި ބިމުގައި ވިޔަސް އަދި މިސަރަޙައްދުގެ އިތުރު ބިމެއްގައި ނުވަތަ އެސަރަޙައްދު ގައިހުރި ހަރުގެ ތަކުގައި ނުވަތަ ހިޔާގަނޑު ތަކުގައި ހުރިނަމަވެސް މިހާރުހުރި އުޅަނދުތައް އެތަންތަނުން ބޭލުމާއެކު، އެތަންތަނައް އެއްވެސް ބާވަތެއްގެ އުޅަނދެއް ފަދަ އެއްޗެއް ވިޔަސް އެހެލުމާއި ވެއްދުމާއި ބޭނުންކޮށް ހެދުމަކީ، މަނާކަމެކެވެ. އަދި މިހާރުހުރި އެފަދަ ހަރުގެތަކާއި، ހިޔާގަނޑުތައް ހުރި ސަރަހައްދުން އެއުޅަނދެއް ބާލާތާ 01 ( އެކެއް ) މަސްދުވަހުގެ ތެރޭގައި ރޫޅާލައި ބިންސަފުކުރަން ޖެހޭނެކަމުގައި ވެސް އަންގަމެވެ.\nމިގޮތަށް ކަނޑައަޅާއި ހަމަޖައްސަން ޖެހުނު އެންމެބޮޑު ސަބަބަކީ، ހުއްދަނުހޯދާ ޤަވާޢިދާއި ޚިލާފަށް ބައެއް ފަރާތްތަކުން ހަރުގެ، ހިޔާގަނޑުފަދަ ތަންތަން އަޅާފައިހުރުމާއި އަދި ޤަވާޢިދާއި އުޞޫލްގެ ތެރެއިން އަލަށް އުޅަނދުފަހަރު ބަނުމަށާއި، އަދި އޮޑިމަރާމާތު ކުރުމުގެ މަސައްކަތްތަކަށް ހަރުގެ އެޅުމަށްވެސް ގިނަފަރާތް ތަކަކުން ބިންހޯދުމަށް އެދެމުން ދިއުމާއެކު އެފަރާތް ތަކަށްވެސް ހަމަހަމަ އުޞޫލެއްގެ ތެރެއިން ފަހިފުރުޞަތެއް ހޯދާދިނުމަކީ، މިކައުންސިލް އިދާރާގެ ވަރަށްބޮޑު ޒިންމާއަކަށް ވާތީއާއި، އެސަރަޙައްދުގެ އިންތިޒާމްތައް ރަނގަޅުކޮށް އެސަރަޙައްދު ތަރުތީބު ކުރުމަށް ގޮތްތަކެއް ކަނޑައެޅެމުގެ މަސައްކަތް މިހާރު ކުރަމުން ގެންދާތީއެވެ.\nމިހެންވެ މި އިޢުލާނާއި އެއްގޮތައް ޢަމަލުނުކޮށް، އެފަދަ ތަންތަން ( ހަރުގެ، ހިޔާގަނޑު ) ފަދަ ތަންތަން ބޭނުންކުރަމުން ގެންދާނަމަ އެފަރާތަކާމެދު ދަތި ކުރުމުގެ ގޮތުން އެޅެންހުރި ފިޔަވަޅުތައް އިދާރީ ގޮތުން އަޅާނެ ކަމަށާއި، އަދި ޤާނޫނީގޮތުން އެކަން ހުއްޓުވުމަށް ކުރަންޖެހޭ އެންމެހާ ކަންކަން، ހަމަޖެހިފައިވާ އުޞޫލުގެ ތެރެއިން މި ކައުންސިލްގެ އިދާރާއިން ކުރަމުން ގެންދާނެ ކަމުގައި ވެސް ޢާއްމުކޮށް އަންގާ އިޢުލާން ކުރީމެވެ.


"Raees ge maguboolu kan maa boda ithuruvanee dhw?" - AO News\n“ރައީސްގެ މަޤްބޫލުކަން މާ ބޮޑަށް އިތުރުވަނީ ދޯ؟”\nކޮންޓިންޖެންސީ ބަޖެޓުން ހޭދަ ކުރެވޭނެ ގޮތް ރައީސް ސޯލިހަށް އެނގިވަޑައިގަންނަވާނެ ކަމަށާއި އެ މަނިކުފާނަކީ ގާނޫނު ހަދާ މަޖިލީހުގައި 25 އަހަރު މެންބަރުކަން ކުރެއްވި ބޭފުޅެއްކަމަށް ރައްޔިތުންގެ މަޖިލީހުގެ މީދޫ ދާއިރާގެ މެމްބަރު ރޮޒައިނާ އާދަމް ވިދާޅުވެއްޖެއެވެ.\nރޮޒައިނާ މިހެން ވިދާޅުވީ ސަރުކާރުގެ އޮޑިޓިންގ ދާއިރާގައި ދިގު މުއްދަތެއްގައި ޚިދުމަތް ކުރެއްވި އަދި މިހާރު ނޭޝަނަލް ޓެންޑަރ ބޯޑުގެ ޗެއާރމަން ކަން ކުރައްވަމުން ގެންދަވާ ޒަރިޔަންދު ކުރެއްވި ޓުވިޓަކަށް ރައްދު ދެއްވަމުންނެވެ.\nކުރީގެ މަޝްހޫރު ފުޓުބޯޅަ ކުޅުންތެރިޔާ ޒަރިޔަންދު ކުރެއްވި ޓުވިއްޓެއްގައި ވިދާޅުވީ ކޮންޓިންޖެންސީއަކީ، އަހަރީ ބަޖެޓްގައިވާ “ކަންކަމުގެ” ތެރެއިން އިތުރަށް ޚަރަދުކުރަންޖެހިދާނޭ ކަމަށް ބަހައްޓާ މިންވަރެއްކަމަށާއި ބަޖެޓްގައި ނެތް އިމާރާތްކުރުމުގެ ބޮޑެތި މަޝްރޫޢުތަކަށް ކެޕިޓަލް ޚަރަދުކުރުމުގެ ކުރިން، ރައްޔިތުންގެ މަޖިލީހަށް ހުށަހަޅަން ޖެހޭނެކަން މަޖްލީހަށް އެނގެންޖެހޭނެކަމަށެވެ.\nޒަރިޔަންދުގެ މިވާހަކައަށް ރައްދު ދެއްވަމުން ރޮޒައިނާ ވިދާޅުވީ ރައީސް އިބްރާހީމް މުހައްމަދު ސޯލިހް ޤާނޫނާއި ހިލާފްކަމެއް ނުކުރައްވާނެކަމަށެވެ. “ރައްޔިތުންނަށް އޮޅުވާލާ ފިތުނަހެދުން ނޫން އެހެން ބޭނުމެއް މި ވާހަކައިން ނުފެނޭ. ރައީސްގެ މަޤްބޫލުކަން މާ ބޮޑަށް އިތުރުވަނީ ދޯ” ރޮޒައިނާގެ ޓުވިޓްގައި ވިދާޅުވިއެވެ.\nContingency budget heydha kureveyne goi Raees @ibusolih ah engivadai gannavaane. 25 aharu majleehuga innevi. Qanoon aa khilaaf kameh nukuravvaane raees eh. Rayyithunnah olhuvaalaa fithuna hedhun noon beynumeh mivaahakain nufeney. Raees ge maqboolukan maabodah ithuruvanee dho. https://t.co/FByBG4BaxY\n— ?? ??????? ???? ? (@Roxeyna) April 10, 2020\nއެމްޑީޕީގެ އިސް ސަޕޯޓަރެއްގެ ގޮތުގައި ފާހަގަކޮށްލެވޭ ޒަރިޔަންދުވަނީ މި ފަހުން ސަރުކާރަށް ބައެއް ތުހުމަތުތަކާއެކު ގިނަ ޓްވީޓްތަކެއް ކުރައްވާފައެެވެ. މި ގޮތުން ޒަރިޔަންދު ކުރެއްވި ޓުވިޓެއްގައި ވިދާޅުވީ މިހާރުވެސް ވައްކަން ކުރަނީ ކުރީގަ ވައްކަން ކުރި މީހުންކަމަށާއި ކުރިން ވަންކަންކުރީ ރައްޔިތުންގެ މުދަލުން ކަމަށެވެ. އަދި މިހާރު ވައްކަންކުރަނީ ރައްޔިތުންގެ ސިއްހީ ސަލާމަތުގެ ނަމުގައި ކަމަށާއި ކުރިންވެސް އަދި މިހާރުވެސް ވައްކަންކުރަނީ ހަމަ އެއް ގްރޫޕެއްކަމަށެވެ\nރައީސް އިބްރާހީމް މުހައްމަދު ސޯލިހުރޮޒައިނާޒަރިޔަންދު\nއައްޑޫގައި ކޮންސިއުލޭޓެއް ގާއިމުކުރަން އިންޑިއާ އިން ނިންމައިފި\nފިޝަރީޒް މިނިސްޓަރު ކަމަށް ޑރ.ހުސައިން ރަޝީދު\nޓްރާންސްޕޯޓު މިނިސްޓްރީގެ މަސައްކަތްތައް ލަސްކަމަށް ރައީސް ވިދާޅުވެއްޖެ


Miee "Teddy Bear Mamma"ge Vaahaka - Vaguthu\n2 މަސް ކުރިން ( ޖެނުއަރީ 18, 2021 )\nސޮފްޓް ޓޯއިސް ނުވަތަ ކަފަ ފަދަ މަޑު އެއްޗެހިން ހަދާފައި ހުންނަ ކުޅޭ އެއްޗިއްސަކީ ކުޑަކުދިންގެ އިތުރުން ބައެއް ބޮޑެތި މީހުންނަށް ވެސް ވަރަށް ކަމުދާ އެއްޗެކެވެ. އުފަން ދުވަސް ފަދަ ޚާއްސަ ދުވަސް ދުވަހު ދިނުމަށް ވެސް ބައެއް މީހުންނަށް އެންމެ ކަމުދާ ހަދިޔާ އަކީ ސޮފްޓް ޓޯއިސްއެވެ. އޭގެ ތެރެއިންވެސް އެންމެ މަގްބޫލީ ޓެޑީ ބެއާއެވެ.\nޓެޑީބެއާ އެއް ކުރުމަކީ ވަރަށް ގިނަ މީހުން ކޮށް އުޅޭ ކަމެކެވެ. މިގޮތަށް 20،000 އަށް ވުރެ ގިނަ ޓެޑީ ބެއާ އެއްކުރި މީހަކަށް ވަނީ ޓެޑީ ބެއާ މަންމަގެ ނަމުން ނަންދީފައެވެ. އޭނާ ދަނީ އެ ޓެޑީ ބެއާތައް މިހާރު ހަންގޭރީގައި ތިބި ކުޑަ ކުދިންނަށް ބަހަމުންނެވެ.\nއެއީ މިހާރު ދިމާވެފައިވާ ކޮވިޑް-19 ގެ ބަލިމަޑުކަމާއެކު އެ ކުދިންނަށް އެހީވުމުގެ ގޮތުންނެވެ. ވަލެރިއާ ސްކްމިޑްޓް ނަމަކަށް މި އަންހެން މީހާ އަކީ ފާއިތުވި 40 ވަރަކަށް އަހަރު ޓެޑީ އެއް ކުރުމުގައި ޝައުގުވެރިކަމާއެކު މަސައްކަތް ކުރި މީހެކެވެ. އޭނާ ވަނީ 2019 ވަނަ އަހަރު ޓެޑީ ބެއާގެ އެންމެ ބޮޑު ކަލެކްޝަން އާއެކު ދުނިޔޭގެ ރެކޯޑް ފޮތުން ޖާގަ ހޯދައިފައެވެ.\nއަދި 13000 ޓެޑީ ބެއާ އާއެކު އޭގެ ކުރިން އޭނާ ވަނީ ހަންގޭރިއާގެ އެވޯޑެއްވެސް ހޯދައިފައެވެ. ޓެޑީ ބެއާ މިހާރު ވެސް އެއްކުރަމުންދާ އެ އަންހެން މީހާ ބުނީ ވަރަށް ގިނަ މީހުން އޭނާ އަށް ޓެޑީ ބެއާ ފޮނުވާކަމަށެވެ. އަދި އޭނާ ގިނަ ފަހަރު އޭނާ އެއްކުރާ ޓެޑީ ބެއާތައް ގަންނަނީ ކަން ވެސް އޭނާ ފާހަގަކުރެއެެވެ.\nސަމްބޫސަކް (އަރަބި ސަމޯސާ)\nރާއްޖެ ދޫކޮށް ދިޔަ އިރު ޝްރަދާ މޫނަށް ބޮޑު ބަދަލެއް!\nގުގުރީގެ އަޑުން ސަލާމަތްވާން ބޭނުންތަ؟\nޖެނުއަރީ 18, 2021 16:51


Huvadhu atholhuge3rashkah theluge shortage eh | Mihaaru\nފިއުލް ސަޕްލައިސްގެ ބާޖެއް މާލޭގެ ފަޅުތެރޭގައި-- ފޮޓޯ: މިހާރު\nހުވަދު އަތޮޅުގެ ތިން ރަށަކަށް ތެލުގެ ޝޯޓޭޖެއް\n15 ސެޕްޓެމްބަރ 2020 - 10:382comments\nއެފްއެސްއެމްގެ ތެޔޮ ބާޖަށް ދިމާވި މައްސަލައަކާ ގުޅިގެން، ހުވަދު އަތޮޅުގެ ތިން ރަށަކަށް ތެޔޮ ފޯރުކޮށްދިނުމުގައި ދަތިތަކެއް ދިމާވެފައިވާ ކަމަށް އެސްޓީއޯ އިން މިއަދު ބުނެފި އެވެ.\nއެ ކުންފުނިން ބުނީ، ގދ. ވާދު އާއި ނަޑެއްލާ އަދި ފިޔޯރީ އަށް ބޭނުންވާ ތެޔޮ މި ދުވަސްވަރު ފޯރުކޮށް ނުދެވެނީ، ބާޖުގެ ޕެޓްރޯލް މީޓަރަށް ދިމާވި މައްސަލައަކާ ގުޅިގެން ކަމަށެވެ. މި މައްސަލަ ހައްލު ކުރުމަށް މިހާރު މާލެ އިން ބޯޓެއް ފުރާފައިވާ ކަމަށް އެސްޓީއޯ އިން ބުންޏެވެ.\nތެޔޮ ސަޕްލައި ކުރުމުގައި ކޮންމެވެސް ވަރެއްގެ ދަތިތަކެއް އުޅުނަސް މިހާތަނަށް އެއްވެސް ރަށަކުން ތެޔޮ ހުސްވެގެން އުޅޭ ކަމުގެ ޝަކުވާތައް ނުލިބޭ ކަމަށް އެސްޓީއޯ އިން ބުންޏެވެ.\nއެކަމަކު، ސޯޝަލް މީޑިއާގައި ބައެއް މީޙުން ބުނެފައިވާ ގޮތުގައި ހުވަދު އަތޮޅުގެ ގިނަ ރަށްތަކަށް ތެޔޮ ނުލިބޭތާ ދެ ހަފުތާ ވެއްޖެ އެވެ. ބައެއް ރަށްރަށުން ތެޔޮ އެއްކޮށް ހުސްވެފައިވާ ކަމަށް ވެސް ބައެއް މީހުން ވަނީ ބުނެފަ އެވެ.\nHello @FuelSuppliesMv, Huvadhoo gina Rahrashun Petrol husvejje! Thi kunfunin viyafaari verin ganna petrol Rahrashah neylhi2haftha vuren gina dhuvasve, thakuraaru koheRahrashun Petrol husve, khidhumaiy nulibumuge zimma nagan jeheynee kon faraathakun tho? @MGasam #StaySafe pic.twitter.com/hDWfqnVhpB\n— Ahmed Nashid 🎈 (@nashid44482) September 14, 2020\nހުވަދު އަތޮޅުގެ ގިނަ ރަށްރަށުން ތެޔޮ ހުސްވެފައިވާ ކަމަށް ބުނެ މީހަކު ކުރި ޓްވީޓެއް--\nވާދޫގައި ތެޔޮ ޝެޑެއް ހިންގާ ކުންފުންޏެއް ކަމަށްވާ ޖިއޯ ވޭވް ޕްރައިވެޓް ލިމިޓެޑުން ވެސް ވަނީ އެ ރަށުން ޕެޓްރޯލް ހުސްވެފައިވާ ކަމަށް ބުނެ ބަޔާނެއް ނެރެފަ އެވެ. އެ ބަޔާނުގައި ބުނީީ، އެ ކުންފުނީގެ ޝެޑުން ޕެޓްރޯލް ހުސްވީ އެފްއެސްއެމްގެ ބޯޓަށް ދިމާވި މައްސަލައަކާ ގުޅިގެން، ޕެޓްރޯލް ފޯރުކޮށްނުދެވި ގިނަ ދުވަސްތައް ވުމުން ކަމަށެވެ.\nއެ ކުންފުނީގެ ބޯޓެއް މިހާރު ޕެޓްރޯލް ހިފައިގެން އެ ރަށަށް ދަތުރު ކުރަމުން އަންނަ ކަމަށް ވެސް ޖިއޯ ވޭވްގެ ބަޔާނުގައި ވަނީ ބުނެފަ އެވެ.\nGDh.Vaadhoo In Miadhu Petrol Husvumaai Gulhey. pic.twitter.com/e6uCcuJF64\n— Geo Wave Pvt Ltd (@geo_wave) September 14, 2020\nޖިއޯ ވޭވް ކުންފުނިން ނެރުނު ބަޔާން--\nއިތުރު ލިޔުންތައް އެސްޓީއޯ ތެޔޮ ފިއުލް ސަޕްލައިސް މޯލްޑިވްސް ގދ. އަތޮޅު ގއ. އަތޮޅު ގދ. ވާދޫ ގދ. ފިޔޯރީ\nޕެޓްރޯލްގެ އަގު އަނެއްކާވެސް ހެޔޮކޮށްފި\nއެފްއެސްއެމްގެ ފިއުލް ޝެޑެއް 24 ގަޑިއިރަށް


ނޫސްބަޔާން: ފުވައްމުލަކުގައި ފެންބޮޑުވެ އެރަށަށް ނުހަނު ބޮޑަށް ގެއްލުންވުމާ ގުޅިގެން އެމްޑީޕީން ނެރޭ ނޫސް ބަޔާން – Maldivian Democratic Party\n07 ނޮވެމްބަރު 2012\nނޫސްބަޔާން: ފުވައްމުލަކުގައި ފެންބޮޑުވެ އެރަށަށް ނުހަނު ބޮޑަށް ގެއްލުންވުމާ ގުޅިގެން އެމްޑީޕީން ނެރޭ ނޫސް ބަޔާން\nތާރީޚް:6ނޮވެމްބަރ 2012 (ބުދަ)\nފުވައްމުލަކުގައި ފެންބޮޑުވެ އެރަށަށް ނުހަނު ބޮޑަށް ގެއްލުންވުމާ ގުޅިގެން އެމްޑީޕީން ނެރޭ ނޫސް ބަޔާން\nފުވައްމުލަކަށް ބޯކޮށް ވާރޭ ވެހި އެ ރަށުގެ ހުރިހާ ސަރަހައްދުތަކެއްގައި ފެން ބޮޑުވެ ގެތަކަށް ފެންވަދެ ބައެއް ގެ ތަކުން މީހުން ބަދަލުކުރަންޖެހި، ހިފާގެންގުޅޭ ސާމާނާއި، ފަރުނީޗަރާއި، އިލެކްޓްރޯނިކް ސާމާނަށް ނުހަނު ބޮޑެތި ގެއްލުންވެފައިވާ ކަމުގެ ޚަބަރު އެމްޑީޕީން އެހީ ނުހަނު ކަންބޮޑުވުމާ ހިތާމައާ އެކުގައެވެ. އަދި މި ހިތާމަވެރި ދަނޑިވަޅުގައި އެމްޑީޕީގެ ލީޑަރޝިޕާއި، މި ޕާޓީގެ އެންމެހާ މެންބަރުން ފުވައްމުލަކުގެ ރައްޔިތުންނާއެކުވާ ވާހަކަ ދަންނަވަމެވެ.\nޗަސްބިންތަކާއި، އޮޅުތަކުގެ އިތުރުން ބޮޑު2ކުޅި އޮންނަ ފުވައްމުލަކަކީ މެދަށް އަޑި ރަށަކަށް ވުމުން އެރަށަށް ވިއްސާރައިގެ ގެއްލުން ނުހަނު ބޮޑުވުމުގެ ބިރު އަބަދުވެސް އޮންނަ އިރު، އިއްޔެ ހެނދުނުން ފެށިގެން މެދުނުކެނޑި ބޯކޮށް ވާރޭ ވެހުމުގެ ސަބަބުން އެރަށުގެ ދަނޑުބިންތަކާއި، ގެތަކާއި، ހިފާގެންގުޅޭ ސާމާނާއި، ފަރުނީޗަރާއި، އިލެކްޓްރޯނިކް ސާމާނަށް ނުހަނު ބޮޑަށް ގެއްލުންވެފައިވާ ކަމުގެ މައުލޫމާތު މިޕާޓީއަށް ވަނީ ލިބިފައެވެ.\nމީގެ އިތުރުން ރަށުގެ ބައެއް ސަރަހައްދުތަކުގައި ދެ ފޫޓަށް ވުރެ ވެސް ފެންގަނޑު ބޮޑުވެ، އަދި ޣާޒީމަގުގެ ބޮޑު ސަރަހައްދެއްގައި ވެސް ފެން ބޮޑުވެ ބަނޑާރަ ކިޅިން މަގުމައްޗަށް ގިނަ އަދަދެއްގެ މަސްތައް ގޮސް، ބައެއް ގޭގޭގެ ނަޖިސްވަޅާއި، ޖަންކްޝަންތައް ފުރި ރަށުތެރެއަށް ނަޖިސް ބޭރުވާން ފަށާފައި ވުމުން އެ ރަށުގައި ބަލިމަޑުކަމެއް ފެތުރުމަކީ ވަރަށް ކައިރި ކަމަކަށް ވާތީ ވީހާވެސް އަވަހަށް ރައްކާތެރިކަމުގެ ފިޔަވަޅުތައް އަޅައި، އެރަށުގެ ރައްޔިތުންނާއި މުދަލާއި، ގެދޮރު ސަލާމަތްކުރުމުގައި ހަރަކާތްތެރިވުމަށް ޑިސާސްޓަރ މެނޭޖްމެންޓް ސެންޓަރަށާއި، ހެލްތު މިނިސްޓްރީ ޢާއި ކަމާއި ބެހޭ އެންމެހާ މުޥައްސަސާތަކަށް މި ޕާޓީން ގޮވާލަމެވެ.\nއަދި މި ދަނޑިވަޅުގައި ބޭނުންޖެހިފައިވާ ފަރާތްތަކަށް އެހީވުމަށް ފުވައްމުލަކުގެ ކައުންސިލްތަކުންނާއި، އެރަށުގެ ކުދި ބޮޑު އެންމެހާ ރައްޔިތުން ދައްކާފައިވާ ރިވެތި ނަމޫނާ ފާހަގަކުރަމެވެ.


Four Nations tournament: dhivehinnah ticket vihkaanee 5,000 rupees ah\nފޯނޭޝަންސް ކަޕް: ދިވެހިންނަށް ޓިކެޓް ވިއްކާނީ 5،000އަށް\nއުރީދޫ ސާފް ޗެމްޕިއަންޝިޕްގައި ރާއްޖެ އާއި ލަންކާ ބައްދަލުކުރި މެޗުގެ ތެރެއިން\nސްރީލަންކާގައި މާދަމާ ފެށުމަށް ހަމަޖެހިފައިވާ ފޯ ނޭޝަންސް އިންޓަނޭޝަނަލް ޓޯނަމަންޓްގެ ފުރަތަމަ މެޗުގައި ރާއްޖެ އާއި ލަންކާ ބައްދަލުކުރާ މެޗުގެ ޓިކެޓް މިއަދު ވިއްކަން ނިންމާފައިވާ ކަމަށް ސްރީލަންކާގެ ފުޓްބޯޅަ އިދާރާއިން ބުނެފި އެވެ.\nމުބާރާތުގެ މެޗުތަކުގެ ޓިކެޓް ލަންކާގެ ރައްޔިތުންނަށް 200 ރުޕީސްއަށް ވިއްކި ނަމަވެސް ރާއްޖެ ހިމެނޭހެން އެހެން ގައުމުތަކުގެ ސަޕޯޓަރުންނަށް ޓިކެޓް ވިއްކަން ނިންމާފައިވަނީ 5،000 ރުޕީސްއަށެވެ. އަދި ދަނޑަށް ވަދެވޭނީ ކޮވިޑް ވެކްސިންގެ ދެ ޑޯޒް ފުރިހަމަކޮށްފައިވާ މީހުންނަށް ކަމަށްވެސް ބުންޏެވެ.\nސްރީލަންކާ އެފްއޭއެމް ގައުމީ ފުޓްބޯޅް ޓީމް


SunOnline: Column: Ekaavees vana qarunugai alhugandumenge masoolihhyathu\nޢައްލާމާ ޔޫސުފުލް ޤަރްޟާވީ ---\nއެކާވީސްވަނަ ޤަރުނުގައި އަޅުގަނޑުމެންގެ މަސްއޫލިއްޔަތު\nޢައްލާމާ ޔޫސުފުލް ޤަރްޟާވީގެ ޚުޠުބާއެއް\nޢަރަބިބަހުން އުރުދޫ ބަހަށް ތަރުޖަމާކުރީ: ޠާރިޤް ނޫރު އިލާހީ\nއުރުދޫބަހުން ދިވެހިބަހަށް ތަރުޖަމާކުރީ: ޢަބްދުﷲ ފާރޫޤް ޙަސަން\n1 އަހަރު2މަސް ކުރިން - 04 މެއި 2017 4\nއެކާވީސްވަނަ ސައްތަ ފެށެނީސަލާމްލެއްވި ޢީސާގެފާނު ރައްކައުވިކަމަށް ބުނާ ތާރީޚުން ތިންވަނަ ހާސް އަހަރުގެ ފެށުމާ ހަމައިންނެވެ. އެކާވީސްވަނަ ސައްތަ ނުވަތަ މި ޒަމާން އަންނަނީ އީސްލާމީ އުންމަތަށް ވަރަށް ބޮޑެތި ގޮންޖެހުންތަކެއް ކުރިމަތި ކުރަމުންނެވެ. އެހެންކަމުން އިސްލާމީ އުންމަތުގެ މުސްތަޤްބަލަށްޓަކައިވަނީ ސީދާ އަމާޒެއް އިޚްތިޔާރުކުރާން ޖެހިފައެވެ. ރަނގަޅު މަޝްރޫޢުތަކެއް ރާވާން ޖެހިފައެވެ. މުސްލިމުންގެ ޢަމަލީ ޤާބިލިއްޔަތު އިތުރު ކުރެވޭނޭ ތަދުބީރުތަކެއް ކުރާންޖެހިފައެވެ. މިއީ މިވަގުތު މުސްލިމުންގެ ކުރިމަތީގައި އޮތް އެންމެ އިސް ވާޖިބެވެ. އަޅުގަނޑުމެންނަށް އަމިއްލަ ފައިމައްޗަށް ތެދުވެވޭނީ މި ކަންކަން ފުރިހަމަކޮށްގެންނެވެ. ތިރީގައި މިވަނީ މިގޮތުން އަޅުގަނޑުމެން ސަމާލުކަން ދޭންޖެހޭ މުހިންމު ބައެއް ކަންކަމެވެ.\nއަޅުގަނޑުމެން މުސްލިމުން އެންމެ ފުރަތަމަ ދަންނަންވީ އަޅުގަނޑުމެންނަކީ ކޮންބައެއް ކަމެވެ. އަޅުގަނޑުމެންގެ މަޤާމާއި އަޅުގަނޑުމެންގެ ޙައިޘިއްޔަތެވެ. އަޅުގަނޑުމެން އެ ނިޒާމަކާ ގުޅިފައިވާ ޙަޔާތުގެ މަތިވެރި ނިޒާމަކީ ކޮބައިކަމެވެ. އަޅުގަނޑުމެންގެ އަމިއްލަ އަދި ޚާއްޞަ ޙައިޘިއްޔަތު ދުނިޔެއަށް އޮޅުންފިލުވައި ދެވޭނީ އޭރުންނެވެ. އަޅުގަނޑުމެންނަކީ އެއްވެސް އަމިއްލަ ޝަޚްޞިއްޔަތެއް ނެތި، ހިލޭ މީހުންނަށް ތަބާވެވޭނެ ބައެއް ނޫންކަން ބުނެދެވޭނީ އޭރުންނެވެ. އިސްލާމްދީނަކީ އަޅުގަނޑުމެންގެ ކޮންބައެއްކަން އަންގައިދޭ ކާޑެވެ. އަޅުގަނޑުމެންގެ ޝަޚުޞިއްޔަތު މިންއަޅާ މިންގަނޑެވެ. އަޅުގަނޑުމެންނަކީ ބޮލުން ފެށިގެން ފުންނާބާ ހަމަޔަށް މުސްލިމުންނެވެ. އަޅުގަނޑުމެންގެ ވެރި ﷲ އަށް އަލިފުން ޔާއަށް ތަބާވާ މީހުންނެވެ. އަޅުގަނޑުމެން ސަރީޙު ބަހުން އެކަން އިޢުލާން ކުރާން ޖެހޭނެއެވެ. އަޅުގަނޑުމެންގެ މަތިވެރި ޙައިޘިއްޔަތު އެހެން މީހުންލައްވައި ޤަބޫލުކުރުވޭ ފަދަ މަޤާމެއްގައި އަޅުގަނޑުމެންނަށް ތިބެވޭނީ އޭރުންނެވެ.\nއަސާސީ ނާރެހެއް އައްޔަންކުރުން\nއަޅުގަނޑުމެންގެ އަސާސީ ނާރެސް ނުވަތަ ފިކުރީ މަންބަޢު ކަނޑައަޅަން އެބަ ޖެހެއެވެ. އަޅުގަނޑުމެންގެ ހުރިހާ އަމުރު މަޢުރޫފަކާއި އިރުޝާދުތަކެއް އެތަނަކުން ލިބިގަންނަން ޖެހެއެވެ. އަޅުގަނޑުމެންގެ ތަހުޒީބާއި ތަމައްދުނު އެ ބިންގަލުގެ މަތީގައި އާރާސްތުކުރުމުގެ ހުރިހާ އިންތިޒާމުތަކެއް ހަމަޖައްސަން ޖެހެއެވެ. ފަހަރެއްގައިވެސް އަޅުގަނޑުމެންގެ މެދުގައި ޚިލާފެއް އުފެދިއްޖެނަމަ އަޅުގަނޑުމެން ރުޖޫޢަވާ ފަރާތަކަށް ވާންޖެހޭނީ އެ ނާރެހެވެ. އެ މަންބަޢެވެ. ޝައްކެއް ނެތެވެ. އުންމަތެއްގެ ޙައިޘިއްޔަތުން އަޅުގަނޑުމެންގެ މަރުޖިޢަކީ އިސްލާމްދީނެވެ. އިސްލާމްދީނޭ ބުނާ ބަހުގެ މުރާދަކީ ވަކި ޚާއްޞަ ޤައުމެއްގެ ނުވަތަ ވަކި ޚާއްޞަ މަޒްހަބެއްގެ އިސްލާމްދީނެއް ނޫނެވެ. ވަކި ޚާއްޞަ ފިކުރީ މަދަރުސާއެއްގެ އިސްލާމްދީނެއްވެސް ނޫނެވެ. އަދި ކީއްތޯއެވެ! ނަބަވީ ދައުރާއި، އަލްޚުލަފާއުއްރާޝިދޫންގެ ދައުރުގެ ޚާލިސް އިސްލާމްދީނެވެ. ހުރިހާ ބިދުޢަތަކާއި، ހުރިހާ "ފޮނިތޮށި ކާފޫރުތޮޅި އެޅުމަކުން" ހުސްވެގެންވާ ޚާލިސް އިސްލާމްދީނެވެ. ފިރުޤާތަކަށް ބެހި ތައުވީލުތަކާއި، ޝަރަޙަތަކުގެ "ކުޅިސަމާ" ފެށުމުގެ ކުރީގައި އޮތް ޚާލިސް އިސްލާމްދީނެވެ. ކުރުކޮށް ދަންނަވާނަމަ ނަބަވީ ދައުރާއި ހެޔޮކަމުގެ ޤަރްނުތަކުގެ އިސްލާމްދީނެވެ.\nޙަޤީޤީ އިސްލާމް ދުނިޔެއަށް ތަޢާރުފުކޮށް ދުނިޔޭގައި ތަންފީޒު ކުރުމަށްޓަކައި މުސްލިމުންގެ ގުޅިފައިވާ މަސައްކަތުތާވަލެއް އެކުލަވައިލާންޖެހެއެވެ. އެކަމަށްޓަކައި ޢާލަމީ މިޝަނަރީއެއް އުފައްދާން ޖެހެއެވެ. އެ ތާވަލާއި މިޝަނަރީ ވާންޖެހޭނީ ނެގިމަޑުވުމާއި ދީލިކަޑަވުމުން އެއްކިބާވެގެންވާ ތިލަފަތް ހަމަ، މެދުމިން އިރުޝާދުތަކަކަށް ޢަމަލުކުރާ މިޝަނަރީއަކަށެވެ. ކީރިތި ޤުރުއާނުގައި އަޅުގަނޑުމެންގެ ޙައިޘިއްޔަތު ބަޔާންކުރައްވާފައިވަނީ މި ދަންނަވާ ގޮތަށެވެ.\n"އަދި ހަމަ އެފަދައިން، މެދުމިން އުންމަތެއްކަމުގައި ތިމަން ރަސްކަލާނގެ ތިޔަބައިމީހުން ލެއްވީމެވެ. އެއީ (ޤިޔާމަތް ދުވަހު) މީސްތަކުންގެ މައްޗަށް ހެކިވާ ބަޔަކުކަމުގައި ތިޔަބައިމީހުން ވުމަށްޓަކައެވެ" (އަލްބަޤަރާ: 143)\nމި ތަޙްރީކު ވާންޖެހޭނީ އީމާނާއި ޢަމަލު އެކުގައި ގޮވައިގެން އޮމާން ކަނޑެއްގައި ދަތުކުރާ މާވައެއް ފަދަ ތަޙްރީކެއް ކަމުގައެވެ. ބުއްދީގެ ހަމަތަކާއި ނަޤުލީ ދަލީލުތައް އެއްގޮތްކޮށް ދުނިޔެއާއި އާޚިރަތް ގުޅުވައިދީ، އަލަށް ތަޢާރުފުވާ ފައިދާހުރިކަން އޭގައި ޝާމިލުކުރާ ބާރަކަށެވެ. އިހުގެ ޢަމަލީ ނަމޫނާ ދިރުވައި އާލާކުރާ ތަޙްރީކަކަށެވެ. ވަސީލަތްތައް ހެޔޮގޮތުގައި ބޭނުންކުރާ ހަވާސާ ކަންކަމަށްވެސް ހެޔޮގޮތުގައި ޢަމަލީ ސިފަ ގެނައުމުގެ އެކަށޭނަކަން ލިބިގެންވާ ތަޙްރީކަކަށެވެ. މި ތަޙްރީކު ވާންޖެހޭނީ ޝަރުޢީ އުޞޫލުތަކާއި ޒަމާނަށް އަންނަ ބަދަލުތަކާ ދެމެދު މުނާސަބު ވަޒަންހަމަކަމެއް ގެންގުޅުމުގެ އެކަށޭނަކަން ލިބިފައިވާ ތަޙްރީކަކަށެވެ. މާޒީއާ ގުޅުން ދަމަހައްޓަމުން ޒަމާނާއި ޙާލަތާއެކު ރަނގަޅު މިސްރާބުގައި ކުރިޔަށް ދިޔުމުގެ ޤާބިލުކަންހުރި ތަޙްރީކަކަށެވެ. މުސްތަޤްބަލުގައި އިތުރަށް ތަރައްޤީ ކުރާނެ ގޮތްފޮތްވެސް ފިސާރި ރަނގަޅަށް ދަންނަ ތަޙްރީކަކަށެވެ.\nމި ތަޙްރީކު ވާންޖެހޭނީ ބައިނަލްއަޤްވާމީ ދާއިރާގައި މި ތަޙްރީކު ތަބްލީޣުކުރާއިރު ފަސޭހަ ގޮތް (ޔުސްރު) އަމާޒަކަށް ބަލައިގެން ކުރިޔަށްދާ ޙަރަކާތަކަށެވެ. އިންސާނީ މައްސަލަތަކުގެ ޙައްލު ހުށަހަޅާއިރު ފަސޭހަގޮތަށް އިސްކަންދޭ ޙަރަކާތަކަށެވެ. އުނދަގުލަކާނުލައި އާންމުކޮށް ފަހުމުކޮށްގަނެވޭ ފަދަ ތަޙްރީކަކަށެވެ. އެހެނިހެން ފަރާތްތަކާ ގުޅުން ބަހައްޓައި އަނެކުންގެ ވާހަކަ އަޑުއެހުމާއެކު ތިމާމެންގެ ވާހަކަ ބުނެދިނުމުގެ ޤާބިލުކަން ހުރި ތަޙްރީކަކަށެވެ. ތަނަވަސް ހިތަކާއެކު އިދިކޮޅު ފަރާތްތަކާ މުޢާމަލާ ކުރެވޭ ފަދަ ތަޙްރީކަކަށެވެ. ތަރައްޤީއާއެކު އަންނަމުންދާ ބަދަލުތަކަށް ޢަމަލުކުރާ ތަޙްރީކަކަށެވެ. އިޖުތިހާދުގެ ބަޔާންވެފައިވާ ޝަރުޠުތަކުގެ އިމުގައި ތިބެ އަލަށް ކުރިމަތިވާ ކަންކަމުން އިޖްތިހާދީ ވިސްނުމަކުން ވިސްނައި ފިކުރުކުރަން ދަންނަ ތަޙްރީކަކަށެވެ. އާކުރުމާއި، ދިރުވައި އާލާކުރަމުން ގެންދިޔުމުގެ އުޞޫލަށް ޢަމަލުކުރާ ތަޙްރީކަކަށެވެ. މި ޢާލަމީ އުޞޫލު ވާންޖެހޭނީ އަމިއްލަޔަށް މެދުމިންކަން ދޫކޮށްނުލާ، އަދި އެހެން ފަރާތަކަށް އެ ތަޙްރީކުގެ ތިލަފަތްހަމަކަން ބަދަލުކޮށްލުމުގެ ފަރާތަށް ލަންބައި ނުލެވޭ ފަދަ ތަޙްރީކަކަށެވެ. މި ތަޙްރީކަކީ ބަހާއި ޢަމަލުގައި އިމުން ބޭރުވާ ނުވަތަ ނިރުބަވެރިކަމުގެ ކުލަހުރި ތަޙްރީކަކަށް ވެގެން ނުވާނެއެވެ. މި ތަޙްރީކު ވާންޖެހޭނީ ބިނާކުރުމުގެ ބާރުހުރި ތަޙްރީކަކަށެވެ. މުގުރައި ސުންނާފަތިކުރާ ތަޙްރީކަކަށެއް ނޫނެވެ. މި ތަޙްރީކު ވާންޖެހޭނީ ގުޅުވައި އެއްބައިކުރުވާ ތަޙްރީކަކަށެވެ. ބައިބައިކޮށް ވިއްސިވިހާލިކުރާ ތަޙްރީކަކަށެއް ނޫނެވެ. މި ތަޙްރީކު ވާންޖެހޭނީ އާ ޙަޔާތެއްގެ އުފާވެރި ޚަބަރުދޭ ތަޙްރީކަކަށެވެ. މާޔޫސްކަން ފަތުރާ ތަޙްރީކަކަށެއް ނޫނެވެ. އެހެނީ މާޔޫސްކަމުގެ އެންމެ ފަހުގެ ނިމުމަކަށްވާނީ ގުނަވަންތަކުގެ ބާރުތައް ވަރުބަލިކޮށްލައި ކަންނެތް ކޮށްލުމެވެ. މަސްގުޅަކެވުމެވެ.\nބައިނަލްއަޤްވާމީ އައު ރޭވުމެއް\nއިސްލާމީ އުންމަތަށްޓަކައި ބައިނަލްއަޤްވާމީ އައު މަޝްރޫއެއް ރާވަން އެބަ ޖެހެއެވެ. އެ މަޝްރޫޢަކަށް ޢަމަލުކޮށްގެން މިހާރު މުސްލިމުން މިތިބަ ފަޤީރުކަން ނައްތައިލައި ފަހަތަށް ފޭދިފައި މިތިބަ ތިބުމަށް ނިމުމެއް ގެނެވޭފަދަ އައު ރޭވުމެކެވެ. ތަރައްޤީގެ މައިދާނުގައި ކުޅިފަސް ހޯދޭނެ މަސްރަހެއް އުފެއްދޭފަދަ ރޭވުމެކެވެ. އަޅުގަނޑުމެންވަނީ އެހެން ބަޔަކު ބައިވެރިނުކޮށް އެއްހާސް އަހަރު ދުނިޔޭގެ ވެރިިކަން ކޮށްފައެވެ. އޭރު މުޅި ދުނިޔޭގައި ހިނގަމުން ދިޔައީ އަޅުގަނޑުމެންގެ ތަހުޒީބާއި ތަމައްދުނުގެ މަނަހެވެ. އަޅުގަނޑުމެން ދުނިޔޭގެ އެންމެންނަށް ޙަޔާތުގެ އަދަބުތައް ދަސްކޮށް ދިނީމުއެވެ. އަޅުގަނޑު ދަންނަވަން މިއުޅެނީ ޖަހާލަތާއި، ތަހުޒީބާ ބީރައްޓެހިވުމަކީ މުސްލިމުންގެ ޚަޞީލަތުގެ ބައެއް ނޫން ވާހަކައެވެ. އަޅުގަނޑުމެން މުސްލިމުންގެ މިހާރުގެ ޙާލަތާ އިސްލާމްދީނުގެ ޠަބީޢަތާ އެއްގޮތް ނޫން ވާހަކައެވެ. ޒަމާނުގެ އިންޤިލާބުތަކާ ފައިހަމަކޮށް ހިނގަމުން ނުދިޔުމަކީ މުސްލިމުންނާ އަރާ އަރަފޯދޭ ގޮތެއް ނޫނެވެ.\nމި ޒަމާނުގެ ޚާއްޞަ ސިފަތަކަކީ ޢިލްމާއި މަޢުލޫމާތުގެ މާކަނޑުތަކެވެ. ޚަބަރު ފެތުރުމާއި، ފަޒާއާ ބެހޭ އިންޤިލާބުތަކެވެ. އެހެންކަމުން އެ ކަންކަމާ ދުރަށް މޫނު އަނބުރައެއް ނުލެވޭނެއެވެ. އެ ކަންކަމުން އެއްކިބާވެ ތިބުމަކީ އެއްވެސް ޙާލެއްގައި ބަލައިގަނެވޭނެ ގޮތެއް ނޫނެވެ. ކޮމްޕިއުޓަރާއި، އިންޓަނެޓުގެ ޒަމާނުގައި އަޅުގަނޑުމެންނަށް މުސްކުޅި ޓައިޕުރައިޓަރަކުން ފުއްދައެއް ނުލެވޭނެއެވެ.\nތަރައްޤީއަށް ވާޞިލުވުމަށްޓަކައި އެންމެ މުހިންމު ކަމަކީ މުސްލިމުންގެ ތެރޭގައި މިހާރު ޢާއްމުވެފައި މި އޮތް ތަޢުލީމީ ފަލްސަފާއާއި، އުނގަންނައިދިނުމުގެ ނިޒާމަށް ހެޔޮ ބަދަލުތަކެއް ގެނައުމެވެ. ޒަމާނާ ގުޅޭފަދަ ބަދަލުތަކެކެވެ. އިސްލާމީ މުޖުތަމަޢުގައި މި ޒަމާނުގެ ތަޢުލީމު ލިބިގެން ތިބި މަތީފެންވަރުގެ މާހިރުންތަކެއް އުފެއްދުމަށްޓަކައެވެ. އާ އީޖާދުތަކުގެ އެކަށޭނަކަން ލިބިި ތިބި މާހިރުންނެވެ. މިހާރަށް ބަލާއިރު މުޅި ދުނިޔޭގައި އެކި ކަންކޮޅުތަކުގައި މުސްލިމު މާހިރުންނާއި، ސައިންޓިސްޓުން ވިހުރުވިފައި އެބަ ތިއްބެވިއެވެ. އެހެންކަމުން އިސްލާމީ މުޖުތަމަޢަށް ޚިދުމަތް ކުރައްވަން އެ ބޭފުޅުންގެ ޤައުމުތަކަށް އަމިއްލަފުޅަށް އެނބުރި ވަޑައިގަންނަވާ ފަދަ މޫސުމެއް ގެންނާން ޖެހެއެވެ. އަޅުގަނޑުމެންގެ ތެރޭގައި ލިޔެކިޔަން ދަންނަ މީހުންގެ ނިސްބަތް މަތިކުރާން ޖެހެއެވެ. އަޅުގަނޑުމެން ރާވަންޖެހެނީ މި ކަންކަން ޙަޤީޤަތަކަށް ހެދޭ ފަދަ މަޝްރޫޢެކެވެ.\nބައިނަލްއަޤްވާމީ ޒަޔަނިޒަމާއި ކުރިމަތިލުން\nއިސްލާމީ އުންމަތަށް ތަހުޒީބާއި ތަމައްދުނުގެ ބޮންތީގައި ހިފޭނީ މުސްލިމުންނާ ދެކޮޅަށް ރޭވެމުންދާ ބައިނަލްއަޤްވާމީ ޒަޔަނިސްޓު ރޭވުންތަކާ ދެކޮޅަށް ތެދުވެ އެ ރޭވުންތައް އުއްޑުންޖަހައިލެވިގެންނެވެ. ހަމަ އެފަދައިން ހިންދީންނާއި، ނަސާރާއިންގެ ކެހިވެރި ރޭވުންތައް ވިސްނައި ދަސްކޮށް އެ ރޭވުންތައްވެސް ނާކާމިޔާބު ކޮށްލަން ޖެހޭނެއެވެ. މި އަމާޒުފަތްގަނޑަކީ ދުލުކުރީން ކުރެވޭ ދަޢުވާތަކާއި، އަމަންއަމާންކަމާއި، ސުލްޙައިގެ ނަމުގައި ކުރެވޭ މުޢާޙަދާތަކުން ވާޞިލުވެވޭނޭ އަމާޒުފަތްގަނޑެއް ނޫނެވެ. ޙަޤީޤަތުގައި އެ ދަޢުވާތަކާއި މުޢާހަދާތަކުގެ މަޤްޞަދަކީ ޒަޔަނިސްޓުންނާއި، ނަސާރާއިންނާއި، ހިންދީންގެ ކުރިމަތީގައި މުސްލިމުން ބޯލެންބުމެވެ. އެހެންކަމުން މުސްލިމުންނަށް ބޭނުންވަނީ ފިސާރި ރޯފިލުމެވެ. ހަރުދަނާވުމެވެ. ދުރުވިސްނުމެވެ. އީމާންކަމުގެ ފުން ޝުޢޫރާއި ޖަޒުބާތެވެ.\nއިސްލާމީ އުންމަތަށް ކޮންމެހެން ބޭނުންވެފައިވާ އަނެއްކަމަކީ ހިތްވަރާއި ޢަޒުމާއެކު މަސައްކަތް ފަށައިގަތުމެވެ. ހަރުދަނާ ބިންގަލެއްގެ މަތީގައެވެ. ޢާއްމު ރައުޔާއި ސަރުކާރުތަކުގެ ފެންވަރުގައެވެ. އަސްކަރީ ފެންވަރުގައިވެސް މެއެވެ. ކޮންމެ މުސްލިމަކަށްވެސް މަތިހަށިނަގައި އިސް އުފުލާލައިގެން ހުރެ ކުރިޔަށް ހިނގަމުންދެވޭފަދަ ގޮތަކަށެވެ. ނަފްސިއްޔާތުގެ ގޮތުންނާއި، ފިކުރީ ގޮތުންނާއި، ތަހުޒީބާއި ތަމައްދުނު ގޮތުން ބެލިކަމުގައި ވިޔަސް ވެހެވެ.\nމުސްލިމުންގެ ޢަދުއްވުންކަމުގައިވާ ޔަހޫދީންނާއި ހިންދީން ގެންދަނީ "އޭ އިސްރާއީލުގެ ދަރީންނޭވެ! ނީލުން ފެށިގެން ފުރާތާހަމަޔަށްވަނީ ތިޔަބައިމީހުންގެ ބިމެވެ. ހަނޑޫ ދަނޑުތަކުން ފެށިގެން ކަދުރު ދަނޑުތަކާ ހަމަޔަށް ތިޔަބައި މީހުންނަށެވެ." މި ފަދަ ނަޢުރާތައް އަޑު އިއްވަމުންނެވެ. ޔަހޫދީންވަނީ އެބައިމީހުންގެ ޚިޔާލީ މޮޓޯ އެކިގޮތްގޮތުން އެބައިމީހުންގެ އެކުވެރީންގެ ސިކުނޑިތަކުގައިވެސް ބިންވަޅު ނަންގުވައިފައެވެ. އަނެއްކޮޅުން އިސްލާމްދީނަށް ލިބިގެންދާނެ ބައިނަލްއަޤްވާމީ ޙައިޘިއްޔަތުގެ ވާހަކައާއި މުޅި ދުނިޔޭގައި އަނެއްކާވެސް މުސްލިމުންގެ މަނަސް ހިނގާނެކަމުގެ އުފާވެރި ތެދު ޚަބަރުތައް މުސްލިމުންގެ ދީނީ އަދަބިއްޔާތުގައި ސަރީޙުބަސްފުޅުންވަނީ އައިސްފައެވެ. އަޅުގަނޑުމެންގެ ތާރީޚަކީވެސް ޝަރަފުވެރި ތާރީޚެކެވެ. ބައިނަލްއަޤްވާމީ ގޮތުން ޤަބޫލުކުރެވިފައިވާ ޙަޤީޤަތްތަކެއްގެ މައްޗަށް ބިނާވެފައިވާ ތާރީޚެކެވެ. އެހެންކަމުން މުސްތަޤްބަލުގައި މުސްލިމުންނަށް އިތުރު ކާމީޔާބީތަކާއި ޝަރަފުވެރި މަޤާމުތަކެއް ލިބޭނެކަން ޔަޤީން ނުކުރާންވީ ސަބަބެއް ނެތެވެ.\nހުރިހާ މައިދާންތަކެއްގައި ކުރިޔަށްދާން މަސައްކަތްކުރުން\nއަޅުގަނޑުމެން ޚާއްޞަ އަހަންމިއްޔަތެއް ދޭންޖެހޭ އަމާޒުފަތްގަނޑަކީ ހުރިހާ ދާއިރާތަކަކުންވެސް އިސްލާމީ އުންމަތް ކުރިއަރުވައި ތަރައްޤީކުރަން ގަދައަޅައި ކުރެވޭ މަސައްކަތެވެ. އެކަމަށްޓަކައި ފުރިހަމަޔަށް ތައްޔާރުވާން ޖެހެއެވެ. ދުރު މުސްތަޤްބަލަކަށްވެސް އޭގެ މަންފާ ލިބޭނެ ފަދަ ރޭވުންތަކެއް ރާވަން ޖެހެއެވެ. އެ މަސައްކަތުގައި ކުރިޔަށް އަޅާ އެންމެ ފުރަތަމަ ފިޔަވަޅަކަށް ހަދާންޖެހެނީ އިންސާނީ ވަސީލަތްތައް އިންސާނީ ތަރައްޤީއަށްޓަކައި ފުރިހަމައަށް ބޭނުން ހިފުމެވެ. އާދެ! ތަރައްޤީގެ ނާރެހަކީވެސް އިންސާނާއެވެ. އެ ތަރައްޤީ ޙާޞިލުކުރުމުގެ ޒަރީޢާއަކީވެސް ހަމަ އިންސާނާއެވެ. މުސްލިމުންނަށް ދެއްވައިފައިވާ ވަސީލަތްތައް ހެޔޮގޮތުގައި ބޭނުންކޮށްފިނަމަ އެކަން ވާނީ ތަރައްޤީގެ މަންޒިލްތައް ކަޑައްތު ކުރެވުމުގެ ސަބަބަކަށެވެ. ހުރިހާ ދާއިރާތަކެއް ވަށައިޖެހޭ ތަރައްޤީއަކީ އިޤްތިޞާދީ ތަރައްޤީއެވެ. އުފެއްދުންތެރިކަން ތިލަފަތްހަމަކޮށް ބޭނުންކުރުމާއި، މުޖުތަމަޢުގައި އިންސާފުވެރިކޮށް އެ އުފެއްދުންތައް ބަހައިލުމެވެ. އެ މަޤްޞަދު ޙާޞިލުވާނީ ލޫޓުވުމާއި، ހުއްދަނޫން ފައިދާނެގުމާއި، އުފައްދާ ތަކެތި ގަޑުބަޑުކުރުމާއި، ކޮރަޕްޝަން ހުއްޓުވައިގެންނެވެ. މިގޮތަށް ކަންތައް ކުރެވިއްޖެނަމަ ހިލޭމީހުންގެ އިޤްތިޞާދީ ފިއްތުންތަކުން އިސްލާމީ އުންމަތް މިންޖުވާނެކަން ކަށަވަރެވެ. އިސްލާމީ ޤައުމުތަކަށް އަމިއްލަޔަށް ފުދިގެން އުޅެވިދާނެކަން ޔަޤީނެވެ.


މުހައްމަދު ނަޞީރު – ( ރިޓައަރ ކުރައްވާފައި )\nމި އިދާރާގެ ޑިރެކްޓަރގެ މަޤާމުގައި ހުންނެވި ހއ. ދިއްދޫ ” ތިލަދޫ ” އަލްފާޟިލް މުޙައްމަދު ނަޞީރު 31 މެއި 2021 ގައި ވަނީ ރިޓައަރ ކުރައްވާފައެވެ.\nއަލްފާޟިލް މުޙައްމަދު ނަޞީރު ހއ. އަތޮޅު އޮފީހާއި ގުޅިވަޑައިގެންނެވީ 26 މާރިޗް 1992 ގައި ތިލަދުންމަތީ އުތުރުބުރީ އަތޮޅު އޮފީހުގެ ސެކްރެޓަރީއެއްގެ މަޤާމަށެވެ. އޭގެފަހުން މުޙައްމަދު ނަޞީރު އަދާކުރެއްވި މަޤާމުތަކުގެ ތެރޭގައި އަތޮޅު އޮފީހުގެ ސީނިޔަރ ސެކްރެޓަރީކަމާއި، އަތޮޅުވެރިޔާގެ އެހީތެރިކަމާއި، އަތޮޅުވެރިޔާގެ އިސްއެހީތެރިޔާ ކަމާއި، އަތޮޅުވެރިޔާގެ މުއާވިންކަން ހިމެނެއެވެ.\nއަލްފާޟިލް މުޙައްމަދު ނަސީރު ރިޓައަރ ކުރެއްވި އިރު ހުންނެވީ މި އިދާރާގެ ޑިރެކްޓަރެއްގެ މަޤާމުގައެވެ. އަލްފާޟިލް މުޙައްމަދު ނަޞީރު މެދު ނުކެނޑި 40 އަހަރަށް ވުރެ ގިނަދުވަހު ދައުލަތަށް ކޮށްދެއްވާފައިވާ އަގުހުރި މަސައްކަތަށްޓަކައި އަތޮޅު ކައުންސިލްގެ ނަމުގައި ވަރަށް އިޚްލާޞްތެރި ކަމާއެކު ޝުކުރު ދަންނަވަމެވެ.\nއަލްފާޟިލް މުޙައްމަދު ނަޞީރު ސަރުކާރުގެ ޚިދުމަތަށް އެންމެ ފުރަތަމަ ވެންނެވީ 29 މާރިޗް 1979 ގައި އެއަރ މޯލްޑިވްސްގެ އިނގިރޭސި ސެކްރެޓަރީކަމުގެ މަގާމަށެވެ. އޭގެފަހުން އިނގިރޭސި ވިލާތުން ހެޑްމާސްޓަރކަމުގެ ކޯސް ފުރިހަމަ ކުރައްވާ 1981 ގައި ތަޢުލީމީ ދާއިރާއާ ގުޅިވަޑައިގެން ހއ. އަތޮޅު ތަޢުލީމީ މަރުކަޒުގެ ހެޑްމާސްޓަރކަމާއި، ށ. ކޮމަންޑޫގައި ހުންނަ އެ އަތޮޅު އަތޮޅު ތަޢުލީމީ މަރުކަޒުގެ ހެޑްމާސްޓަރކަން ކުރައްވާފައި ވެއެވެ.\nޝަރީފާ މުޙައްމަދު – ( ރިޓައަރ ކުރައްވާފައި )\nއަލްފާޟިލާ ޝަރީފާ މުޙައްމަދު މެދުނުކެނޑި 34 އަހަރަށްވުރެ ގިނަ ދުވަހު ސަރުކާރަށާއި އަތޮޅަށް ޚިދުމަތް ކުރެއްވުމަށްފަހު 10 ޖަނަވަރީ 2021 ގައި ވަނީ ވަޒީފާއިން ރިޓައަރ ކުރައްވާފައެވެ.\nއަލްފާޟިލާ ޝަރީފާ މުހައްމަދު ތިލަދުންމަތީ އުތުރުބުރީ އަތޮޅު އޮފީހާ ގުޅިވަޑައިގެންނެވީ 19 ޖޫން 1986 ގައި އަތޮޅުއޮފީހުގެ ރޭޑިޔޯޓެލްފޯން އޮޕަރޭޓަރެއްގެ ގޮތުގައެވެ. އޭގެފަހުން ޝަރިފާ މުޙައްމަދު އަދާކުރެއްވި މަޤާމުތަކުގެ ތެރޭގައި އޭރުގެ އަތޮޅު އޮފީހުގެ ކާތިބުކަމާއި، ސީނިޔަރ ކްލާކް ކަމާއި، އެސިސްޓެންޓް ސެކްރެޓަރީކަމާއި، ސެކްރެޓަރީކަން ހިމެނެއެވެ. އަދި ވަޒީފާއިން ރިޓައަރ ކުރެއްވިއިރު ހުންނެވީ މި އިދާރާގެ އެޑްމިނިސްޓްރޭޓިވް އޮފިސަރެއްގެ މަޤާމުގައެވެ.\nއަލްފާޟިލާ ޝަރިފާ މުޙައްމަދު މިހާދިގު މުއްދަތެއްގައި މިއިދާރާއަށް ޚިދުމަތް ކުރައްވާފައިވާތީ އެކަން ފާހަގަކޮށް މި އިދާރާގެ ފަރާތުން ވަރަށް އިޚްލާސްތެރިކަމާއެކު ޝުކުރު ދަންނަވަމެވެ.\nފާތުމަތު ރަޝީދާ – ( ރިޓައަރ ކުރައްވާފައި )\nއަލްފާޟިލާ ފާތުމަތު ރަޝިދާ 35 އަހަރަށް ވުރެ ގިނަދުވަހު ސަރުކާރަށާއި އަތޮޅަށް ޚިދުމަތް ކުރެއްވުމަށްފަހު 28 ފެބުރުއަރީ 2021 ގައިވަނީ، ވަޒީފާއިން ރިޓައަރ ކުރައްވާފައެވެ.\nއަލްފާޟިލާ ފާތިމަތު ރަޝީދާ ތިލަދުންމަތީ އުތުރުބުރީ އަތޮޅު އޮފީހާ އެންމެ ފުރަތަމަ ގުޅިވަޑައިގެންނެވީ 22 ސެޕްޓެމްބަރ 1983 ގައެވެ. އޭގެފަހުން 1986 ގައި މެދުކެނޑުމަށްފަހު ދެވަނަ ފަހަރަށް ގުޅިވަޑައި ގެންނެވީ 18 ޖުލައި 1988 ގައި އަތޮޅުއޮފީހުގެ ކާތިބެއްގެ ގޮތުގައެވެ.\nފާތިމަތު ރަޝީދާ އަދާކުރެއްވި މަޤާމުތަކުގެ ތެރޭގައި އަތޮޅު އޮފީހުގެ ސީނިޔރކްލާކް ކަމާއި އެސިސްޓެންޓް ސެކްރެޓަރީ ކަމާއި ސެކްރެޓަރީކަން ހިމެނެއެވެ. ވަޒީފާއިން ރިޓައަރ ކުރެއްވިއިރު ހުންނެވީ މި އިދާރާގެ އެޑްމިނިސްޓްރޭޓިވް އޮފިސަރެއްގެ މަޤާމުގައެވެ.\nއަލްފާޟިލާ ފާތުމަތު ރަޝީދާ އަތޮޅަށް ޚިދުމަތް ކުރެއްވުމުގެ އިތުރުން، ރައްޔިތުންގެ މަޖިލީހުގެ އިދާރާގެ ކާތިބު ކަމާއި، މިނިސްޓްރީ އޮފް ޖަސްޓިސްގެ 1 ނަމްބަރ ކާތިބުކަންވެސް އަދާކުރައްވާފައި ވެއެވެ.


އިނާކީ ވިލިއަމްސް ނުވަ އަހަރަށް ކޮންޓްރެކްޓް އާކޮށްފި\nAugust 13, 2019 09:48:51\nއެތުލެޓިކް ބިލްބާއޯގެ އުއްމީދީ ފޯވާޑް އިނާކީ ވިލިއަމްސް އެ ކްލަބުގައި އިތުރު ނުވަ އަހަރު މަޑުކުރުމަށް ކޮންޓްރެކްޓް އާކޮށްފި އެވެ.\nބިލްބާއޯ އާއެކު ވިލިއަމްސް ހަދާފައިވާ އެއްބަސްވުމުގެ ދަށުން 125 މިލިއަން ޕައުންޑްގެ ރިލީޒް ކްލޯޒެއް ހިމަނާފައިވާއިރު، އޭނާގެ އެއްބަސްވުން ހަމަވާނީ 2028 ވަނަ އަހަރުގެ ނިޔަލަށެވެ.\nމިއީ ފަހަކަށް އައިސް މަޝްހޫރު ކުޅުންތެރިއަކު އެންމެ ދިގު މުއްދަތަކަށް ކޮންޓްރެކްޓް އާކުރި ދެވަނަ ފަހަރެވެ. މީގެކުރިން، 2017 ވަނަ އަހަރު އެތުލެޓިކޯ މެޑްރިޑަށް ކުޅެމުން އަންނަ ސްޕެއިނުގެ ގައުމީ ޓީމުގެ އިތުބާރު މިޑްފީލްޑަރު ސައުލް ނިގުއޭޒް ވަނީ އެ ކްލަބާއެކު ހަދާފައިވާ ކޮންޓްރެކްޓް އިތުރު ނުވަ އަހަރަށް އާކޮށްފައެވެ.\nމިހާތަނަށް އެންމެ ދިގު މުއްދަތަކަށް ކޮންޓްރެކްޓް އާކޮށްފައިވަނީ ބްރެޒިލްގެ ވިންގާ ޑެނިލްސަން އެވެ. އޭނާ ވަނީ 1998 ވަނަ އަހަރުގައި ރެއާލް ބެޓިސްއާއެކު ހަދާފައިވާ އެއްބަސްވުން 10 އަހަރަށް އާކޮށްފައެވެ.\nއުމުރުން 25 އަހަރުގެ ވިލިއަމްސް ވަނީ މިހާތަނަށް ބިލްބާއޯގެ ސީނިއާ ޓީމަށް ކުޅެދިން 204 މެޗުގައި 49 ލަނޑުޖަހައި، އިތުރު 27 ގޯލްޖެހުމަށް އެހީތެރިވެދީފައިވެއެވެ. ސްޕެއިންގެ އެކި އުމުރު ފުރާތަކުގައި ގައުމު ތަމްސީލްކޮށްދީފައިވާ ވިލިއަމްސް ވަނީ ސީނިއާ ޓީމަށް މިހާތަނަށް އެއް މެޗު ކުޅެދީފައެވެ.\nދާދިފަހުން، އިންގްލެންޑްގެ މެންޗެސްޓާ ޔުނައިޓެޑުން ވަނީ އިންޓަ މިލާނަށް ބަދަލުވި ބެލްޖިއަމްގެ ފޯވާޑް ރޮމެލޫ ލުކާކޫ ނެތްތަން ފޫބެއްދުމަށް ޓްރާންސްފާ ބާޒާރު ބަންދުވި ދުވަހު ބިލްބާއޯ އާއެކު ވިލިއަމްސް ގެންދިއުމަށް އެ ކްލަބުން މަޝްވަރާކޮށްފައިވާކަމަށް މީޑިއާ ރިޕޯޓްތައް ބުނެއެވެ.\nމި ފަހަރުގެ ސްޕެނިޝް ލަލީގާގައި ބިލްބާއޯ ކުޅުމަށް ހަމަޖެހިފައިވާ ފުރަތަމަ މެޗުގައި މި އޯގަސްޓް މަހުގެ 16 ވާ ހުކުރު ދުވަހުގެރޭ ނިކުންނާނީ އެންމެފަހުގެ ޗެމްޕިއަން ބާސެލޯނާއާ ދެކޮޅަށެވެ.\nއެސްްއެމްއީ ބޭންކް މެދުވެރިކޮށް ދަނޑުވެރިކަމަށް ދެމިލިއަނަށް ވުރެ ގިނަ ރުފިޔާގެ ލޯނު ދޫކޮށްފި\nމަސްތުވާތަކެތީގެ ވިޔަފާރީގެ ދެ ބޮޑުން ހައްޔަރުކޮށްފި


Anekkaa ves Dhivehi Observer ge zamaanah! | Mihaaru\nޚިޔާލު / މީޑިއާ\nއަނެއްކާވެސް ދިވެހި އޮބްޒާވަރުގެ ޒަމާނަށް!\nމިދިޔަ އަހަރުގެ ޑިސެމްބަރުގައި ބޭއްވި މީޑިއާ ކައުންސިލްގެ އިންތިޚާބުގައި ވޯޓު ގުނާއިރު ނޫސްވެރިން ބަލަހައްޓައިގެން: މިހާތަނަށް އެންމެ މިނިވަންކަމާ އެކު މަސައްކަތް ކުރަމުން އައި އެއް ތަނަނީ މި ކައުންސިލް.---މިހާރު ފައިލް ފޮޓޯ\nމޫސާ ލަތީފް، މިހާރު\n24 އޮކްޓޯބަރ 2017 - 08:44\nކުޑަކުޑަ އަންދާޒާއަކަށް ބިނާކޮށް ލަފާކޮށްލިޔަސް އުމުރުން މިހާރު 30 އަހަރުގެ ދިވެހި ޒުވާނަކަށް ވިއްޔާ ދިވެހި އޮބްޒާވަރަކީ ކޮބައިކަން ނޭނގިއެއް ނުހުންނާނެ އެވެ. އެ އުމުރުގެ މީހަކަށް އެއީ ކޮން އެއްޗެއްކަން ފަހުމް ނުވާ ނަމަ އޭނާ ވާނީ 2004 އިން ފެށިގެން ރާއްޖެ ދެކެމުން މި އަންނަ ސިޔާސީ ބަދަލުތަކުގެ އެއްވެސް މައުލޫމާތެއް ނެތް މީހަކަށެވެ.\nއަހުމަދު ޝަފީގު (ކުޑަސައްޕެ)، އޮކްޓޯބަރު 2003 ގައި ރާއްޖެ ދޫކޮށް އިނގިރޭސިވިލާތަށް ވަޑައިގަތީ، އޭގެ މަހެއްހާ ދުވަސް ކުރިން މާފުށީ ޖަލުގައި ސިފައިން ތަޅާމަރާލި އީވާން ނަސީމްގެ މަރަށް ފަހު، ރައީސް މައުމޫން އަބްދުލްގައްޔޫމްގެ ސަރުކާރާ ދެކޮޅަށް އުފެދުނު ދެކޮޅުވެރިކަމުގަ އެވެ. އޭރު އޭނާ ވިދާޅުވެފައި ވަނީ ރާއްޖޭގައި ހުންނެވި ނަމަ އޭނާއަށް އޮތް ނުރައްކާ ބޮޑު ކަމަށެވެ.\nއިނގިރޭސި ވިލާތުން ޕީއެޗު.ޑީއަށް ކިޔަވާ ވިދާޅުވެފައިވާ ސައްޕޭ ދެން ފެއްޓެވީ، ނޫސްވެރިކަމުގެ މިނިވަންކަން ނެތް ރާއްޖޭގެ ރައްޔިތުންނަށް ސަރުކާރާ ދެކޮޅު ވާހަކަތައް ގެނެސްދެއްވުމުގެ މަސައްކަތެވެ. ދިވެހި އޮބްޒޯވާ (ޑީއޯ) އަކީ ސިޔާސީ މައުލޫއުތައް ދެނެގަތުމަށް 2004 އިން 2008 އާ ދެމެދު އެންމެ ގިނަ ދިވެހިން ވަދެ އުޅުނު ވެބްސައިޓަށް ވުން ގާތެވެ.\nއޭގައި ވަރަށް ބޮޑެތި ދޮގުތައް ވެސް ހުއްޓެވެ. ނޫސްވެރިކަމުގެ އަހުލާގީ މިންގަނޑާ ވަރަށް ދުރު ލިއުންތައް ވެސް ޖެހި އެވެ. މައުމޫން ސަރުކާރުގެ ސިޔާސީ ބޮޑުންނާއި، އެމްޑީޕީގެ ފިކުރާ ދެކޮޅު އެތައް ބައެއްގެ އަބުރަށް ވެސް، ނޫސްވެރިކަމުގެ މިންގަނޑުން ގަސްދުގައި ބޭރުވެ، އަރައިގަތެވެ. އެއް ބަޔަކު އޭރު ސިފަކުރި ގޮތުގައި ގޮށްމުށުގެ ބާރުން ވެރިކަން ކުރި އަދި އެބަޔަކާ ދެކޮޅަށް ދިވެހިންނަށް ރާއްޖޭގައި އެއްޗެއް ވެސް ބުނަން ނުކެރޭ އެތައް ބައެއްގެ "އޮފް ކަނޑުވާލީ" ދިވެހި އޮބްޒާވާ އިންނެވެ.\nކުރީގެ ރައީސް މައުމޫނާއެކު ކުޑަ ސައްޕެ: މައުމޫންގެ ދައުރުގެ ފަހު ދުވަސްތަކުގައި ސަރުކާރަށް އެންމެ ބޮޑަށް ޕްރެޝަރަކަށް ވެފައި އޮތީ ސައްޕެ ހިންގި ދިވެހި އޮބްޒާވާ.\nއެދުވަސްވަރު އެމްޑީޕީގެ ހަރަކާތްތަކާ އެކު ސިޔާސީ ގޮތުން ރާއްޖެ ވަރަށް ބޮޑަށް ބަދަލުވަމުން އަ އެވެ. ރާއްޖޭގައި ރަޖިސްޓްރީކޮށްގެން ހިންގާ މީޑިއާތަކުގައި ނުޖެހޭ އެތައް ސިއްރެއް ދިވެހި އޮބްޒާވަރުން އާންމުންނާ ހަމައަށް ގެނެސްދިނެވެ. އެހެންކަމުން ގިނަ ބަޔަކު އޭރު ގަބޫލުކުރީ، ސަރުކާރާ ދެކޮޅު ތެދު މައުލޫމާތު ހުންނާނީ އެ ވެބްސައިޓްގައި ކަމެވެ. ކިތައްމެ ބޮޑު ދޮގެއް އޭގައި އޮތަސް އެއީ ތެދެއްކަމަށް ގަބޫލުކުރުން އޮތީ އާންމުވެފަ އެވެ. މައުމޫން ސަރުކާރަށް ތާއީދުކޮށް، އަދި ދިވެހި އޮބްޒާވާއާ ޖައްސާލި ބައެއް ވެބްސައިޓްތައް ވެސް، ކޮން ބައެއްކަން ނޭނގޭ ގޮތަށް، ހިންގި އެވެ. އެކަމަކު އާންމުންގެ ތަރުހީބަށް ބަލާއިރު ޑީއޯއާ ގާތްކުރެވޭ ވަރު ވެސް ނުވި އެވެ.\nސައްޕޭ ނުކުންނެވީ ކެރިގެންނެވެ. އޭރުގެ ހާލަތަށް ބަލަންޏާ އޭނާގެ ވެބްސައިޓަކީ މައުމޫން ސަރުކާރަށް ކުރިމަތިވި އެންމެ ބޮޑު ގޮންޖެހުމެވެ.\nރަސްމީކޮށް ހިންގާ މީޑިއާތަކަށް އޮތް މިނިވަންކަމަށް ހުރަސްއަޅައި އަދި ނޫސްވެރިކަން ކުރަން ބިރުގަންނަ ހިސާބަށް ސަރުކާރުގެ ސިޔާސަތު ދިއުމުން ދެން ވާނެ ގޮތުގެ ނަމޫނާއަކީ ޑީއޯ އެވެ. އަދި މިހާރު ސަރުކާރުގެ ބައެއް ސިޔާސަތުތަކުން މި ފެންނަނީ ސައްޕޭ ފަދައިން، ދިވެހިންގެ ބަޔަކު އަނެއްކާވެސް ރާއްޖެއިން ބޭރުގައި ޑީއޯ ކަހަލަ ސައިޓްތައް ހެދުމުގެ ދުވަސް އަތުވެއްޖެ ކަމުގެ މަންޒަރުތަކެވެ.\nހިޔާލު ފާޅު ކުރުން ހުއްޓުވާ ބިލަށް ވޯޓު ނުދޭން ގޮވާލައި ނޫސްވެރިން މިދިޔަ އަހަރު މަޖިލިސް ދޮށަށް ދިއުމުން ފުލުހުން އެކަމަށް ހުރަސްއަޅައި ފަހަތަށް ޖައްސަނީ. --މިހާރު ފައިލް ފޮޓޯ\nރަސްމީ މީޑިއާއަށް އޮތް މިނިވަންކަން ގެއްލޭ ހިސާބަށް ސަރުކާރުގެ ސިޔާސަތު މިހާރު ވަނީ ބަދަލުވެފަ އެވެ. މޯލްޑިވްސް މީޑިއާ ކޮމިޝަން އުފައްދަން އުޅެނީ ނޫސްވެރިކަމުގެ މިނިވަންކަން ހަރުދަނާކުރަން ނުވަތަ މީޑިއާ ހިމާޔަތްކުރާކަށެއް ނޫނެވެ. ސަރުކާރުގެ ކޮންޓްރޯލްގެ ދަށަށް ނުގެނެވި އޮތް މޯލްޑިވްސް މީޑިއާ ކައުންސިލްގެ ދުވަސް ދުއްވާލާ، މިހާރުގެ ގޮނޑިކޮއްކޮ ބްރޯޑްކާސްޓިން ކޮމިޝަން ފަދަ ތަނެއް އުފެއްދުމެވެ.\nސަރުކާރަށް މިހާރު އޮތް އެންމެ ބޮޑު ނުރައްކަލަކީ، އިސް ބައެއް ވެރިން ދެކެވަޑައިގަންނަވާ ގޮތުގައި، އޮންލައިން ވެބްސައިޓްތަކެވެ. "އެއލތނ މައިތިރިކުރުމަކީ" ސަރުކާރުގެ ބައެއް ބޭފުޅުންގެ ބަސްމަގެވެ. ރައީސުލްޖުމްހޫރިއްޔާ އާއި ރައްޔިތުންގެ މަޖިލިހުގެ ސީދާ ބައިވެރިވުމެއް ނެތި އިންތިހާބުކުރާ މީޑިއާ ކައުންސިލް މިހާރު އޮތް ގޮތުން އޮންލައިން މީޑިއާތައް ކޮންޓްރޯލްކުރަން ސަރުކާރަށް ފުރުސަތެއް ނުލިބެ އެވެ. އެހެންކަމުން މިއަދު ހުށަހަޅާ ބިލުން އެ ފުރުސަތު އެ ހޯދަނީ އެވެ.\nމީޑިއާ އަށް ހުރި ހުރަސްތައް ނައްތާލަން ގޮވާލައި މިދިޔަ އަހަރުގެ އޭޕްރީލް މަހު ނޫސްވެރިން އިހުތިޖާޖު ކުރަނީ.-- ފޮޓޯ: އޭއެފްޕީ\nއަބުރުގެ ގާނޫނުގެ ވެސް މައިގަނޑު ވިސްނުމަކީ ނޫސްވެރިކަމުގެ މިނިވަންކަން ހަނިކުރުންކަން އޭރު ވެސް އެނގެ އެވެ. ރާއްޖެ ޓީވީއާ ދެކޮޅަށް ބްރޯޑްކޮމް އިން ނިންމި އެއްވެސް ނިންމުމެއްގައި، މީހެއްގެ އަބުރަށް އަރައިގަތުން ނުވަތަ ރާއްޖޭގެ ސަލާމަތަށް އޮތް ބިރެއް ސާބިތެއް ނުކޮށްދެވެ އެވެ. ތާކުންތާކު ނުޖެހޭ ކަންކަމުގައި ބޮޑެތި ޖޫރިމަނާކޮށް، ފިޔަވަޅު އަޅާ ނަމަ އޭގެ މާނައަކީ ކޮމިޝަން އޮތީ ސަރުކާރުގެ ކޮންޓްރޯލްގައި ކަމެވެ. ޖޫރިމަނާކުރެވިދާނެ މައްސަލަތައް ވެސް މީޑިއާތަކުން ފެނިދާނެ އެވެ. އެކަމާ ނޫސްވެރިން ދެކޮޅެއް ނުހަދަ އެވެ. އެކަމަކު ކޮންމެ މައްސަލައެއްގައި ވެސް ރަނގަޅު ތަހުގީގެއް ކޮށް، އިންސާފުވެރިކޮށް ނިންމޭނެ ބަޔަކު ކޮމިޝަންގައި ތިބެން ޖެހޭނެ އެވެ.\nސަރުކާރުން އެ ފުރުސަތެއް ނުދެ އެވެ. އަދި ދޭނެ ކަމަކަށެއް ވެސް ގަބޫލެއް ނުކުރެވެ އެވެ. އެހެންކަމުން ވަކި ހިސާބަކުން ދެން ފެންނާނީ ސަރުކާރަށް ކޮންޓްރޯލް ނުކުރެވޭ އަދި ނޫސްވެރިކަމުގެ އަހުލާގީ އެއްވެސް މިންގަނޑަކަށް ފަރުވާލެއް ނުބަހައްޓާ ވެބްސައިޓްތައް ރާއްޖެއިން ބޭރުގައި ދިވެހިން ހަދާ ތަނެވެ.\nސަރުކާރާ ގުޅުން ހުރި ހިޔާނާތާއި އަދި ވެރިންގެ އަހުލާގާ ގުޅޭ ބޮޑެތި އެތައް ކަމެއްގެ ވާހަކަ ދެކެވެ އެވެ. އެ ވާހަކަތަކުގައި ހަގީގަތްތައް ވެސް ހުރެ އެވެ. ބައެއް މީހުން ބައެއް ނޫސްވެރިންނާ ދިމާއަށް ބުނެފާނެ އެވެ. "ކަލޭމެން ނުޖަހާ، ނުލިޔާ މައްސަލައެއް ނެތެއް ނޫން ހެއްޔެވެ؟" ޖަވާބަކީ ބައިވަރެވެ. ސަރުކާރުން އުފައްދާފައިވާ ބިރުގެ ތެރޭގައި ނޫސްވެރިން ތިބީ، ގިނަ މައްސަލަތަކުގައި، "ސެންސަރުވެގެން" ނެވެ.\nޑީއޯ ކަހަލަ ސައިޓްތަކުގެ ބާރު\nޑީއޯ އަކީ ނުރައްކާތެރި ވެބްސައިޓެކެވެ. ތެދަށް ވުރެ ދޮގު ގިނަވި އެވެ. އެކަމަކު ނަތީޖާ ފެނުނީ ސައްޕޭ އާއި އޭރުގެ ސިޔާސީ އިދިކޮޅު ފަރާތްތަކުން ބޭނުންވި ގޮތަށެވެ. ވެރިންގެ "އޮފް ކަނޑާލެވުނެ"ވެ. ރާއްޖޭގެ މީޑިއާތަކުން ނުފެންނަ އެކަމަކު އާންމުންނަށް ގަބޫލުކުރެވޭނެ ކިތައްމެ އެއްޗެއް ތަޅާބޭލި އެވެ.\nއެކަހަލަ ވެބްސައިޓްތަކުން މިހާރުގެ ވެރިންނަށް ވެސް ވަރަށް ބޮޑެތި ގޮންޖެހުންތަކެއް އަންނާނެ އެވެ. ނޫސްވެރިކަމުގެ މިންގަނޑާ ހިލާފުނުވެ ނޫސްވެރިކަން ކުރާ މީހުންގެ ބަހަށް ވުރެ އަޑިން ހިންގާ ސައިޓްތައް އާންމުންގެ ކުރިމަތީގައި ވަރުގަދަވާނެ އެވެ. އަދި ސަރުކާރަށާއި މީޑިއާ ކޮމިޝަނަށާއި ރައްޔިތުންގެ މަޖިލިހުގެ އަތް ފޯރާ ވަރަށް ވުރެ އެ ސައިޓްތަކުގެ ނުފޫޒު އޮންނާނީ ފެތުރިފަ އެވެ.\nމިއީ 2004 އަދި 2008 ނޫނެވެ. ފޭސްބުކާއި ޓްވިޓާގެ ޒަމާނެވެ. އޭރު ސުމާޓް ފޯނުތައް ގެންގުޅުނީ ވަރަށް މަދު ބައެކެވެ. މިއަދު ގިނައީ ސުމާޓްފޯންތަކެވެ. އިންޓަނެޓް ފުޅާވެއްޖެ އެވެ. ދިވެހިންނަކީ، ސަރަހައްދީ ގޮތުން ބެލި ނަމަވެސް، އެންމެ ގިނައިން ސޯޝަލް މީޑިއާ ބޭނުންކުރާ އެއް ބައެވެ. އެހެންކަމުން 2004 އިން 2008 އަށް ކޮންޓްރޯން ނުކުރެވުނު ކަމެއް މިއަދަކު ރައްޔިތުންގެ މަޖިލިހަކަށް ވެސް، ސަރުކާރަކަށް ވެސް ކޮންޓްރޯލެއް ނުކުރެވޭނެ އެވެ. މިހާރު ހަދާ ގާނޫނުތަކާއި އަޅާ ފިޔަވަޅުތަކުގެ ސަބަބުން ނުކުންނާނީ ތިޔަ ހީކުރާ ވަރަށް ވުރެ، މާ ނުބައި ނަތީޖާއެކެވެ.\nގިނަ ދުވަސްތަކަކަށް ފަހު ކުޑަ ސައްޕެ ރާއްޖެ އިން ބޭރުގައި އުޅުމަށް ފަހު މާލެ އައުމުން މަރުހަބާ ދަންނަވަނީ.---ފައިލް ފޮޓޯ\nއަޅުގަނޑު ކަހަލަ ނޫސްވެރިން ގާނޫނީ އަދި ސަރުކާރުން އުފައްދާފައިވާ ބިރުގައި ތާށިވެގެން ތިބެދާނެ އެވެ. އެކަމަކު 2003 ގައި އުފެދުނު "ޑީއޯ ސައްޕޭ" ކަހަލަ ކިތައްމެ ސައްޕޭއެއް ކުރިއަށް އޮތް ތަނުގައި ފެނުން ކައިރި އެވެ. އޭރުން ރައްޔިތުންނާ ހަމައަށް އަންނަ މައުލޫމާތުތައް ދޮގުކުރަން، ކަރަށް ނާރު އަރުވައިގެން ހަޅޭއްލެވުމުގެ ބޭނުމެއް ނޯންނާނެ އެވެ.\nރަސްމީ މީޑިއާ ތަޅުއެޅުވުމުން ދިވެހިން ދެން ހިޖުރަކުރާނީ ނުރަސްމީ މީޑިއާތަކަށެވެ. އަދި މި ޒަމާނުގައި އެއީ އެހާމެ ފަސޭހަ ކަމެކެވެ.\nމީޑިއާ ނޫސްވެރިކަން ރައްޔިތުންގެ މަޖިލިސް މޯލްޑިވްސް ބްރޯޑްކާސްޓިން ކޮމިޝަން މޯލްޑިވްސް މީޑިއާ ކައުންސިލް ނޫސްވެރިކަމުގެ މިނިވަންކަން މޯލްޑިވްސް މީޑިއާ ކޮމިޝަން ކޮލަމް\n59 ކޮމެންޓް, 157 ރިއެކްޝަންސް\nތިކަން ކުރާނެތީ ކަންނޭނގެ އެފްބީ ބައެއް ޕޭޖްތައް ހިންގި ކުދިންނަށްވެސް ބިރުދައްކައި ޖަލަށް ގެންގޮސް ހެދީ މި ސަރުކާރުއައިތާ ކުރީކޮޅު. މިހާރު ބަލާލާއިރު އެމްޑީޕީގެ ގިނަ ޕޭޖްތައްވެސް ހުރީ ހެކްކޮށްފަ ނޫނީ ހުއްޓާލާފަ. އަސްލު ބަޔަކު މިކަމާމެދު ފުންކޮށް ވިސްނައިފިނަމަ ފާހަނގަވާނެ ވަރަށް ފުޅާގޮތެއްގަ މިކަން ކޮށްފަ އިންކަން.\nނަފްރަތު ފަތުރަނީ ގައުމު ދެކެ ވާ ލޯބިންނޭ ބުނާ މީހުންނަކަށް ނޭނގޭ ނަފްރަތުގެ ހަގީގަތް. ނަފްރަތުގެ ހިތަކުން މީހުންނަކަށް ލާބައެއް ނުވެވޭނެ. އެއް ސިޔާސީ ލީޑަރަކު ދެކެ ލޯބިވުމަށް އަނެއް ސިޔާސީ މީހާ ދެކެ ނަފްރަތު ކުރުމަކީ ވެވޭނެ ކަމެއް ނޫން. ރާއްޖޭގެ މިހާރު ހިތުގެ ބަލި ގިނަ ވުމާ، މާރާމާރީ ގިނަ ވުން ގުޅެނީ ތިބުނާ ދުވަސްވަރު އެހިންގި ވެބްސައިޓުތަކަށް. ހައްގު ޙަބަރު ވިޔަސް ނަފްރަތުގެ ސިފައިގަ ކަންފަތަށް އަޑުއިވޭނަމަ ނުވަތަ ލޮލަށް ފެންނަ ނަމަ އެއީ މީހުންގެ ހަލާކު. ނަފްރަތުގެ އަލިފާން ގަނޑު ފެތުރުނީމަ ހުރިހާ އެއްޗެއްގަ އަލިފާން ހިފާނެ. ސަބަބަކީ އަލިފާނަކީ ހަމަ އެކަނި ރޯވާ އެއްޗެއް، އެހެން ކަމެއް ކުރާކަށް އެނގޭ އެއްޗެއް ނޫން.\nއަސްލު ރާއްޖޭގެ މެއިން ސްޓްރީމް މީޑިޔާއިން ކޮން އާޓިކަލް އެއް ނުލިޔެވިގެން ކޮން ޚަބަރެއް ނުކީގެންތަ މިއުޅެނީ؟\nތިއަށް ބުނެލަންއޮތީ އެންމެ ދެ ބަސް. ސްޓީލިންގ ޕެރެޑައިސް.\nމޫސަ ހަބޭސް ސާބަސް ތިކުރި ހިއް ވަރައް\nމަށައް ޔަގީން ދިވެހި އޮބްސާރވަރުގަހުރީ ތެދުކަން\nތިޔަ އާޓިކަލް ތޮޔައީ އަބުރުފުޅު ފަންޑު އުފެއްދި ރ ޓީވީ އިން ފަތުރާކަހަލަފަސާދަ އުފެއްދުމަށް ބާރުލިބޭ ކަމެއް.ލަލަލާދެންވެސް ރައީސްޔާމިން 2018 ޔަޤީން\nސަތޭކެއިގެ ލިޔުމެއް. ގަދަބާރުން ކަންކުރެވޭނެ ޒަމާނެއް ނޫން މިއީކީ. އެއަށްވުރެ މ ކުރީގަ އާއްމުން މިއުޅެނީ. އަހްލާގީ މިންގަނޑަށް ބަލާއިރު ޑީއޯ އަކީ ބަލައިގަނެވޭނެ އެއްޗެއް ނޫން. އެކަމަކު ސަރުކާރުގެ އަމަލްތައް ހުރީ ދެވަނަ ޑީއޯ އެއް އުފަންކުރުވާމާ ދިމާލަށް.\nއެއްވެސް ޝައުގެއް ނެތް ލިޔުމެއް\nއިނގިރޭސި އަކުރުގެ ''ބީ'' އަދި ތާއީދުގެ ''ތާ'' އެއްވީމަ ޝައުގެއް ނުހުންނާނެ.\nހިތަށް ކުރި އަސަރުގެ ބޮޑުކަމުން ތި ކޮމެންޓުކޮށްފައި ތިޔަ އޮތީ!!\nމިކަހަލަ ނޫސްވެރިން ތަޅުއަލުވަންޖެހޭ\nޑީއޯ ސައްފެ އާއި ދިޓީވީ ހިންގި މީހުންނާއި މާބޮޑު ތަފާތެއްނެތް!


Kudakudhinnaai anhenunge mahsala thakah dhey samaalukan ithurukuran jehey: raees\nކުޑަކުދިންނާއި އަންހެނުންގެ މައްސަލަތަކަށްދޭ ސަމާލުކަން އިތުރުކުރަންޖެހޭ: ރައީސް\nއިސްކަންދަރު ކޮށީގައި މިއަދު ފުލުހުންނާ ބައްދަލުކުރައްވައި ރައީސް ސޯލިހު ވާހަކަ ދައްކަވަނީ -- އަވަސް ފޮޓޯ: އަހުމަދު އަޝްހާދު އަބްދުﷲ (ޖެރީ)\nއަންހެނުންނާއި ކުޑަކުދިންނަށް ޖިންސީ ގޯނާކުރުމުގެ މައްސަލަތައް އިތުރުވެފައިވާ ދަނޑިވަޅެއްގައި، އެފަދަ މައްސަލަތަކަށް އިތުރަށް ސަމާލުކަން ދިނުމަށް ރައީސް އިބްރާހިމް މުހައްމަދު ސޯލިހު، ފުލުހުންގެ ކިބައިން މިއަދު އެދިވަޑައިގެންފި އެވެ.\nއިސްކަންދަރު ކޮށީގައި މިއަދު ފުލުހުންނާ ބައްދަލުކުރައްވައި ރައީސް ވިދާޅުވީ އަންހެނުންނާއި ކުޑަކުދިންނަށް ޖިންސީ ގޯނާކުރުމުގެ މައްސަލަތަކުގެ ތަހުގީގު އަވަސްކޮށް، އަވަހަށް އިންސާފުު ގާއިމްކުރެވެންޖެހޭ ކަމަށެވެ.\n"މި ސަރުކާރުން މަސައްކަތްކުރަމުން މި އަންނަނީ އިޖުތިމާއީ މިފަދަ މައްސަލަަތައް ހައްލުކުރަން. ފުލުހުންނަކީ ގާނޫނު ތަންފީޒުކުރުމުގައި އެންމެ މުހިއްމު ރޯލް އަދާކުރާ އަދި ރައްޔިތުންނާ އެންމެ ގާތުން މަސައްކަތްކުރާ މުއައްސަސާއަށް ވުމުން މި މައްސަލަތައް ހައްލުކުރުމުގައި ފުލުހުންގެ ދައުރު ވަރަށް ބޮޑު އަދި މުހިއްމު،" ރައީސް ވިދާޅުވި އެވެ.\nނަމަވެސް، އެކަން ކާމިޔާބުކުރުމަށްޓަކައި ގާނޫނުތަކަށް ގެންނަންޖެހޭ ބަދަލުތަކެއް ހުރި ކަމަށާއި، ފުލުހުންނަށާއި ތަންފީޒީ އިދާރާތަކަށް ބޭނުންވާ ވަސީލަތްތަކާއި ތައުލީމާއި ތަމްރީން ވެސް އިތުރަށް ހޯދައިދޭންޖެހިފައިވާ ކަމަށް ރައީސް ވިދާޅުވިއެވެ.\nއިސްކަންދަރު ކޮށީގައި މިއަދު އޮތް ބައްދަލްވުމުގެ ތެރެއިން -- އަވަސް ފޮޓޯ: އަހުމަދު އަޝްހާދު އަބްދުﷲ (ޖެރީ)\nރައީސް ވިދާޅުވީ ކޮވިޑް-19 އިގެ ބަލިމަޑުކަމާއެކު ރާއްޖޭގެ އިގުތިސާދަށް ކުރިމަތިވެފައިވާ ހީނަރުކަމުގެ ސަބަބުން އިޖުތިމާއީ ގިނަ މައްސަލަތަކެއް ވެސް ފެންމަތިވަމުންދާ ކަމަށެވެ.\nއަދި އެފަދަ ގިނަ މައްސަލަތަކަކީ އެތައް ޒަމާނެއް ވަންދެން މާ ބޮޑު ސަމާލުކަމެއް ނުދީ ފިޔަވަޅުތައް ނޭޅުމުގެ ސަބަބުން ތިލަވަމުންދާ މައްސަލަތައް ކަމަށް ވިދާޅުވި އެވެ.\n"ރާއްޖޭގައި ގަވާއިދާ ހިލާފަށް މަސައްކަތްކުރާ ބިދޭސީންގެ މައްސަލަކަމުގައި ވިއަސް ކުޑަކުދިންނަށް ޖިންސީ ގޯނާކުރުމާއި ގެވެށި އަނިޔާ އާއިި މަސްތުވާތަކެތީގެ މައްސަލަތައް ކަމުގައި ވިއަސް މިއީ ހައްލުނުކުރެވި މުޖުތަމައުގައި ހުރި ،މައްސަލަތައް،" ރައީސް ވިދާޅުވި އެވެ.\nއިސްކަންދަރު ކޮށީގައި މިއަދު އޮތް ބައްދަލްވުމުގެ ތެރެއިން -- އަހުމަދު އަޝްހާދު އަބްދުﷲ (ޖެރީ) | އަވަސް\nރައީސް މިގޮތަށް ވިދާޅުވިއިރު، ކުޑަކުދިން ރޭޕްކޮށް ޖިންސީ ގޯނާކުރުމުގެ ސީރިއަސް މައްސަލަތަކެއް ވަނީ ފާއިތުވި ދުވަސްތަކުގައި ފެންމަތިވެފަ އެވެ. އަދި ސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރި މައްސަލައެއް ވެސް ވަނީ ވަރަށް ބޮޑަށް ހޫނުވެފަ އެވެ.\nއެ މައްސަލާގައި ސަރުކާރުގެ ތެރޭގައި ނުފޫޒުގަދަ ދެ މީހަކު ހިމެނޭކަމަށް ތުހުމަތުކުރެވޭއިރު، ތަހުގީގުގެ މަރުހަލާގައި ފުލުހުން ވަރަށް ބޮޑަށް އިހުމާލުވެފައިވާކަމަށް ބުނެ ފުލުހުންނަށް ވަނީ އާއްމުންގެ ބޮޑެތި ފާޑުކިއުންތަކާއި ނުރުހުން އަމާޒުވެފަ އެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު ޖިންސީ ގޯނާ + ރޭޕް ކުޑަކުދިން ޖިންސީ ފުރައްސާރަ ސަފާރީ ރޭޕް\nޖިންސީ އަނިޔާގެ ޝިކާރައަށްވި ކުއްޖާގެ މަންމައާ ދެކޮޅަށް މުޒާހަރާ


Rajjey gai furaanaeh ge agakee 1 lakka rufiyaa | Mihaaru\nރިޕޯޓް / މަރު\nމީހަކު މަރާލި ސަރަހައްދެއް ބަންދުކޮށް ފުލުހުން ހަރަކާތްތެެރިވަނީ: މަރުގެ ދިޔައިގެ ގޮތުގައި ނަގައިދޭ އަދަދު ރާއްޖޭގައި މުރާޖާއެއް ނުކުރޭ ފޮޓޯ: ހުސެއިން ވަހީދު /މިހާރު\nރާއްޖޭގައި ގެއްލިގެންދާ ފުރާނައިގެ އަގަކީ އެއް ލައްކަ ރުފިޔާ ކަމަށް ބުނެފި ނަމަ އެއީ ޖޯކެއްހެން ވެސް ހީވެދާނެ އެވެ. ޒަމާނަށް އައި ބަދަލާ އެކު، މިހާރު އެއް ލައްކަ ރުފިޔާގެ މާ ބޮޑު އަގެއް ނެތެވެ. މަސްތުވާތަކެތި 14 ގްރާމަށް ވުރެ ގިނައިން ގެންގުޅޭ މީހާއަށް މަދުވެގެން އެއް ލައްކަ ރުފިޔާގެ ޖޫރިމަނާއެއް އާދެ އެވެ. ރަނގަޅު ފެންވަރުގެ ސައިކަލެއް ގެންނަން ވެސް އެވަރު ހޭދަވެ އެވެ. ގެއްލިގެންދާ ފުރާނައެއްގެ އަގަކީ ވެސް މިހާރު މިއީއޭ ބުނުމުން ހައިރާން ޖެހެނީ އެހެންވެގެންނެވެ.\nމަރުތަކުގެ މައްސަލަތަކުގައި އިސްލާމީ ޝަރީއަތުގައި އޮންނަ އުސޫލުތަކުގެ ތެރެއިން ރާއްޖޭގައި މަރުގެ ދިޔަ ނަގައި ދެވެ އެވެ. ގަސްދު މަރު ނުވަތަ އެކްސިޑެންޓް ފަދަ އިހުމާލަކުން މަރުވާ މައްސަލަތަކުގައި ވެސް، މަރުވި މީހާގެ ވާރިސުން ބޭނުންވާ ނަމަ، އިސްލާމީ ޝަރީއަތުގައިވާ ގޮތުގެ މަތިން މަރުގެ ދިޔަ ނަގައި ދެވޭނެ ކަމަށް ގާނޫނުލް އުގޫބާތާއި އެހެން ބައެއް ގާނޫނުތަކުގައި ވެސް ލިޔެފައި އެބަ އޮތެވެ. އެކަމަކު ދިޔައިގެ މިންވަރެއް ކަނޑައެޅުމުގައި ދާން ޖެހެނީ 1993 ވަނަ އަހަރު އައި އުސޫލަކަށެވެ.\nމަރުގެ މައްސަލަތަކުގައި މަރުގެ ދިޔައިގެ މިންވަރަކީ އެއް ލައްކަ ރުފިޔާ ކަމަށް ޝަރީއަތް ކުރުމާ ބެހޭ ގަވާއިދުގައި ކަނޑައެޅީ 1993 ވަނަ އަހަރު އޭރުގެ ޖަސްޓިސް މިނިސްޓްރީން ނެރުނު އިއުލާނަކުންނެވެ. ދީނީ ގޮތުންނާއި ގާނޫނީ ގޮތުން ހުރުމަތްތެރިވެގެންވާ އިންސާނެއްގެ ފުރާނައިގެ ބަދަލަށް އޭރު އެއް ލައްކަ ރުފިޔާ އާއި މިއަދު އެއް ލައްކަ ރުފިޔާގެ ހުރި ތަފާތު ދެނެގަންނަން އެއްވެސް މީހަކަށް އުނދަގުލެއް ނުވާނެ އެވެ. ނަމަވެސް އަދިވެސް އަމަލު ކުރަން ޖެހެނީ އެ އުސޫލަށެވެ. އެއަށް އެއްވެސް ބަދަލެއް ގެންނަން މަސައްކަތެއް ކޮށްފައެއް ވެސް ނެތެވެ.\nބައެއް މައްސަލަތަކުގައި އެ ހާދިސާއެއް ހިނގާފައިވާތީ އިސްލާމީ ޝަރީއަތަށް ރިއާޔަތްކޮށް، މަރުގެ ދިޔައިގެ މިންވަރު މިހާރު ކޯޓުތަކުން މަތިި ކުރެ އެވެ. މިސާލަކަށް ގަސްދުގައި މީހަކު މެރުމުން ނުވަތަ މާތްވެގެންވާ މަހެއްގައި ހިނގި ހާދިސާއަކަށް ވުން ފަދަ ހާލަތްތަކުގަ އެވެ. އެގޮތަށް މަތި ކުރަނީ ދިޔައަކާއި ދިޔައެއްގެ ތިން ބައި ކުޅަ އެއް ބަޔަށް ވާ މިންވަރަށެވެ. އެއީ 133،333ރ. އެވެ.\nމަރުގެ ދިޔަ އިތުރު ކުރެވޭނީ ނުވަތަ ދަށް ކުރެވޭނީ ކޮން އުސޫލަކުން ކަމެއް ގަވާއިދުގައި ނެތުމުން އެކި ކޯޓުތަކުން އެކި މައްސަލަތަކުގައި އަމަލު ކުރަނީ ވެސް އެކި ގޮތަށެވެ. ގަސްދުގައި މީހަކު މެރުމުން ދިޔައިގެ މިންވަރު އިތުރުކޮށް، 133،333ރ. ދޭން ހުކުމް ކުރާއިރު، ހަމަ އެ ކޯޓުން ނިިންމާ އެފަދަ އެހެން މައްސަލަތަކުގައި ނަގައިދެނީ އާންމު އެއް ލައްކަ ރުފިޔާ އެވެ. އަދި އެކަކަށް ވުރެ ގިނަ މީހުން ބައިވެރިވެގެން ހިންގާ އަމަލުތަކުގައި ދިޔައިގެ މިންވަރު އެކި މީހުންގެ މެދުގައި ކަނޑައަޅާނެ ގޮތެއް އެ ގަވާއިދަކު ނެތެވެ.\nކްރިމިނަލް ކޯޓް: މަރުގެ ދިޔަ ނަގައިދިނުމުގައި ވެސް ތަފާތުތަކެއް ހުރޭ -- ފޮޓޯ/މިހާރު\nދާދި ފަހުން ހައި ކޯޓުން ނިންމި މަރުގެ ބޮޑު މައްސަލައެއްގައި ވެސް ފާހަގަކުރީ މަރުގެ ދިޔައިގެ މިންވަރު އަވަހަށް މުރާޖާ ކުރުމުގެ މުހިންމު ކަމެވެ. އެ ހުކުމް އޮތް ގޮތުން، އެއް ލައްކަ ރުފިޔާއަކީ ފުރާނައެއްގެ ބަދަލަށް އެކަށީގެންވާ އަދަދެއް ނޫން ކަމަށް ގަބޫލު ކުރެވުނަސް، އެ ނޫން ގޮތެއް މިހާރަކު ނެތެވެ.\n"ގަވާއިދެއްގައި މިންވަރު ކަނޑައެޅިފައިވާ ކަންކަމުގައި ކޯޓުން އަމިއްލައަށް އެ މިންވަރުތައް މަތިކޮށް ނުވަތަ ދަށް ކުރުމަކީ ރަނގަޅު ކަމެއް ކަމަކަށް ނުބެލެވެ އެވެ،" އެ ހުކުމުގައިވެ އެވެ.\nއިސްލާމީ ޝަރީއަތުގައި މަރުގެ ދިޔައިގެ މިންވަރު ކަނޑައަޅަނީ ކޮންމެ ފުރާނައަކަށް 100 ޖަމަލުގެ ނިސްބަތުންނެވެ. ޖަމަލަކީ މި ޒަމާނުގައި ކޮންމެ ގައުމެއްގައި ލިބެން ހުންނަ އެއްޗަކަށް ނުވާތީ ޖަމަލުގެ ބަދަލުގައި އޭގެ އަގަށް ވާ ފައިސާ ދިނުމުގެ ގޮތުން އިސްލާމީ ގިނަ ގައުމުތަކުގައި ވެސް މަރުގެ ދިޔަ ކަނޑައަޅަނީ ފައިސާއިންނެވެ. ބާޒާރުގެ އަގުތަކަށް ބަލައި، ދިޔައިގެ މިންވަރު އެކި ގައުމުތަކުގައި ދޭތެރެ ދޭތެރެއިން މުރާޖާ ވެސް ކުރެ އެވެ.\nބައިނަލްއަގްވާމީ ބާޒާރުގައި މިހާރު ޖަމަލުގެ އަގު ހުރި ގޮތުން 100 ޖަމަލުގެ އަގު ދިވެހި ރުފިޔާއިން މިލިއަނަކަށް ވުރެ މައްޗަށް އަރާނެ އެވެ. ސައުދީ އަރަބިއާގައި މަރުގެ ދިޔައަކީ 400،000 ސައުދީ ރިއާލް އެވެ. އެއީ ދިވެހި ރުފިޔާއިން ނަމަ 1.6 މިލިއަން ރުފިޔާ އެވެ. ސައުދީގައި މަރުގެ އެކި ބާވަތްތަކުގައި މަރުގެ ދިޔައިގެ މިންވަރު ތަފާތެވެ. ފައިސާގެ އިތުރުން ރަނާއި ރިހިން ވެސް މަރުގެ ދިޔަ އަގު ކުރެވެ އެވެ.\nޕާކިސްތާނުގައި މަރުގެ ދިޔައިގެ ގޮތުގައި ނަގައި ދެވޭނެ އެންމެ ކުޑަ އަދަދަކީ 2.3 މިލިއަން ރުފީސްއަށް ކަމަށް މިދިޔަ އަހަރު ކަނޑައެޅި އެވެ. އެއީ ދިވެހި ރުފިޔާއިން ނަމަ، 211،000ރ. އެވެ. ޕާކިސްތާނުގެ ގާނޫނު އޮންނަ ގޮތުން މަރުގެ ދިޔަ ކަނޑައެޅުމުގައި ކުށްވެރިވެފައިވާ މީހާ އާއި މަރުވި މީހާގެ ވާރިސުންގެ މާލީ ހާލަތަށް ރިއާޔަތް ކުރާނެ އެވެ. ނަމަވެސް ކޮންމެ އަހަރެއް ފެށުމުގެ ކުރިން ސަރުކާރުން އިއުލާންކުރާ އަދަދަށް ވުރެ ދިޔައިގެ މިންވަރު ކުޑައެއް ނުކުރެވޭނެ އެވެ.\nމަރުގެ ދިޔައިގެ މިންވަރު ކަނޑައަޅާފައިވާ ޝަރީއަތް ކުރުމާ ބެހޭ ގަވާއިދުގެ އަސްލު ބެލެނިވެރިިޔާއަކީ ކާކުކަން ވެސް މުޅިއަކުން ސާފެއް ނުވެ އެވެ. އެ ގަވާއިދު އެކުލަވާލައި، އެއަށް އިސްލާހު ގެންނަމުން ދިޔައީ ކުރިން ޖަސްޓިސް މިނިސްޓްރީންނެވެ. އެ މިނިސްޓްރީ 2008 ގައި އުވާލައި، ޝަރުއީ ދާއިރާގެ އިދާރީ ކަންކަން ގާނޫނަކުން ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އާ އޮތީ މަތިިކޮށްފަ އެވެ. ނަމަވެސް ޑީޖޭއޭއިން އެ ގަވާއިދަކަށް އެއްވެސް އިސްލާހެއް ގެނެސްފައެއް ނެތެވެ.\nއާ ގާނޫނު އަސާސީ އައުމުން، މުހިންމު ބައެއް ގަވާއިދުތަކަށް ގާނޫނީ ބާރު ލިބިދިނުމަށްޓަކައި އާންމު ގަވާއިދުތަކާ ބެހޭ ގާނޫނު ފާސްކޮށް، ގާނޫނީ ބާރު ދޭ ލިސްޓުގައި ޝަރީއަތް ކުރުމާ ބެހޭ ގަވާއިދު ހިމެނެ އެވެ. ކޮންމެ އަހަރަކު އެއް ފަހަރު ރައްޔިތުންގެ މަޖިލީހުން އެ ލިސްޓް މުރާޖާ ކުރަމުން ވެސް ދެ އެވެ. އެކަމަކު ގަވާއިދުގައި ހުރި ވަކިވަކި މާއްދާތަކަށް ބަދަލު ގެނައުމުގެ ބަދަލުގައި މަޖިލީހުން ހަމައެކަނި ބަލަނީ އަލަށް އައިސްފައި ހުރި ގާނޫނުތަކުގެ ސަބަބުން އެ ލިސްޓުން އުނިކުރަން ޖެހޭ ގަވާއިދުތަކަކީ ކޮބައިތޯ އެވެ. ގަވާއިދަށް އުނި އިތުރު ގެނައުމަކީ އެ ގަވާއިދެއްގެ ބެލެނިވެރި އިދާރާއެއްގެ ޒިންމާއެކެވެ.\nޝަރީއަތް ކުރުމާ ބެހޭ ގަވާއިދު އޮއްވާ ގާނޫނު އަސާސީއަށް 12 އަހަރު ފުރުނީ އެވެ. ޖިނާއީ އިޖްރާއާތުގެ ގާނޫނާއި ގާނޫނުލް އުގޫބާތު ފަދަ ގާނޫނުތަކެއް ވުޖޫދަށް ގެނެވުނަސް، މަރުގެ ދިޔައިގެ މިންވަރު އެއިން ގާނޫނެއްގައި ބަޔާނެއް ނުކުރެ އެވެ. އަދި ބައެއް ގާނޫނުތައް ނުހެދި ހުރުމުން ޝަރީއަތް ކުރުމާ ބެހޭ ގަވާއިދު އެއްކޮށް އުވާލެވޭކަށް ވެސް މިވަގުތު ނެތެވެ.\nޑީޖޭއޭ އިން ބުނިގޮތުގައި މަރުގެ ދިޔައިގެ މިންވަރު މުރާޖާ ކުރުމުގެ މަސައްކަތް މިހާރު އެބަ ކުރެ އެވެ. ކުރިން އެ މަސައްކަތް ނުކުރެވި އޮތް އެއް ސަބަބެއްގެ ގޮތުގައި ޑީޖޭއޭއިން ބުނީ މިހާރުގެ ގާނޫނުލް އުގޫބާތު ވުޖޫދަށް އައުމުން އެ އަދަދުތައް ކަނޑައަޅާނީ އެ ގާނޫނުންތޯ ނުވަތަ ގަވާއިދުންތޯ މުޅިން ސާފު ނުވުމެވެ.\n"ކުރިއަކުން ނެތް އެކަމަށް މަސައްކަތެއް ކުރެވިފައެއް. އެކަމަކު މި ހުކުމް [ހައި ކޯޓުގެ] އެގޮތަށް އައިމަ އަޅުގަނޑުމެން މިހާރު އެކަން ރިވައިސް ކުރުމުގެ މަސައްކަތްތަކެއް އެބަ ކުރިއަށް ދޭ،" ޑީޖޭއޭގެ އޮފިޝަލަކު ވިދާޅުވި އެވެ.\nއޭނާ ވިދާޅުވި ގޮތުގައި މަރުގެ ދިޔައިގެ މިންވަރަށް ބަދަލު ގެންނާނީ އެހެން ގައުމުތަކުގައި ވެސް އަމަލުކުރާ އުސޫލުތަކަށް ބެލުމަށް ފަހު އެވެ. އަދި ދިޔަ ނަގައި ދިނުމުގައި ހުރިހާ ބާވަތެއްގެ މައްސަލަތަކަށް މިހާރު އެއް އުސޫލެއް އޮތަސް، އިސްލާމީ ޝަރީއަތުގައި އޮންނަ ގޮތަށް ބަދަލު ގެނެވޭއިރު އެކަން ކަނޑައެޅިގެންދާނެ ކަމަށް އޭނާ ވިދާޅުވި އެވެ.\n"ޝަރީއާގައި ވެސް މަރުގެ ވައްތަރުތައް ތަފާތު. އުގޫބާތް ވެސް ތަފާތު. އެހެންވީމަ ތަފާތުތަކެއް އަންނަންވާނެ ކަމަށް އަޅުގަނޑުމެން ދެކެނީ. އެކަން ރިވައިސް ކުރަމުން ދާއިރު، ކަމާ ބެހޭ ފަރާތްތަކުގެ މަޝްވަރާތައް އަޅުގަނޑުމެން ހޯދާނެ،" އޭނާ ވިދާޅުވި އެވެ.\nޒަމާނާ ގުޅޭ ގޮތަށް އެތައް ގާނޫނުތަކާއި ގަވާއިދުތަކެއް ވުޖޫދަށް އަޔަސް، ކުރީގެ އެތައް ގަވާއިދުތަކަކަށް ގާނޫނީ ބާރު ދޭން ޖެހުމުގެ ނަތީޖާއަކީ ޒަމާނާ ނުގުޅޭ އުސޫލުތަކަށް އަމަލު ކުރަން ޖެހި، އަދުލު އިންސާފް ޖޯކަކަށް ވަމުންދާ މަންޒަރެވެ. މަރުގެ ދިޔައަކީ އޭގެ އެއް މިސާލެވެ.\nކުށްކުރުން މީހުން މެރުން މަރު ޖިނާއީ އަދުލުގެ ނިޒާމު\n56 ކޮމެންޓް, 55 ރިއެކްޝަންސް\nއޭރު ދަތުރުކުރާ އެންމެ އަގުބޮޑު ސަވާރީއަކީ ޖަމަލު! މިހާރު އޭ380 ނުވަތަ ފެރާރީ އެހެންކަމުން މިޙަރު އަގުކުރަންޖެހޭނީ އޭއްޗެހީގެ އަގަށް ބަލާފައި! މިސާލަކަށް 100 ފެރާރީގެ އަގު\nމިތަނުގަ ކޮމެންޓު ކުރާބައެއް ބޭފުޅުން އިސްލާމީ ޝަރީއަތުގަ ކަންކަން އޮޅުވާލަން އުޅޭހެން ހީވޭ !! އިންސާނާގެ ފުރާނައަކީ ކަރާމާތްތެރި އަދި އަގުކުރެވޭނެ އެއްޗެއްވެސްނޫން ..އެހެން ނަމަވެސް އިންސާނާ ނެތުމުގެ ތެރެއިން އުފެއްދެވި ޚާލިގުވަންތަ ފަރާތް، ބަޔަކު އިންސާނުންގެ ފުރާނަ ދުއްވާލާނެކަން ދެނެވޮޑިގެންވާހާލު އޭގެދިޔަ އެވަނީ ކަނޑައަޅުއްވާފަ.. ޖަމަލުގެ އަގުން އޭގެމާނައަކީޖަމަލެއްނޫން .. 100 ޖަމަލުގެ އަގަކީ2މިލިޔަން ރުފިޔާ ..\nމިތަނުގައި ބަޔަކު އެބަ އުޅޭ މުޅި މަޢުލޫޢު އޮޅުވާލަން އިންސާނާގެފުރާނަޔަކީ އަގެއްކިޔޭނެ އެއްޗެއްނޫން. އެކަމަކުނުޙައްޤުން އިންސާނެއްގެ ފުރާނަ ދުއްވާލައިފިނަމަ ވާރިޘުންނަށް ލިބޭ ހިތާމައާއި ވޭންތަކާއި އުނދަގުލަށް ކޮންމެވެސް ވަރެއްގެ ލުޔެއްހޯދައި ދިނުމުގެ މަޤްޞަދުގައި ލައްވާފަވާ ކަމެއްކަމަށް މަށަށް ޤަބޫލުކުރެވެނީ. 100 ޖަމަލުގެ ބަދަލުގަ 100 އޭ380އޭ ވެސް ކަނޑައެޅިދާނެ. އެކަމަކު އެފައިސާ ދެވޭނީކާކަށްބާ؟ ނުދެވޭނެއަގަކުން ވާރިޘުންނަށް ވާނީ ކޮންފައިދާއެއް؟\nމަރުގެދިޔަ އަކީ ފުރާނައެއްގެ އަގެއް ނޫނެވެ. އޮޅުވާނުލައްވާށެވެ. ކޮންމެ އެއްޗަކީ އަގުމަގުކުރެވޭ ކޮމޯޑިޓީއެއް ހެއްޔެވެ؟ނޭވާޔާ، ނަފްސާ، ފުރާނަޔާ ރޫހާ އަގުމަގު ކުރެވޭނީ ކިިހިނަކުން ހެއްޔެވެ؟ފުރާނަ އަކީ އަގު ނުކުރެވޭނޭ ހުރުމަތްތެރި ރޫހާނީ އެއްޗެކެވެ. މާއްދިއްޔަތަށް އިންސާނިއްޔަތު ލެނބި ހުރިހާ ކަމެއް އެ ނާޅީން މިނަންޏާ މިކަހަލަ ހެޑިންގ ލިޔެވޭނެއެވެ. ތެދެކެވެ. ބުނަން ތިޔައުޅޭ ވާހަކަ ރަގަޅެވެ. މަރުގެ އަދަބު ތެރޭ ހިމެނޭ މަރުގެދިޔައިގެ އަދަދު ކުޑައެވެ.\nމިސްރުގަ ޖަމަލެއްގެ އަގު އުޅެނީ 1100 ޑޮލަރާއި 1300 ޑޮލަރާދެމެދުގައި ? އެހެންކަމުން އިސްލާމީ ޝަރީއަތާ އެއްގޮތައް މަރުގެ ދިޔައިގެ ކަންތައް ދާނަމަ މަދުވެގެން 1 މިލިޔަނާ2މިލިޔަނާ ދެމެދުގެ އަދަދެއް އަދަދެއްގެ ދިވެހި ރުފިޔާ ދޭންޖެހޭ !!\nއިންސާނާގެ އަގަކީ 100 ޖަމަލުތޯ؟ ކޮންކަހަލަ ޖޯކެއް މީ؟\nފުރާނައިގެ އަގަކަށް ވާންޖެހެނީ ވަޅިއަކާ ގޭންގެއްތަ ދެން؟\n0/4 ތިޔަށްވުރެ އަދި މާ ނުބައިކޮށް އޮތް ގަވާއިދެއް "ރަހުނު ނުހިމެނޭ ސާބިތު ދަރަނީގެ މުޢާމަލާތްތަކުގައި ޢަމަލު ކުރަންވީ ގޮތުގެ ގަވާއިދު" އަކީ. މިގަވާއިދަކީ 2006 ގައި ހަދާފަ އޮތް ގަވާއިދެއް. 2008 ގެ އައު ޤއ ތަސްދީޤުކުރުމާއެކު އާއްމު ގަވާއިދުތަކާބެހޭ ޤާނޫނުން ބާރުދީފަ އޮތީ...\nދުނިޔެއަކީ އިންސާފު ލިބޭތަނެއް ނޫން. މަރުގެ ދިޔަ އަކީ ރަމްޒީ އެއްޗެއް. އެއީ މަރުގެ އަގެއްނޫން. މަރުގެ އަގަކީ ދެވޭނެ އެއްޗެއްނޫން. މަރުގެ ދިޔަ 1 ލައްކަ ރުފިޔާ އަށް އޮތަސް ދާދިފަހުން ހޮސްޕިޓަލެއްގެ އިހުމާލު، އިންސާނެއްގެ ގުނަވަނެއްގެ މަސައްކަތްހުއްޓުމަށް މެދުވެރިވެފައިވުމުން އެތައް މިލިޔަން ރުފިޔާގެ ބަދަލެއް ދޭން ޖެހުނު. ތަންދޮރު ނުދަންނަ މީހުން އިތުރަށް ވާވެއްދުން ހުއްޓާލާ.\n1/4 އޮތީ 2011ގެ އޮކްޓޫބަރާ ހިސާބަށް. އެހިސާބުން މަޖިލީހުން ފާސް ކުރީ ކޯޓުތަކާ ބެހޭ ޤާނޫނަށް ޢަމަލުކުރަން ފަށާފައިވާތީ، އެ ޤާނޫނުގެ ދަށުން އެ ގަވާއިދާ ށް ބާރުދެވޭނޭ ކިޔާފަ އާއްމު ގަވާއިދުތަކާބެހޭ ބެހޭ ޤާނޫނުގެ ޖަދުވަލުން އެ ގަވާއިދު އުނިކުރީ. އެގޮތަށް އުނިކުރުމުން އެ ގަވާއިދެއްގެ ބެލެނިވެރިން ފަރާތުގެ ކަމެއް އެއީ ކަމާ ގުޅުންހުރި ޤާނޫނެއްގަ ދަށުން އެ ގަވާއިދަކަށް ޤާނޫނީ ބާރު ދިނުމަކީ. އެހެންނަމަވެސް އެ ގަވާއިދަށް މިއަދާ ހަމައަށްވެސް ކޯޓުތަކުގައި\n2/4 އެހެންނަމަވެސް އެ ގަވާއިދަށް މިއަދާ ހަމައަށްވެސް ކޯޓުތަކުގައި އަމަލުކުރަމުންދަނީ އޮކްޓޯބަރ 2011ގައި ސުޕްރީމް ކޯޓުން ނެރެފައިވާ އާއްމު ސިޓީއެއއގެ ދަށުން. ޤއ ގައި ބުނަނީ މަޖިލީހުން ފާސް ކުރާ ޤާނޫނަކުން ބާރު ލިބިގެން ނޫނީ އާއްމުން އެއަށް ޢަމަލުކުރަން ޖެހޭ ގަވާއިދެއް ނުހެދޭނެކަމަށް. ހައިކޯޓުން 2014 ގާ ނިންމާފަވަނީ އެގަވާއިދަށް އަމަލުކުރަނީ ދިވެހިރާއްޖޭގެ އެންމެ މަތީ ކޯޓުން އެއަށް ޢަމަލުކުރަން ސުޕްރީމް ކޯޓުގެ އާއްމު ސިޓީއަކުން އަންގާފައިވާތީ


COVID-19: Omicron marakaa eku India ge haalathu goahun goahah | ThePress\nކޮވިޑް-19: އޮމިކްރޯން މަރަކާއެކު އިންޑިއާގެ ހާލަތު ގޯހުން ގޯހަށް\n06 January 2022, 15:53\nއިންޑިއާގެ ކޮވިޑް ރާޅުގައި ހުރިހާ ހިސާބަކުން ހެން ފެންނުނީ އޮކްސިޖަން ނުލިބުމުގެ ހިތްދަތި ކަމާ މާޔޫސްކަން / ފޮޓޯ: ރޮއިޓާޒް\nފާއިތުވީ 24 ގަޑިއިރުގެ ތެރޭގައި އެ ގައުމުން 90000 އަށް ވުރެ ގިނަ ސާމްޕަލް، ކޮރޯނާވައިރަސް ޑިޒީޒް (ކޮވިޑް-19) އަށް ޕޮޒިޓިވް ވެ، އެ ބަލީގައި 325 މީހެއްގެ ފުރާނަ ގެއްލިފައި ވާ ކަމަށް، އަވަށްޓެރި އިންޑިއާއިން ރިޕޯޓް ކޮށްފިއެވެ.\nއިންޑިއާގެ ސިއްހަތާ ބެހޭ ވުޒާރާއާ ހަވާލާދީ އެ ގައުމުގެ މީޑިއާއިން ރިޕޯޓް ކޮށްފައި ވާ ގޮތުގައި، އިންޑިއާގައި ކޮވިޑަށް ޕޮޒިޓިވްވާ ރޭޓް މިވަގުތު ހުރީ 6.43 ޕަސެންޓްގައެވެ. އަދި މި ވަގުތު އެކްޓިވް ކޭހުގެ އަދަދު އުޅެނީ 285401 ގައި ކަމަށްވެސް މައުލޫމާތު ލިބެއެވެ.\nއިންޑިއާއިން ފެނުނު އޮމިކްރޯން ވޭރިއަންޓްގެ ކޭސް ނަމްބަރުތައް 2630 އަށް އަރާފައި ވާއިރު، މި ވޭރިއަންޓަށް ޕޮޒިޓިވްވެގެން އެ ގައުމުން ވަނީ ފުރަތަމަ މަރުގެ ކޭސްވެސް ރިޕޯޓް ކޮށްފައެވެ. އެއީ ރާޖަސްތާނުން މަރުވި، އުމުރުން 74 އަހަރުގެ މީހެއް ކަމަށް އިންޑިއާގެ ސިއްހަތާ ބެހޭ ވުޒާރާއިން ވަނީ ހާމަކޮށްފައެވެ. އަދި އެމީހަކީ ހަކުރު ބައްޔާއި އެނޫންވެސް ބައެއް ބަލިތައް ތަހައްމަލު ކުރަމުން ދިޔަ މީހެއް ކަމަށްވެސް އޮފިޝަލުން ވަނީ ވިދާޅުވެފައެވެ.\nއިންޑިއާގައި ކޮވިޑް-19 ގެ ކޭސްތައް ރެކޯޑް އަދަދުތަކުން އިތުރު ވަމުން އަންނައިރު، އެކި ސަރަހައްދުތަކުން ދަނީ ރައްކާތެރިކަމުގެ ފިޔަވަޅުތައް ވަރުގަދަ ކުރަމުންނެވެ. އެގޮތުން މިރެއިން ފަށައިގެން ޓެމިލް ނާޑޫގައި ރޭގަނޑުގެ ވަގުތުތަކުގައި ކާފިއުގެ އަމުރު ތަންފީޒު ކުރަން ފަށާއިރު، އަންނަ އާދީއްތަ ދުވަހުން ފަށައިގެން ފުލް-ލޮކްޑައުން އަކަށް ދާނެ ކަމަށް މައުލޫމާތު ލިބެއެވެ.\nކޮވިޑް-19 އިންޑިއާ އޮމިކްރޯން ދުނިޔެ


IGMH ge CT Scan ge khidhumaiy vaguthee gothun Treetop ah\nއައިޖީއެމްއެޗްގެ އެމެޖެންސީ ރޫމު ބޭރު-- ފޮޓޯ: ފުލުހުން\nއައިޖީއެމްއެޗުގެ ސީޓީ ސްކޭންގެ ޚިދުމަތް ވަގުތީ ގޮތުން ޓްރީޓޮޕަށް\nއައިޖީއެމްއެޗުގައި އިއްޔެ ހިނގި އަލިފާނުގެ ހާދިސާއާ ގުޅިގެން މިވަގުތު ސީޓީ ސްކޭންގެ ޚިދުމަތް ހުއްޓިފައިވާތީ، އެމަޖެންސީކޮށް ހަދަންޖެހޭ ސީޓީ ސްކޭން ޓްރީ ޓޮޕް ހޮސްޕިޓަލުން ހެދޭނެ އިންތިޒާމް ހަމަޖައްސާފައިވާ ކަމަށް އެ ހޮސްޕިޓަލުން ބުނެފިއެވެ.\nއައިޖީއެމްއެޗުގައި ހިނގި އަލިފާނުގެ ހާދިސާއާ ގުޅިގެން އެ ހޮސްޕިޓަލުން މިއަދު ނެރުނު ބަޔާނެއްގައި ބުނީ އަލިފާނުގެ ހާދިސާއާ ގުޅިގެން ޔޫޕީއެސް ސިސްޓަމްގެ ބެޓަރީ ބޭންކަށް ލިބުނު ގެއްލުމުގެ ސަބަބުން ސީޓީ ސްކޭނަށް ކަރަންޓު ދިނުމަށް މަސައްކަތް ކުރެވެމުން ދާތީ މިވަގުތު އެ ހޮސްޕިޓަލުން އެމަޖެންސީކޮށް ހަދަންޖެހޭ ސީޓީ ސްކޭންތައް ހެދުމަށް ޓްރީ ޓޮޕް ހޮސްޕިޓަލަށް ފޮނުވާ ބަލިމީހުންގެ އެންމެހާ ކަންކަން އާސަންދައާ އެކު އައިޖީއެމްއެޗުން އެއްބަސްވުމަކަށް އާދެވިފައިވާ ކަމަށެވެ.\nއެ ހޮސްޕިޓަލުން ބުނީ އެ ހޮސްޕިޓަލުގައި ހިނގާދިޔަ އަލިފާނުގެ ހާދިސާގައި އެއްވެސް ބަލިމީހަކަށް އަދި އެއްވެސް މުވައްޒަފަކަށް ގެއްލުމެއް ލިބިފައި ނުވާ ކަމަށެވެ. އަދި ބުނީ އަލިފާނުގެ ހާދިސާއިން ލިބުނު ގެއްލުމުގެ ތަފްޞީލް ހޯދުމުގެ މަސައްކަތް ކުރަމުންދާ ކަމަށެވެ. އައިޖީއެމްއެޗުން ބުނީ އެ ހޮސްޕިޓަލުން ދެމުން ގެންދާ ޚިދުމަތް މެދުނުކެނޑި މިހާރުވެސް ދެމުން ގެންދާ ގޮތަށް ކުރިއަށް ގެންދަންޖެހޭ ހުރިހާ މަސައްކަތެއް އެ ހޮސްޕިޓަލުގެ މުވައްޒަފުން ކުރިއަށް ގެންދާ ކަމަށެވެ.\nއައިޖީއެމްއެޗުން ބުނީ އަލިފާނުގެ ހާދިސާއާ ގުޅިގެން އުފެދުނު ދުމުގެ އަސަރު އިމަޖެންސީގެ ޔެލޯ ޒޯނަށާއި ގްރީން ޒޯނަށާއި އޮޕަރޭޝަން ތިއޭޓަރ ކޮމްޕެލްކްސަށް ކޮށްފައިވާ ކަމަށެވެ. އެހެންކަމުން އެވަގުތު ޔެލޯ ޒޯނުގައި ފަރުވާ ދެމުންދިޔަ 22 ބަލިމީހުން މީގެކުރިން ފިޒިއޯތެރަޕީގެ ޚިދުމަތް ހޯދަމުންދިޔަ ސަރަޙައްދަށް ބަދަލުކުރެވިފައިވާ ކަމަށް އައިޖީއެމްއެޗުން ބުނެއެވެ. އަދި އިމަޖެންސީ ގްރީން ޒޯނު ކުރީގެ އެތެރެހަށީގެ ބަލިތަކުގެ އޯޕީޑީ ހިންގަމުންދިޔަ ކޮޓަރިތަކަށް ބަދަލު ކުރެވިފައިވާ ކަމަށް އެ ހޮސްޕިޓަލުން މަޢުލޫމާތުދެއެވެ.\nއެމްއެންޑީއެފްއިން ބުނީ އައިޖީއެމްއެޗްގައި އަލިފާނުގެ ހާދިސާއެއް ހިނގީ ހޮސްޕިޓަލުގެ ބާ އިމާރާތުގައި ހުރި ބެޓެރިއެއްގައި ރޯވުމުންނެވެ. ހެނދުނު 10:00 ހާއިރު ހިނގި އަލިފާނުގެ ހާދިސާ ބައިގަޑިއިރެއްހާއިރު ތެރޭގައި ވަނީ ކޮންޓްރޯލްކޮށްފައެވެ.\nއައިޖީއެމްއެޗް އަލިފާނުގެ ހާދިސާތައް


ލޯބިވަން – Esfiya – Dhivehi Vaahaka Site\n- by malsamalkkomal - 66- September 21, 2019\nލޯތްބަކީ ކޮބައިހެއްޔެވެ؟ މި ސުވާލުގެ ޖަވާބު ނޭނގުނެއްކަމަކު އަހަރެންނައްވެސް ލޯބިވެވިއްޖެއެވެ. އެ ލޯތްބަށް ހިތް އެދިގޮވަމުންދިޔައެވެ.\nއަހަރެންނާ ޔުމާންއާ ދިމާވީ ކޮލެޖް ގައި ކިޔަވަން އުޅުނު ދުވަސްވަރުގައެވެ. އޭނާއަށް ލިބިފައިވަނީ ރީތި ހަށިގަނޑަކާއި ކަޅުކަންގަދަ ތޫނު ދެލޮލެވެ. އަހަރެންގެ ހިތް އެންމެ ފުރަތަމަވެސް ތެޅިލީ ޔުމާން ބަލައިލާ އެ ތަފާތު ބެލުމުންނެވެ.\nއެދެލޮލުގައިވާ އަސަރަކުން އަހަރެން މުޅި ދުނިޔެމަތިން ހަނދާންނެތޭފަދަ އިހުސާސެއްކުރުވައެވެ. އެ ފުން ކަނޑެއްފަދަ ދެލޮލުން އަހަރެންނަށް އެކައްޗެއްވެސް ދޭހައެއްނުވެއެވެ.\nދުވަސްތައް ފާއިތުވަމުންގޮސް އަހަރެމެން ދެމީހުން ވާހަކަ ދައްކަަންފެށީމެވެ. ޔުމާންއަކީ ވަރަށް މަޑުމައިތިރި ސީރިއަަސް މިޒާޖެއްގެ ވެރިއެކެވެެ. އަހަރެންނަށް ޔުމާންގެ އެންމެ ކަމުދާ އެއްސިފައަކީ އެއީއެވެ. އަހަރެމެން ރައްޓެހިންގެ ގޮތުގައި ފަސްމަހު އުޅުނީމެވެ. ދެން ޔުމާން އެދުނީ އޭނާއާ ރައްޓެހިވާންށެވެ. ޔުމާން އެދުވަހު އަސަރާއެކު ބުނެލި ޖުމުލަ އަދިވެސް އަހަރެންގެ ހިތުގެ އެންމެ އަޑީގައި ހަރުލާފައި އެބަ ހުއްޓެވެ. “ރީ…އަހަރެންގެ ހިތާ ފުރާނައިން އަހަރެން ރީދެކެ ލޯބިވަން…” އެ ޖުމުލަ އަހަރެންގެ ކަންފަތަށް އަދިވެސް އަޑުއިވެނީ އިއްޔެ ވީކަމެއް ފަދައިންނެވެ.\nރައްޓެހިވުމަށްފަހު އަހަރެމެން އުޅެމުންއައީ އުފަލާއެކުގައެވެ. މި އުފާވެރިކަމުގައި އެންމެ ދެމަސްވޭތުވެގެން ދިޔައިރު އަހަރެންނަށް ޔުމާން ގެއްލުނީ ނޭނގިހުއްޓައެވެ. ޔުމާންގެ ހަބަރެއްނުވިތާ އެއްމަސްވީއިރު އަހަރެން ވަރަށް ކަރުނަ އޮއްސީމެވެ. އެގޮތުގައި އަަހަރެއްވޭތުވެދިޔައެވެ. އަހަރެންގެ އާއިލާމީހުންވެސް އަހަރެންގެ އުޅިމާމެދު ކަންބޮޑުވުން ފާޅުކުރެވެ. އަަހަރެންގެ ކޮޓަރީ ދޮރުގައި ޓަކިޖަހާލިއަޑު އިވުމުން އަހަރެންގޮސް ދޮރުހުޅުވާލީމެވެ.\n“ކޮއްކޮއަށް ކޮންމެސް މީހަކުދިން ސިޓީއެއް….” އަހަރެންގެ ދައްތަ ބުނެލިއެވެ. އެއީ ޔުމާންގެ ސިޓީއަކަށް ވާނެކަމުގެ އުންމީދާއެކު އަހަރެން އެސިޓީ އަތުލަމުން ކޮޓަރިއަށް ވަނީމެވެ. އެނދުގައި އިށީތްއިރު އަހަރެންގެ ހިތްދިޔައީ އޭގެ އެންމެ ބާރުމިނުގައި ތެޅެމުންނެވެ.\nސިޓީ ހުޅުވާލަމުން ސިޓީ ކިޔަންފެށިއިރު އަހަރެންގެ އަތްދިޔައީ ތުރުތުރު އަޅަމުންނެވެ.\n* އަހަރެންގެ ލޯބިވާ ރީމްއެވެ. އަހަރެން ރީދެކެ ވަރަށް ވަރަށް ލޯބިވަމެވެ. އަހަރެންނަށް މާފްކުރާށެވެ. ރީ ދޫކޮއްލާފައި އަހަރެންދިޔައީ ވަރަށް ވިސްނާފައެވެ. ރީމްއާ ރައްޓެހިވިތާ އެއްމަސް ފާއިތުވެގެން ދިޔަފަހުން އަހަރެންނަށް އެނގުނީ އަހަރެން މި އުޅެމުންދަނީ ވަރަށް ހާލުގައިކަމެވެ. އަހަރެން މިހާރު މިހުރީ ކެންސަރުގެ ޝިކާރަކަށް ވެފައެވެ. ޑޮކްޓަރު ބުނުއްވީ އަހަރެން ހުރީ އެންމެ ފަހު ސްޓޭޖްކައިކަމަށާއި އަހަރެން ރަނގަޅުވާނެކަމުގެ އެއްވެސް އުންމީދެއް ނެތްކަމެވެ. ނަމަވެސް އަހަރެން ރީ ދޫކޮއްލާފައި ރާއްޖޭން ބޭރަށް ދިޔައީ އެއްވެސް ކަހަލަ އަލިމަގެއް ފެންނާނެ ކަމުގެ އުންމީދުގައެވެ. ރަނގަޅުވެގެން ރީ ކާރިއަށް އާދެވޭނަމުގެ ފޮނި އުންމީދުގައެވެ. ނަމަވެސް ކޮންމެ ޑޮކްޓަރަކުވެސް ބުނަނީ އެއްވެސް އުންމީދެއް ނެތްކަމަށެވެ. އަހަރެންވެސް އެކަން ގަބޫލުކުރީ ވަރަށްވެސް ގިނަ ޑޮކްޓަރުންނަށް ދެއްކުމަށްފަހުގައެވެ. ރީ އަހަރެންނަށް މާފްކުރާނެ ކަމަށަ އުންމީދުކުރަމެވެ. އަދިވެސް އެއްފަހަރު ބުނެލަމެވެ. އަހަރެން އަބަދުވެސް ރީ ދެކެ….ލޯބިވަން…*\n*ރީމް ދެކެ ލޯބިވެވުނު ބަދުނަސީބު ޔުމާން*\nސިޓީ ކިޔާ ނިމުނުއިރު އަހަރެންނަށް ދިޔައީ ގިސްލެވެމުންނެވެ. ކޮންމެ ގިސްލުމަކާއެކުވެސް ދެތުންފަތް ފޫއަޅުވާލަމުން ނުކުންނަނީ ޔުމާންގެ ނަމެވެ. ތުރުތުރު އަޅާ އަތުން އެ ސިޓީ އަހަރެންގެ ހިތާ ވީފަޅީގައި ޖައްސާލީމެވެ. ކުއްލިއަކަށް ސިޓީ އުރަތެރެއިން އިތުރު ގަނޑެއް ފެނުމުން އަވަސް އަވަހަށް އެ ގަނޑު ހުޅުވާލިއިރު އަހަރެންގެ އަތް ތުރުތުރު އަޅަމުންދިޔައެވެ. ކިޔަން ފެށީމެވެ.\n* އަހަރެންގެ ނަމަކީ އަޔާންއެވެ. އަހަރެންމީ ޔުމާންގެ ބޭބެއެވެ. ޔުމާން ބުނެގެން އަހަރެން ރީމްއަށް މި ސިޓީ ހިފައިގެން މިއައީ ރީންއަށް ދޭންށެވެ. ޔުމާން އޭނާގެ ފަހުނޭވާގައިވެސް ބުނީ މިހެންނެވެ. “ރީއެވެ. އަހަރެން ރީ ދެކެ ވަރަށް..ވަރަށް ލޯބިވަން….އަހަރެން މި ދުނިޔެ ދޫކޮއްދިޔަސް އަހަރެންގެ ހިތްވަނީ ރީންގެ ގާތުގައެވެ. ވަރަށް ލޯބިވަން..” ރީމްއެވެ. ދެން އަހަރެން ބުނަން މިއުޅޭ ވާހަކައަކުން ރީމްގެ މުޅި ދުނިޔެ ފުނޑުފުނޑު ވާނެކަން އަހަރެން ދަންނަމެވެ.\nރީމްއެވެ. ޔުމާން..ޔުމާން ވަނީ މިދުނި ދޫކޮށް ގޮސްފައެވެ. *\n*ޔުމާންގެ ބަދުނަސީބު ބޭބެ އަޔާން*\nއެސިޓީ ކިޔާ ނުމުނުއިރު އަހަރެންގެ ދުނިޔެ އަޔާން ބުނިފަދައިން ފުނޑުފުނޑު ވިކަމުގެ އިހުސާސްއެއް ކުރުވިއެވެ. އަޑުގެ ނެތްތަނަށް ޔުމާންއޭ ކިޔާ ހަޅޭއްލަވައިގަނެވުނީ އަހަރެން ކައިރިއަށް އޭނަ އަންނާނެ ކަމުގެ އުންމީދުގައެވެ. އެވަގުތު އަހަރެންގެ އަތުގައިއޮތް ސިޓީ ދޫވެގެން ބިންމައްޗަށް ވެއްޓުނުއިރު ދެލޯ ފުރިގެންއައި ކަރުނަތަކާއެކު ގައިގެ ވަރުދޫވެގެން ބިންމައްޗަށް ތިރިވެވުނުއިރު މުޅިތަން އަނދިރިވެގެން ދިޔައެވެ.\n–4އަހަރު ފަސް –\nމިޔަދު އަހަރެންނަކީ މީހެއްގެ އަތްބެކެވެ. ލޯބި ލޯބި ކުއްޖެއްގެ މަންމައެކެވެ. ނަމަވެސް އަދިވެސް އަހަރެންގެ ހިތުގައި ޔުމާންގެ ލޯބި ފަނޑުވުމެއްނެތި ވެއެވެ. އަހަރެންނަށް ލޯބިވާން ދަސްކޮއްދިނީ ޔުމާންއެވެ.\n“މަންމީ..މަންމީ…” އަހަރެންގެ ލޯބި ލޯބި ދަރިފުޅު ޔުމާން ބުނެލިއެވެ. އަހަރެންނަށް އެ ޔުމާން ނުލިބުނެއް ކަމަކު އަހަރެންގެ ދަރިފުޅު އަހަރެންނާ އެކުގައި ވާނެނޫންހެއްޔެވެ. ހިނިތުންވެލަމުން އަހަރެން ޔުމާން އުރާލީމެވެ.\n“ޔުމާންއެވެ…އަހަރެން އަބަދުވެސް ޔުމާންދެކެ……..ލޯބިވަން…” ހިތާހިތުން އެހެން ކިޔާލިއިރު ލޮލުންވެއްޓުނު ކަރުނަތިކި ފިހެލަމުން ހިނިތުންވެލީމެވެ.\nMi othee ves aa vaahaka eh….kamudhaane kamah ummeedhukuran…\nLve u all my readers..❤♥❤\nWow.hama rovijje mi story kiyaafa. Love your story.😭😭😭😭😍😍😍😍😍😍😍😍😍😍😍💜💙💜💙💜💙💜💙💜💙💜💙💜💙💜💙💜💞💜\nmasha allah… vrh vrh vrh touching story eh… thanks mal for the cute story… luv yuh all\nAwwn..thanks emmoo..lve ya..♥\nHey mal… Varah reethi mi vaahaka💛😘\nEyshge story eh ge copytha? Noony ideas nagaafatha?\nNoony lovly girl..mal eysh ge story thakuge therin kee “fevifaa thinanvy mi hithugaa”..dhn mihaaru mi kiyanee “kafun vevifaa”..evii…nd mal ehves vaahaka akun ideas ehves nunagan…malge hiyaalah aiima liyelaafa up koalee…mal kuraahiva kameh nooon meehunge bura masaikai copy koagn kanthahkuraakah……..\nokyy…hope u understand girl…thanks..😊\nVrh nice… Heart touching…\nWoww😘😘😘 whn I start reading I was😊😊😊😊 whn I finished it I was😭😭😭😭😭 story varah varah reethi😘😘😘😘😘 LYSM ❤❤❤❤❤❤❤😘😘😘😘😘😘😘 luv it 😍😍😍😍😍😍😍\nAwwwwn….thanks meekko..lve u more..thanks..😘❤♥..\nalhey so touching story😭😭😭..u made me cry darlinn..mallu ge idea hama v super..Ly so much ingey😘😘😘😘❤❤❤❤\nAwwn jiji…sorry ingy..lve u more..😘❤♥…\nWow the story was amazing. Hama rovije😭😭😭😭 . Masha all keep it up luv you\nThanks jasmine..lve u more..😘..\nWow !! Very heart touching story ehhh !! Hope u will write more story’s like this !! Keep moving forward !!\nThanks Teahyung..will try ingy adhives mikaha vaahaka thakeh livevytoa….thanks..😊😊\nWaaaaaaaau💗💗💗💗 haadha reechey mi vaahaka ves❤❤❤💗💗💗mal you are very talented ❤❤ Masha Allah 💖💖💖 I love it😊😘😘 curious to read next part😄😊❤💖love you\nYess alhugandu mi buny fevifaa thinan vey mi hithugaa vaahaka ey..mal sissooo\nLovely girl…ehgoii vaanama eii iithifaageh…mal copy eh nukuran…😊……hope u understand….vaahaka viiyaa mi liyanee….ehgoii ves vedhaane….eyge maana akee hurihaa emmennakeeves ehchhi copy kuraa baeh nooneh nu dhw….aan..dhn baeh meehun copy koafaane…but mal…mal ehaa kuraa hiyy vaakameh noon eii…..ehn meehunge buramasaikai copy kuraakah mal bynumeh noon….malves bynumee ammilla ah masaikai koagen molhu meehaka vaan…..i hope u understand girl….okyy….\nEy mal ves dhw… 12 years kan gabool Kuran ves dhathi. Haadha furihama vaahaka ekey. Mal thee hama finifenmaleiy ingey.. Nulaahiku loabi loabi vaahaka viyya thi genesdhenee… Mal… Keep going like this. Kiyevumauves vaguthu huskuran vaane ingey mal.. Mee aharen ge furathama comment mal ge story akau kuraa.. Nukiyan dhuvahakuves mihaa asarugadha vaahaka eiy.. Haadha hunaruveri kujjekey.. Magey anga thanminau hulhuvaalaa varu koffiviyya….. Vaahaka hama habeys ingey Mal. Mihaaru neynge mihen bunevunu varevves… Hama ehaa reethi viyya… Esfiya mathin foohi vefa indha Nulaahiku reethi vaahaka eiy upload kolleema mihaaru mi site au vanna hiy vejje… Mal adhi mikahala reethi vaahaka thah upload kurachchey… Ehennoonee aharen mi site mathin foohivedhaane.. Mal thee hama finifenmaleiy 🌹🌹🌹🌹🌹🌹🌹🌹🌹🌹🌹🌺🌺🌺🌺🌺🌺🌹🌹🌹🌹🌹🌺🌺🌺🌺🌺🌹🌹🌹🌹🌹🌺🌺🌺🌺🌺🌹🌹🌹🌹🌹🌺🌺🌺🌹🌹🌹🌹\nOmg….thank u soooooo much….mal meenee hama antharees vefa…nd mal meehama 12 years ingy..yeah…kiyavanves jehyne…yeah….fortnite ge first comment mee…and varah sweet ehaame motivate comment eh thi koalee…awwn…yeah…mal varah masaikai kuraanan mikahala vaahaka eh adhi genes dhevytoa….thanksssssssss……lve ya…mal ge hayaathugaves emme sweet emme motivate amme habu comment….\nmi kiyaafa varah dhera vehjje… haadha dhera kohshey dhw ree ahedhimaa v…aslu mi stroy varah furihama vees part thakah bahaalaigen genes dhin nama varah kiyaa hithun mi huree vx varah reethi hama habeys eyy buneveynee ….u shaa eysh is the best story writers in esfiya site me ah ingeyy …varah loab mi vaahaka unmeedhu kuranee mikahala vaahaka adhives fennaane kamah ….luv us mc…sisssy lysm so muuchhh


ވިލިމާލޭ ވަގުތީ މާރުކޭޓުން 20 ފަރާތަކަށް ގޮޅި ދޫކޮށްފި ވިލިމާލޭ ވަގުތީ މާރުކޭޓުން 20 ފަރާތަކަށް ގޮޅި ދޫކޮށްފި\nވިލިމާލޭ ވަގުތީ މާރުކޭޓުން 20 ފަރާތަކަށް ގޮޅި ދޫކޮށްފި\nގުރުއަތު ނެގުމުގެ ތެރެއިން، ފޮޓޯ، ސިޓީ ކައުންސިލް\nވިލިމާލޭގައި ހަދާފައިވާ ވަގުތީ މާރުކޭޓުން ގޮޅި ބޭނުންވެގެން ޝައުގުވެރިކަން ފާޅުކުރި 53 ފަރާތެއްގެ މެދުގައި ގުރުއަތުނަގާ 20 ފަރާތަކަށް ގޮޅި ދޫކޮށްފިއެވެ.\nމާލެ ސިޓީ ކައުންސިލުން ބުނީ، ވިލިމާލޭގައި ހަދާ ވަގުތީ މާރުކޭޓުން ގޮޅި ހޯދުމަށް އެދި 54 ފަރާތަކުން ޝައުގުވެރިކަން ފާޅުކުރިކަމަށާއި އެހެން ނަމަވެސް އޭގެތެެރެއިން އެއް ފަރާތަކުން ފަހުން އަނބުރާ ނަން ގެންދިޔަ ކަމަށެވެ.\nގޮޅި ތަރުތީބުން 20 ނަން ނެގުމަށްފަހު އިތުރު ރިޒަރވް ނަމްބަރުގެ ގޮތުގައި، ދިހަ ނަމްބަރުވަނީ ނަގާފައެވެ. ވިލިމާލޭގައި ހަދާފައިވާ ވަގުތީ މާރުކޭޓްގެ ބޮޑު މިނަކީ 26 ފޫޓް 100 ފޫޓެވެ. އަދި އެތަނުން ދޫކޮށްފައިވާ ގޮޅިތަކުގެ ބޮޑު މިނަކީ 8 ފޫޓް 10 ފޫޓެވެ. މިތަނުން ގޮޅި ދޫކޮށްފައިވަނީ ވިލިމާލޭގެ ރަށްވެހިންނަށެވެ.\nމާލެ ސިޓީ ކައުންސިލުން ބުނީ، ވިލިމާލޭގައި ވަގުތީ މާރުކޭޓެއް ހެދުމަށް ނިންމީ، ވިލިމާލޭގައި ދިރިއުޅެމުންދާ ރައްޔިތުންނަށް ތާޒާމޭވާ އާއި ތަރުކާރީގެ ބާވަތްތައް ފަސޭހަކަމާއެކު ގަންނަން ލިބޭނޭ އިންތިޒާމް ހަމަޖައްސައި ދިނުމަށްކަމަށެވެ.\nއޭޓީއެމްތައް ޑިސްއިންފެކްޓެންޓުކުރުމަށް އެއްގަޑިއިރަށް އޭޓީއެމްތައް ބަންދުކުރަނީ


Report: Raees Nasheed ge vaahakafulhun MDP activistun nuruhifai – adduLIVE\nނަޝީދުގެ ވާހަކަފުޅުން އެމްޑީޕީ އެކްޓިވިސްޓުން ނުރުހިފައި\n1 Sep 01, 2019, 10:23 އަހުމަދު ނަސޫހް\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު، އިއްޔެ އެމްޑީޕީގެ ޒުވާނުންގެ ކޮންގްރެސްގައި ދެއްކެވި ވާހަކަފުޅުން އެމްޑީޕީގެ ވަރަށް ގިނަ އެކްޓިވިސްޓުން ނުރުހި ފާޑުކިޔުންތައް އަމާޒުވެއްޖެއެވެ.\nރައީސް ނަޝީދުގެ ވާހަކަފުޅުގައި ވިދާޅުވީ، (އިސްލާހީ މަސައްކަތުގައި) ޕެޕާ ސްރޭ ޖެހުނު ކޮންމެ މީހަކު ސަރުކާރުގެ ވަޒީފާއެއްގެ އުއްމީދުގައި ތިއްބަވަން ނުޖެހޭ ކަމަށެވެ. މިހާރުވެސް ސިޔާސީ މަގާމުތަކަށް ކުރާ ހޭދަ އިންތިހާއަށް ބޮޑު ކަމަށާއި އޭގެ ސަބަބުން ސަރުކާރުން ރައްޔިތުންނަށް ކޮށްދޭން ތިބި ތަރައްގީގެ މަޝްރޫއުތަކަށް ހުރަސް އެޅެމުންދާ ކަމަށް ނަޝީދު ވިދާޅުވިއެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ރައީސް ނަޝީދުގެ މައްޗަށް ޓެރަރިޒަމްގެ ދައުވާ އުފުލައި ފަޓާސްބަރިއެއް ހެން ދައުވާ އަމުނައި 13 އަހަރު ދުވަހުގެ ޖަލު ހުކުމެއް އިއްވުމުން އެމަނިކުފާނު މިނިވަން ކުރުމަށް ރެއާއި ދުވާލު މަގުމަތީގައި ހޭދަކުރި އެތައް ބަޔަކަށް ވަނީ އަސަރުކޮށްފައެވެ.\nރައީސް ނަޝީދު ބޭރުގެ ހިމާޔަތުގައި ގައުމުން ބޭރުގައި ހޭދަކުރެއްވި ދުވަސްތަކުގައި އެމަނިކުފާނު ގާތުގައި ހުރިކަމަށް ގަބޫލުކޮށް ކޮންމެ ގަޑިއަކު މުޒާހަރާއަކަށް ގޮވާލި ނަމަވެސް ކުރަން ތިބި ހުރިހާ ކަމެއް ދޫކޮށްލާފައި އިންސާފުގެ ދިދަ އަތަށް ނަގައިގެން މަގުމަތީގައި ގަނަތެޅުނު އެތައް ބަޔަކަށް އެމަނިކުފާނު އިއްޔެ ދެއްވި ކޫލް ސްޕީޗް ކަމަކު ނުދިޔައެވެ.\nއެމްޑީޕީ އެކްޓިވިސްޓުންނަށް އެ ސްޕީޗު ކަމުނުދިޔައީ ކޮންމެހެން މިނިސްޓްރީ ލެވެލް ވަޒީފާއެއް ހޯދައި ޓައީ އަޅައިގެން އޮފީހަށް ދިއުމުގެ ހުވަފެނެއް ތެދުކުރަން ބޭނުންވާތީއެއް ނޫނެވެ. ސޯޝަލް މީޑިޔާއަށް ކަޅިއެއް ހިންގާލުމުން އެމްޑީޕީ އިސް އެކްޓިވިސްޓުންގެ ނުތަނަވަސްކަން އަމާޒުވެގެން ގޮސްފައިވަނީ މުޅިން އެހެން ކަމަކަށެވެ.\nޔާމީންގެ ވެރިކަން ބަދަލުކުރުމަށް އެތައް އެތައް ބަޔެއްގެ އަނިޔާއާއި ދުއްތުރާ ލިބެމުން ދިޔައިރު ޔާމީންގެ ވެރިކަން ދިފާއުކޮށް އެމަނިކުފާނުގެ ކެމްޕޭނުގައި އަރާމުގައި މަސައްކަތް ކުރި އެތައް ބަޔަކަށް މިސަރުކާރުގެ އިސް މަގާމުތައް ލިބުމުން އެކަން ގަބޫލުކުރަން ދަތި އެތައް އެކްޓިވިސްޓުންނެއް މިއަދު ތިބިކަން ފާހަގަކޮށްލެވެއެވެ.\nއޭރު ޕެޕާ ސްޕްރޭ ޖެހުމުން ހޭން ތިބި މީހުން މިއަދު މަންޒަރު ބަދަލުވުމުން އަނެއްކާވެސް ބޮޑު މަގާމުތަކަށް އައްޔަން ކުރުމަކީ އެދުވަހު ޖެހި ޕެޕާ ސްޕްރޭއިން ކުރި އަސަރު މޫނަށް އަލުން ލިބުމާ ދާދި އެއް ކަމެކެވެ. އެއީ އިންސާފު ހޯދަން ނިކުތުމުން އަނިޔާ ލިބި ޖަލުގެ ކުޑަގޮޅީގައި ބަންދުވި އެތައް ބަޔަކަށް ކުރެވުނު މަލާމާތެކެވެ.


SunOnline: Police Comissioner dhekkevee biruveri vaahkathakeh, Samaaluvey: Maumoon\nޕޮލިސް ކޮމިޝަނަރު ދެއްކެވީ ބިރުވެރި ވާހަކަތަކެއް، ސަމާލުވޭ: މައުމޫން\nމުހައްމަދު އައުޒަމް 17 Dec 2019, 10:40\nރާއްޖޭގެގައި ހައްދުފަހަނައަޅައިގެން އުޅޭ މީހުންނާ ގުޅޭގޮތުން ޕޮލިސް ކޮމިޝަނަރު މުހައްމަދު ހަމީދު ދެއްކެވި ވާހަކަތަކަކީ ބިރުވެރި ވާހަކަތަކެއް ކަމަށާއި އެކަމާމެދު ސަމާލުވާންޖެހޭކަމަށް ކުރީގެ ރައީސް މައުމޫން އަބްދުލް ގައްޔޫމް ވިދާޅުވެއްޖެ އެވެ.\nކައުންސިލަރުންނަށް އާމާޒުކޮށް ކްރޮސް ރޯޑްގައި ބޭއްވި "ވިއަވަތި ރާއްޖެ" މަހާސިންތާގައި ހަމީދު ވިދާޅުވީ ސީރިޔާ އާއި އިރާގުގައި ހިނގަމުން ދާ، ދާހިލީ ހަނގުރާމައިގައި ބައިވެރިވާން ދާން 423 ދިވެއްސަކު މަސައްކަތް ކުރި ކަމަށެވެ. އަދި އޭގެ ތެރެއިން އެކަން ކާމިޔާބުވެ ސީރިޔާ އަދި އިރާގަށް ދެވުނީ، 173 ދިވެއްސަކަށް ކަމަށް ކޮމިޝަނަރު ވިދާޅުވި އެވެ.\nރާއްޖޭގައި ހަރުކަށި ފިކުރުގެ މޫ ވަރުގަދަވެ މީހުން މަރާލަން ފަސްނުޖެހޭ ދަރަޖައަށް ކަންތައްތައް ގޮސްފައިވާ ކަން ފާހަގަކުރައްވައި ހަމީދު ވިދާޅުވީ އެފަދަ 1400 އެއްހާ މީހުން މިވަގުތު ރާއްޖޭގައި އެބަތިބި ކަމަށެވެ.\n"ރާއްޖޭގައި އައިއެސް ގެ ފަރާތުން ހިންގާ ނިރުބަވެރި [ޓެރަރިޒަމް]ގެ ހަރަކާތް ތަކާ ބެހޭގޮތުން ޕޮލީސް ކޮމިޝަނަރު މިއަދު [އިއްޔެ] ދެއްވީ ވަރަށް ބިރުވެރި މައުލޫމާތު ތަކެއް. މުޅި ގައުމު ސަމާލު ވާން ޖެހޭ،" ކޮމިޝަނަރުގެ އިއްޔެގެ ވާހަކަތަކާ ގުޅިގެން ރައީސް މައުމޫން ކުރެއްވި ޓްވީޓެއްގައި ވިދާޅުވި އެވެ.\nއެމަނިކުފާނުގެ ވެރިކަމުގައި ދީނީ ގޮތުން ހައްދު ފަހަނައެޅުމާ ދެކޮޅަށް މަސައްކަތްތަކެއް ކުރެއްވި އެވެ. އެގޮތުން ހިމަންދޫގައި ވަކި ޖަމާއަތް ހަދައިގެން ނަމާދު ކުރަމުން ދިޔަ ބައެއް ހައްޔަރުކޮށް އެ މީހުންގެ މައްޗަށް ދައުވާ އުފުލި އެވެ. އަދި ހަރުކަށި ފިކުރު ފަތުރާ ކަމަށް ތުހުމަތުވާ މީހުން ހައްޔަރުކޮށް ތަހުގީގުތައް ހިންގަމުން ދިޔަ އެވެ.\nހަރުކަށި ފިކުރާ ދެކޮޅަށް ރާއްޖޭގައި މަސައްކަތްކުރާ ނެޝެނަލް ކައުންޓާ ޓެރެރިޒަމް ސެންޓަރުން ބުނީ ސީރިއާގައި ހިނގާ ދާހިލީ ހަނގުރާމައިގައި ބައިވެރިވުމަށް ދިޔަ މީހުންގެ ތެރެއިން މިހާރު ދިރިތިބީ 81 މީހުން ކަމަށާއި އޭގެ ތެރެއިން 73 މީހުންނަކީ، އަންހެނުންނާއި ކުޑަކުދިން ކަމަށެވެ.\nމީގެ އިތުރުން ހަރުކަށި ފިކުރުގައި ޖެހިފައިވާ މީހުންގެ އެންމެ ބޮޑު ގަބޫލު ކުރުމަކީ، އެ ފިކުރު ގަބޫލު ނުކުރާ މީހުންނަކީ ކާފަރުން ކަމަށް ދެކި އެ މީހުންގެ މުދަލާ ލޭ ހަލާލުކުރުން ކަމަށް ކައުންޓާ ޓެރަރިޒަމް ސެންޓަރުން ބުންޏެވެ. އަދި އެގޮތުން ވައްކަން ކުރުމާއި މުދާ ފޭރުން ހުއްދަ ކުރާ ކަމަށް ވެސް އެ ސެންޓަރުން ބުންޏެވެ. އަދި ރާއްޖޭގެ ގާނޫނު އަސާސީ ގަބޫލު ނުކުރުމާއި ދަރިން ސްކޫލަށް ނުފޮނުވުމާއި ވެކްސިން ދިނުމަށް އިންކާރު ކުރުން ފަދަ ކަންކަން އެ ފިކުރުގެ މީހުން ކުރަމުން އަންނަ ކަމަށް ވެސް ހާމަވެފައިވެ އެވެ.\nހަރުކަށި ފިކުރާމެދު ސަމާލުވުމަށް މައުމޫން ގޮވާލެއްވިއިރު ރައީސް އިބްރާހިމް މުހައްމަދު ސޯލިހް ވިދާޅުވީ ސަރުކާރުން ގެންގުޅޭ ސިޔާސަތަކީ ހަރުކަށި ފިކުރާ ކުރިމަތިލައި، މައްސަލައަށް ހައްލު ހޯދުން ކަމަށެވެ. އަދި ހަރުކަށި ފިކުރުގެ ސަބަބުން ގައުމަށް ކުރިމަތިވެފައިވާ ދަތި އުނދަގުލުން ގައުމު ސަލާމަތް ކޮށްދެއްވާނެ ކަމުގެ ޔަގީންކަން ރައީސް އިބްރާހިމް މުހައްމަދު ސޯލިހު ވަނީ ދެއްވައިފި އެވެ.\nމަސްތުވާތަކެއްޗާއެކު ނައިފަރުން 19 އަހަރުގެ މީހަކު ހައްޔަރު\nދޮންދަރިއަކަށް ޖިންސީގޯނާކުރި ދޮންބައްޕައަކު ހައްޔަރުކޮށްފި


9 އޮގަސްޓު 2021 - 11:01 0\nެއެެމެރިކާގެ އަންހެން ވޮލީ ޓީމު.-- ފޮޓޯ: އޭއެފްޕީ\nޓޯކިޔޯ (އޮގަސްޓް 9) - އިއްޔެގެ ނިޔަލަށް މި ފަހަރުގެ ޓޯކިޔޯ އޮލިމްޕިކްސް ނިމުނުއިރު، މެޑަލް ތާވަލުގެ އެއް ވަނަ އަނެއްކާ ވެސް އެމެރިކާ އިން ހޯދައިފި އެވެ.\nއެމެރިކާ އިން ވަނީ 1996 ވަނަ އަހަރުން ފެށިގެން މިހާތަނަށް ބޭއްވި ކޮންމެ އޮލިމްޕިކްސް އެއްގެ ވެސް މެޑަލް ތާވަލުގެ އެއް ވަނަ ހޯދައިފަ އެވެ. މި ފަހަރުގެ އޮލިމްޕިކްސްގައި އެމެެރިކާގެ 626 އެތުލީޓުން ވާދަކުރިއިރު، އެ ގައުމުން ވަނީ ޖުމްލަ 113 މެޑަލް ހޯދައިފަ އެވެ. އޭގެ ތެރޭގައި ހިމެނެނީ 39 ރަން މެޑަލާއި 41 ރިހި މެޑަލް އަދި 33 ލޯ މެޑަލް އެވެ.\nއެމެރިކާ އަށް މެޑަލް ތާވަލުގެ އެއް ވަނަ ލިބުމުގައި ގޭމްސްގެ ފަހު ދުވަހުގައި އެ ޓީމުން ހޯދި ކާމިޔާބީތައް ފާހަގަކޮށްލެވެ އެވެ. އެ ގޮތުން އަންހެން ވޮލީބޯޅަ އާއި އަންހެން ބާސްކެޓްބޯޅަ ޓީމުން ކުރި ހިތްވަރު ފާހަގަކުރަން ޖެހެ އެެވެ.\nޓޯކިޔޯ އޮލިމްޕިކްސްގެ މެޑަލް ތާވަލު.-- ގްރެފިކްސް: ބީބީސީ\nދެ ވަނަ އަށް ދިޔަ ޗައިނާ އަށް ޖުމްލަ ލިބުނީ 88 މެޑަލް އެވެ. ޗައިނާ އިން ވަނީ 38 ރަން މެޑަލް ހޯދައިފަ އެވެ. އަދި 32 ރިހި މެޑަލާއި 18 ލޯ މެޑަލް ހޯދި އެވެ. ގޭމްސްގެ ހޯސްޓް ޖަޕާން ތިން ވަަނަ އަށް ދިޔައީ 58 މެޑަލް ހޯދައިގެންނެވެ. އޭގެ ހިމެނެނީ 27 ރަން މެޑަލާއި 14 ރިހި މެޑަލް އަދި 17 ލޯ މެށަލް އެވެ. ހަތަރެއްގައި އޮތީ ގްރޭޓް ބްރިޓިއަން އެވެ. އެ މީހުންނަށް ޖުމްލަ 65 މެޑަލް ލިބުނަސް މެޑަލް ތާވަލުގައި ފަހަތުގައި އޮތީ ރަން މެޑަލް މަދުވުމުންނެވެ. ގްރޭޓް ބްރިޓިއަން އަށް 22 ރަން މެޑަލް ލިބުނުއިރު، 21 ރިހި މެޑަލް އަދި 22 ލޯ މެޑަލް ވަނީ ލިބިފަ އެވެ.\nފަސް ވަނައިގައި ނިންމީ ރަޝިއަން އޮލިމްޕިކް ކޮމިޓީ (އާރްއޯސީ) އެވެ. ރަޝިއާ ސަސްޕެންޝަނެއްގައި އޮތުމުން އޮލިމްޕިކްސްގައި އެ ގައުމުގެ އެތުލީޓުން ވާދަކުރުމުގެ ފުރުސަތު ދިނީ އާރްއޯސީގެ ނަމުގަ އެވެ. މިއީ ރަޝިއާ އިން 2004 ވަނަ އަހަރަށް ފަހު އެންމެ ގިނަ މެޑަލް ހޯދި ފަހަރެވެ. އެކަމަކު، އަމިއްލަ ގައުމުގެ ދިދައިގެ ދަށުން އެ ކާމިޔާބީ ނުހޯދުމަކީ އެތުލީޓުންނަށް ލިބޭނެ މާޔޫސްކަމެކެވެ.\nތިން ސަތޭކަ އަށް ވުރެ ގިނަ އެތުލީޓުން އާރްއޯސީގެ ނަމުގައި ވާދަކުރިއިރު، އެ ޓީމުން ވަނީ އޮލިމްޕިކްސްގައި ޖުމްލަ 71 މެޑަލް ހޯދައިފަ އެވެ. އޭގެ ތެރޭގައި ހިމެނެނީ 20 ރަން މެޑަލް 28 ރިހި މެޑަލް އަދި 23 ލޯ މެޑަލް އެވެ.\nމި ފަހަރުގެ އޮލިމްޕިކްސްގައި ގޭމްސްގެ ތާރީހުގައި މުޅިން އަލަށް ރަން މެޑަލް ހޯދި ގައުމުތަކެއް ހިމެނެ އެެވެ. އޭގެ ތެރޭގައި ފިލިޕީންސާއި ބާމިއުޑާ އަދި ސެން މެެރީނޯ ހިމެނެ އެވެ. މީގެ އިތުރުން އޮސްޓްރޭލިއާ އާއި ނިއު ޒީލެންޑް އަދި އިންޑިއާ އިން ވެސް ވަނީ މެޑަލްގެ އަދަދަށް ބަލާއިރު ކުރިއެރުން ހޯދައިފަ އެވެ.\nއެތުލެޓިކްސްގައި އިންޑިއާ އަށް ފުރަތަމަ ރަން މެޑަލް\nބްރެޒިލުން އޮލިމްޕިކް ރަން މެޑަލް ދިފާއުކޮށްފި\nއޮލިމްޕިކްސް: 10 ވަނަ މެޑަލާ އެކު އެލިސަން އަށް ރެކޯޑެއް


އިލެކްޝަންސް ކޮމިޝަންގެ މެންބަރުކަމުގެ މަޤާމަށް ކުރިމަތިލުމުގެ ފުރުޞަތު ހުޅުވާލައިފި - The President's Office\n23 ނޮވެންބަރު 2020، ރިފަރެންސް: 2020-405\nއިލެކްޝަންސް ކޮމިޝަންގެ މެންބަރަކު އިސްތިޢުފާ ހުށަހަޅުއްވާފައި ވާތީ، ހުސްވެފައިވާ މަޤާމަށް ބޭފުޅަކު ޢައްޔަންކުރެއްވުމަށް އެ މަޤާމަށް ކުރިމަތިލުމުގެ ފުރުޞަތު ރައީސުލްޖުމްހޫރިއްޔާގެ އޮފީހުން މިއަދުން ފެށިގެން ހުޅުވައިލައްވައިފިއެވެ.\nއެ ގޮތުން އެ ކޮމިޝަނުގެ މެންބަރުކަމަށް ކުރިމަތިލުމަށް އެދި ހުށަހަޅާ ފޯމު ބަލައިގަތުމަށް ހަމަޖެހިފައިވަނީ، 2020 ނޮވެންބަރު 30، ޑިސެންބަރު 1 އަދި2ވަނަ ދުވަހު ހެނދުނު 09:30 އިން މެންދުރު 12:30 އާ ދެމެދު ރައީސުލްޖުމްހޫރިއްޔާގެ އޮފީހުންނެވެ.\nއިލެކްޝަންސް ކޮމިޝަންގެ މެންބަރުކަމުގެ މަޤާމަށް ކުރިމަތިލުމަށް އެދޭ ފޯމު ރައީސުލްޖުމްހޫރިއްޔާގެ އޮފީހުގެ ރިސެޕްޝަނުންނާއި، ރައީސުލްޖުމްހޫރިއްޔާގެ އޮފީހުގެ ވެބްސައިޓް https://presidency.gov.mv އިން ޑައުންލޯޑް ކުރެއްވޭނެއެވެ.


Furathama faharah kuda kujjehge ley holhi akah catheter eh laifi | ThePress\nފުރަތަމަ ފަހަރަށް ކުޑަކުއްޖެއްގެ ލޭ ހޮޅިއަކަށް ކެތީޓަރެއް ލައިފި\n14 January 2022, 17:59\nފުރަތަމަ ފަހަރަށް ރާއްޖޭގައި ކުޑަކުއްޖެއްގެ ހިތަށް ކެތީޓަރެއް ލައްވައި، ހިތުގެ ޕްރޮސީޖަރެއް ކާމިޔާބުކަމާ އެކު ހެދި ޓީމް / ފޮޓޯ: އައިޖީއެމްއެޗް\nކުޑަކުއްޖެއްގެ ހިތާއި ފުއްޕާމެއާ ގުޅޭ ލޭ ހޮޅި ހިމަކަމުން ލޭ ދައުރުވުމުގެ މައްސަލަތައް ދިމާވި ކުޑަކުއްޖެއްގެ ހަށިގަނޑަށް ކެތީޓަރެއް ލައްވައި، އެފަދަ ޕްރޮސީޖަރެއް ރާއްޖޭގައި ފުރަތަމަ ފަހަރަށް ކޮށްފިއެވެ.\nމިއީ، އޯޕަން ހާޓް ސާޖަރީގެ ބަދަލުގައި ހަދާ "ބެލޫން ޕަލްމޮނަރީ ވެލްވެލޯޕްލާސްޓީ" ނަމަކަށް ކިޔާ އިންޓަވެންޝަނެއް ރާއްޖޭގައި ކާމިޔާބު ކަމާއެކު ހެދި ފުރަތަމަ ފަހަރެވެ. އަދި މި ޕްރޮސީޖާ ހަދާފައިވަނީ އައިޖީއެމްއެޗުންނެވެ.\nރާއްޖޭން ފުރަތަމަ ފަހަރަށް މި ޕްރޮސީޖާ ހެދި ޑޮކްޓަރުންގެ ޓީމުގައި އިސްކޮށް ހުންނެވީ، ހިތުގެ ބަލިތަކުގެ ހާއްސަ ޑޮކްޓަރު ޑރ. މުހައްމަދު ޝަނީޒް ނަޖްމީއާއި، ހޭނައްތާ ޑޮކްޓަރު، ޑރ. އަސަދު މުހައްމަދު ޝަހީދެވެ.\nމިދިޔަ އަންގާރަ ދުވަހު މި ޕްރޮސީޖާ ހަދާފައިވާއިރު، އައިޖީއެމްއެޗުން ބުނީ، ބެލޫން ޕަލްމޮނަރީ ވެލްވެލޯޕްލާސްޓީން އޯޕަން ހާޓް ސާޖަރީގެ ބަދަލުގައި ސްޓްރަކްޗަރަލް އިންޓަވެންޝަން ފެށޭނެ ކަމަށެވެ. މި ޕްރޮސީޖާގައި ޖެހޭނީ ބެދިފައިވާ ލޭ ހޮޅިއެއްގެ ތެރެއަށް ފުއްޕާހަމެއް ކަހަލަ އެއްޗެއް ލައްވައިގެން ހަން ފުއްޕާލާށެވެ.\nއަދި މި ޕްރޮސީޖާ ހަދާފައިވާ ކުއްޖާގެ ހާލު ރަނގަޅު ކަމަށާއި، އޭނާ ވަނީ އެ ދުވަހު ދޫކޮށްލާފައި ކަމަށްވެސް އައިޖީއެމްއެޗުން ބުންޏެވެ.\nހަމަ އެއާއެކު ކުރިއަށް އޮތް ތަނުގައި އާ ހިދުމަތްތަކެއް ތައާރަފްކުރުމަށް ތައްޔާރުވަމުން އަންނަ ކަމުގައިވެސް، އެ ހޮސްޕިޓަލުން ވަނީ ބުނެފައެވެ.\nހަބަރު އައިޖީއެމްއެޗް ސިއްހަތު\nމޭރީގެ މަރު: ލަމްހާގެ ބަންދަށް އިތުރު 10 ދުވަސް!\nމޭރީގެ މަރު: މާވިންގެ ބަންދު އަނެއްކާވެސް އިތުރު ކޮށްފި\nބޭރަށް ހިންގާނަމަ، ޔޯގަޓަށްވުރެ ބަތްޕެން މާ ރަނގަޅު: ޑރ. ފައިސަލް\nއައިޖީއެމްއެޗް އީއާރަށް ގެންދިޔަ މީހަކު ކޮވިޑުގައި މަރުވެއްޖެ


Miee Ves Dharin Nulibumah Medhuverivaa Sababeh - Vaguthu\n1 އަހަރު ކުރިން ( ޖޫން 22, 2019 )\nކޮންމެ ދެމަފިރިއެއްވެސް ޙަޔާތެއް ފަށާނީ ފޮނި ހުވަފެންތަކެއް ދެކެމުންނެވެ. އެގޮތުން ކައިވެންޏަށް ފަހު ދަރިން ލިބި އެ ދަރިން އުފަލުގައި އުޅޭ މަންޒަރަކީ ކޮންމެ މައިންބަފަޔަކުވެސް ދެކެން ބޭނުންވާ މަންޒަރެވެ. އެހެނަސް ދިމާވާ ހާލަތެއްގައި ދަރިން ނުލިބުމާއި ކުރިމަތިވެފައި ތިބި އެތައް ބަޔަކުވެސް ދުނިޔޭގައި އެބަ ތިއްބެވެ. އުފެދުމުގައިވެސް އެއްބަޔަކަށް މި މައްސަލަ ކުރިމަތިވާއިރު، ސިއްޙަތާއި މެދު ފަރުވާ ކުޑަކުރުމަކީވެސް މި މައްސަލަ އާއި ކުރިމަތިލާން ޖެހިދާނެ ސަބަބެކެވެ.\nލުއި ކާނާ ކެއުމަށް އާދަވެފައި ވުމީ ވަރަށް ގިނަ ބަޔަކަށް ދިމާވާ ކަމެކެވެ. ޚާއްސަ ގޮތެއްގައި ވަރަށް ގިނަ އަންހެނުންނަކީ ލުއި ކާނާ ކެއުމަށް އިސްކަންދޭ ބައެކެވެ. މިގޮތުން ލުއި ކާނާ ކައިގެން، ހަށިގަނޑަށް ބޭނުންވާ ބައިތައް ރަނގަޅަށް ހަށިގަނޑަށް ލިއްބައިދޭފަދަ ކާނާއާއި ދުރުވުމުން، ގިނަ ގެއްލުންތައް ލިބި ސިއްޙީ ނުރައްކަލާއި ކުރިމަތިލާން ޖެހޭ ފަހަރުވެސް އާދެއެވެ.\nދާދިފަހުން އޮސްޓްރޭލިއާގެ ޔުނިވާސިޓީ އޮފް އެޑެލައިޑް އިން އެޤައުމުގައި ކުރިއަށްގެންދިޔަ ދިރާސާއަކުން ހާމަވެފައިވަނީ، މާގިނައިން ލުއި ކާނާ ކެއުމަށް އާދަވެފައިވާ އަންހެނުންގެ ދަރިމައިވާ ނިޒާމަށް ގެއްލުން ލިބޭ ކަމެވެ. އަދި އެކަމުގެ ސަބަބުން ދަރިން ލިބުމަށް ހުރަސް އެޅި ދަރިމައިވާ ނިޒާމުގެ ދުޅަހެޔޮކަން ދަށްވާ ކަންވެސް ދިރާސާއިން ވަނީ ހާމަވެގެން ގޮސްފައެވެ.\n5000 އަށްވުރެ ގިނަ ބައިވެރިންނާއި އެކު ކުރިއަށްގެންދިޔަ މި ދިރާސާއިން ހާމަވީ، ހަށިގަނޑަށް ފައިދާހުރި ކާނާ ކެއުމަށް އަހަންމިއްޔަތުކަން ނުދޭ އަންހެނުން މާބަނޑުވުމަށް އެނޫން އަންހެނުންނާއި އަޅާބަލާއިރު ދުވަސް ނަގައެވެ. އެގޮތުން ކޮންމެ މަހަކު2ނުވަތަ ތިން ފަހަރު ފައިދާހުރި މޭވާ އާއި ތަރުކާރީ ބޭނުންކޮށްފައިވާ އަންހެނުން މާބަނޑުވުމަށް، އެނޫން އަންހެނުންނާއި އަޅައި ބަލާއިރު އެއވްރެޖް ގޮތެއްގައި އެއްމަސް ދުވަހުގެ ތަފާތެއް ހުންނަކަން ވަނީ ހާމަވެފައެވެ.\nމި ދިރާސާގެ އިސް ތަޖުރިބާކާރު، ޕްރޮފެސަރ ކްލެއަރ ރޮބާޓްސް ބުނީ، ފައިދާހުރި ކާނާ ކެއުމާއި ދުރުވެއްޖެނަމަ އަންހެނުންގެ ދަރިމައިވާ ނިޒާމަށް ވަރަށް ބޮޑު އަސަރެއް ކުރާކަން ދިރާސާއިން ހާމަވެގެން ގޮސްފައިވާ ކަމަށެވެ. އަދި ލުއި ކާނަގެ ސަބަބުން ފައިދާހުރި ކާނާ އާއި ދުރުވެ، އަންހެނުންގެ ދަރިމައިވާނިޒާމުގެ ބާރު ދަށްވެ ދަރިން ނުލިބުމާއި ކުރިމަތިވާކަމީ ދިރާސާއިން ސާބިތުވެގެންދިޔަ ކަމެއްކަމަށް އޭނާ ބުންފައިވެއެވެ.\nފައިދާހުރި ކާނާ އެންމެ އެކަށީގެންވާ މިންވަރަށް ނުލިބި، އެކަމާއި ގުޅިގެން ދިމާވާ ސިއްޙީ ހާލަތެއްގައި ދަރިމައިނުވެ އަހަރު ދުވަސްވެސް ހޭދަކުރަން ޖެހުމުގެ ފުރުސަތު އޮންނަ ކަމަށް ދިރާސާގެ ތަޖުރިބާކާރުން ބުނެއެވެ.


FAM inthihaabu balaigannan: minister\nއެފްއޭއެމް އިންތިހާބު ބަލައިގަންނަން: މިނިސްޓަރު\nދާދި ފަހުން ބޭއްވި ފުޓުބޯޅަ އެސޯސިއޭޝަން އޮފް ދަ މޯލްޑިވްސް (އެފްއޭއެމް) ގެ އާއްމު އިންތިހާބު ބަލައިގަންނަވާ ކަމަށާއި، ރާއްޖޭގެ ކޮމިޝަނާ އޮފް ސްޕޯޓްސް ވެސް އެ އިންތިހާބު ބަލައިގަންނަވާނެ ކަމުގެ ޔަގީންކަން އެބައޮތް ކަމަށް ސްޕޯޓްސް މިނިސްޓަރު އަހުމަދު މަހުލޫފް މިއަދު ވިދާޅުވެއްޖެ އެވެ.\nހެންވޭރު ދެކުނު ދާއިރާގެ ހުސެއިން ޝަހީމް ކުރެއްވި ސުވާލަކަށް ޖަވާބު ދެއްވަމުން، މަހުލޫފް މިއަދު ރައްޔިތުންގެ މަޖިލީހުގައި ވިދާޅުވީ އެފްއޭއެމް އިންތިހާބު ފަސްކުރަން އެދުނީ މަޖިލީހުގެ އިޖްތިމާއީ ކޮމިޓީން އެދުމުގެ މަތީން ކަމަށާއި ނަމަވެސް އިންތިހާބެއް ފަސްކުރަން ނުވަތަ ނުބާއްވަން އެންގުމުގެ ބާރެއް މިނިސްޓަރަށް ލިބިގެންނުވާ ކަމަށެވެ.\n"ކުރިން ދުވަހު ވެސް އަޅުގަނޑު ފާހަގަކުރިހެން އިންތިހާބު ހުއްޓުވުުމުގެ ބާރެއް އަޅުގަނޑަށް ވެސް އަދި ސްޕޯޓްސް ކޮމިޝަނަރަށް ވެސް ނޯވޭ. މިކަމާ ބެހޭގޮތުން އެންމެ ފަހުން އިއްޔެ ވެސް ސްޕޯޓްސް ކޮމިޝަނަރު އަޅުގަނޑަށް އަންގާފައިވަނީ މައްސަލައެއް ނެތް ކަމަށް،" އެފްއޭއެމް އިންތިހާބާ ގުޅޭގޮތުން މީގެ ކުރިންވެސް ދެ ފަހަރެއްގެ މަތިން މަޖިލީހަށް ހާޒިރުކޮށްފައިވާ މަހުލޫފް ވިދާޅުވި އެވެ.\nއެފްއޭއެމްގެ އިންތިހާބުގެ މައްސަލާގައި މީގެ ކުރިންވެސް މިނިސްޓަރު މަހުލޫފް ވަނީ މަޖިލީހަށް ހާޒިރުކޮށްފައެވެ. އަދި އެފްއޭއެމްގެ ރައީސް ކަމަށް ދެވަނަ ދައުރަކަށް އިންތިހާބުވެވަޑައިގެންނެވި ބައްސާމް އަދީލް ޖަލީލުވެސް ވަނީ މަޖިލީހުގެ ކޮމެޓީއަށް ހާޒިރުކޮށްފައެވެ.\nއެފްއޭއެމްގެ އިންތިހާބު ފަސްކޮށް ދިނުމަށް މަހުލޫފް އެދިވަޑައިގެންނެވީ މަޖިލީހުން އެެދިވަޑައިގަތުމުންނެވެ. ނަމަވެސް އެކަން އެކަން އެގޮތަށް ނުކުރެވޭނެ ކަމަށް މަހުލޫފް ގެންދަވަނީ ތަކުރާރުކޮށް ވިދާޅުވަމުންނެވެ.\n"ޕާސަނަލީ އަޅުގަނޑު އިންތިހާބު ބަލައިގަންނަން. އެކަމަކު ރަސްމީކޮށް އެކަން ލިޔުމުން އަންގާނީ ސްޕޯޓްސް ކޮމިޝަނުން. އަޅުގަނޑަށް ޔަގީންކުރެވެނީ ވަރަށް އަވަހަށް އެކަން ކުރާނެކަން،" މަހުލޫފް ވިދާޅުވި އެވެ.\nމަހުލޫފް ވިދާޅުވީ އެފްއޭއެމްގެ އިންތިހާބާ ގުޅޭގޮތުން މިހާތަނަށް އެފްއޭއެމްގެ އެއްވެސް މެމްބަރު ކްލަބަކުން ސްޕޯޓްސް މިނިސްޓްރީ އަށް ނޫނީ ސްޕޯޓްސް ކޮމިޝަނަށް ވެސް މައްސަލައެއް ހުށަހަޅާފައިނުވާ ކަމަށެވެ.\nއޭގެ އިތުރުން، ކުޅިވަރު އެސޯސިއޭޝަންތަކުގެ އިންތިހާބާ ގުޅޭ މައްސަލަތައް އަބަދުވެސް އަންނަނީ އިންތިހާބު ފެށެން ކުޑަ ދުވަސްކޮޅަކަށް ވެފައި އޮންނަ ވަގުތެއްގައި ކަމަށާއި ދުރާލާ އެ ފަދަ ކަންތައްތަކަށް އެ މަގާމުތަކަށް އަންނަން ބޭނުންވާ ފަރާތްތަކުން ތައްޔާރުނުވުމަކީ ފަހަކަށް އައިސް އާންމުކޮށް ކުޅިވަރު ތެރޭގައި ދިމާވާ މައްސަލައެއްކަން މިނިސްޓަރު ފާހަގަކުރެއްވި އެވެ.\nއެފްއޭއެމް އެފްއޭއެމްގެ އިންތިހާބު އަހުމަދު މަހްލޫފު + ޔޫތު މިނިސްޓްރީ


Global Warming | Mihaaru\nހިތްގައިމު ފޮޓޯއެއް، އެކަމަކު ހިތާމަވެރި މަންޒަރެއް\nކޯޕެންހޭގަން (ޖޫން 19) - ޑެންމާކްގެ މޫސުމާ ބެހޭ އިދާރާގައި މަސައްކަތް ކުރައްވާ ސައިންޓިސްޓެއް ކަމަށްވާ ސްޓެފެން އޮލްސެން ވަޑައިގެންނެވީ ކަނޑުތަކާއި މޫސުން ދިރާސާ ކުރަން ބެހެއްޓި އާލާތްތަކެއް ހޯދާށެވެ. އެކަމަކު އޭނާ އަށް ކުރިމަތިވީ މުޅިން ތަފާތު މައްސަލައެކެވެ. މުޅިން ގަނޑުވެފައިވާ ކަނޑުގެ ގަނޑުފެންގަނޑުގެ މަތީގައި އޮތީ...\nހޫނު ގަދަ ދުވަސްކޮޅަކަށް ފަހު ވިއްސާރައިގެ އަސަރުތައް\nހޫނު ގަދަ ދުވަަސްކޮޅަކަށް ފަހު ރާއްޖޭގެ އެކި ހިސާބުތަކަށް ވިއްސާރައިގެ އަސަރުކުރަން ފަށައިފި ކަމަށް، މޫސުމާ ބެހޭ ގައުމީ މަރުކަޒު، މެޓުން މިއަދު ބުނެފި އެވެ.\nދެކުނު ކޮރެއާގައި ވެސް ޕްލާސްޓިކް ކޮތަޅު މަނާ\nތިމާވެށި ހިމާޔަތްކުރުމަށް ޕްލާސްޓިކާ ދެކޮޅަށް ކުރާ ކެމްޕޭނުގެ ދަށުން ދެކުނު ކޮރެއާގައި ވެސް ޕްލާސްޓިކް ކޮތަޅު ބޭނުންކުރުން އިއްޔެ އިން ފެށިގެން މަނާކޮށްފި އެވެ.\nފިނިހޫނުމިން ދަށް ނުކުރެވޭ ނަމަ ސަލާމަތެއް ނެތް:ނަޝީދު\nއަހަރުގެ ލަފުޒަކީ "ސިންގަލް-ޔޫޒް"\nމި އަހަރު އެންމެ ހިނގި ލަފުޒަކީ "ސިންގަލް-ޔޫޒް" ކަމަށް އިނގިރޭސިވިލާތުގެ ކޮލިންސް ޑިކްޝަނަރީން ބުނެފި އެވެ.\nކުޑަކަމުދާ ނަޖިހުން ގައު އުފައްދަނީ\nއިންސާނުންގެ ނަޖިސް ބޭނުންކޮށްގެން އެކި ކަހަލަ އެއްޗެހި ތައްޔާރު ކުރުމަކީ ހުއްޓުމެއް ނެތި އަބަދުވެސް ތަހުލީލުކުރަމުން އަންނަ ކަމެކެވެ. ބޭނުމަކީ ބޭކާރުވާ އެއްޗެހިން، ބޭނުންތެރި އެއްޗެއް އުފައްދައިގެން ދިރިއުޅުމަށް ލުޔެއް ހޯދައި، ތިމާވެއްޓަށް އެހީވުމެވެ.\nމިދިޔަ އަހަރަކީ އެންމެ ހޫނު އަހަރު ކަމަށް ވެދާނެ\nމިދިޔަ އަހަރަކީ މިހާތަނަށް އެންމެ ހޫނު ގަދަވި އަހަރު ކަމަށް ވެދާނެ ކަމަށް ނާސާ އާއި އިނގިރޭސި ވިލާތުގެ މެޓް އޮފީހުގެ މައުލޫމާތުން ހާމަވެއްޖެ އެވެ.\nއެޗްއެފްސީ ގޭސް މަދުކުރަން އެއްބަސްވުމަކަށް އަތުވެއްޖެ\nކިގާލީ (އޮކްޓޯބަރު 15) - ދުނިޔެ ހޫނުވުމަށް މެދުވެރި ކުރުވާ ގޭހުގެ ބާވަތެއް ކަމަށްވާ އެޗްއެފްސީ މަދު ކުރުމަށް ދުނިޔޭގެ 150 އަށް ވުރެ ގިނަ ގައުމުން އެއްބަސްވެއްޖެ އެވެ.\nއެޕްރީލް މަހު ހޫނުމިން ރެކޯޑް މިންވަރަކަށް މައްޗަށް\nދުނިޔެ މިހާރު ތަޖްރިބާކުރަމުންދާ އެލް-ނީނޯގެ ސަބަބުން ފަހަކަށް އައިސް މޫސުމަށް ދަނީ ބޮޑެތި ބަދަލުތަކެއް އަންނަމުންނެވެ. މިިދިޔަ އަހަރަކީ ދުނިޔެ މިހާތަނަށް ތަޖްރިބާކުރި އެންމެ ހޫނުގަދަ އަހަރެވެ.


އަލީ ވަހީދުގެ އިތުރު އޯޑިއޯއެއް: މިފަހަރު ދައްކަނީ އިންވެސްޓަރަކަށް ރަށެއް ދޭ ވާހަކަ – Dhen.mv\nއަލީ ވަހީދުގެ އިތުރު އޯޑިއޯއެއް: މިފަހަރު ދައްކަނީ އިންވެސްޓަރަކަށް ރަށެއް ދޭ ވާހަކަ\nFebruary 22, 2020 - 10:10 pm\nޓޫރިޒަމް މިނިސްޓަރު އަލީ ވަހީދު ކަމަށް ބުނާ މީހާގެ އިތުރު އޯޑިއޯއެއް އަނެއްކާ ވެސް ލީކު ކޮށްލައިފިއެވެ.\n"ލީކްސް އެމްވީ" ގެ ނަމުގައި ހިންގާ ޓްވީޓާ އެކައުންޓަކުން އަންނަނީ އަލީ ވަހީދުގެ އޯޑިއޯތަކެއް ސޯޝަލް މީޑިއާގައި ލީކް ކުރަމުންނެވެ. އެގޮތުން މީގެ ކުރިން ފަސް ވީޑިއޯއެއް ލީކް ކޮށްފައިވާއިރު، މިރޭ ލީކް ކޮށްލާފައި މިވަނީ އަލީ ވަހީދުގެ ހަވަނަ އޯޑިއޯ ކްލިޕެވެ.\nހަވަނަ އޯޑިއޯގައި އަލީ ވަހީދު ފޯނުން ވާހަކަ ދައްކަވަނީ ދައްކަމުން ގެންދަނީ ވިޔަފާރިވެރިއަކާކަން އެނގެއެވެ. ނަމަވެސް އެއީ ސީދާ ކޮން ވިޔަފާރިވެރިއެއް ކަމެއް ނޭނގެއެވެ. އެމީހާއާ ގުޅުމަށްފަހު އަލީ ވަހީދު ވިދާޅުވާ އަޑު އިވެނީ ރާއްޖޭގެ ރަށެއް އޭނާއަށް ހޯދައި ދިނުމަށް ކުރާ މަސައްކަތުގެ ވާހަކައެވެ. އަދި އަލީ ވަހީދު އެ ވިޔަފާރިވެރިޔާ އަށް އެރަށް ލިބޭނެ ކަމުގެ ފުރިހަމަ ޔަގީންކަން އަރުވައެވެ.\nއެ އޯޑިއޯގައި އަލީ ވަހީދު ވަނީ އިންވެސްޓަރާއި ވާހަކަދެއްކުމަށްފަހު ބައްދަލުވުމެއް ހަމަޖައްސާފައެވެ. ހަމައެއާއެކުގައި ވިޔަފާރިވެރިޔާއަށް އެ ރަށް ހޯދައި ދިނުމާއި ގުޅޭ ގޮތުން ރައީސްއާއި ވާހަކަ ދައްކަވާފައިވާ ކަމަށާއި އެކަމުގައި ރައީސްގެ އާނބަސް ހޯދައިފާވާ ކަމަށްވެސް ވިދާޅުވާ އަޑުއިވެއެވެ.\n"ޖަޒީރާ ރާއްޖޭގައި އާޓިފިޝަލް ރަށެއް ހަދައިގެން ނުވާނެއޭ މަބުނިން ރައީސް ގާތުގައި. ރައްޔިތުންގެ ލޯބި ލެބޭ ކަހަލަ ނިންމެވުންތައްވެސް ބައެއް ފަހަރު ނިންމަވަން ޖެހޭނެ ކަމަށްވެސް ބުނިން. އެހެން ބުނީމަ ރައީސް ވިދާޅުވީ އެކަމައިގެން އަލީ ވަހީދު ކުރިޔަށް ދާށޭ،" އޯޑިއޯގައި މިނިސްޓަރު އަލީ ވަހީދު ވިދާޅުވިއެވެ.\nއިންވެސްޓަރާ ވާހަކަދައްކާ ނިންމުމުން އަލީ ވަހީދާއި އެކު އެވަގުތު އިންނެވި ޔޫތު މިނިސްޓްރީގެ ސްޓޭޓް މިނިސްޓަރު އައްސަދު އަލީ(އަޑުބަރޭ)، އަލީ ވަހީދު ގާތުގައި ވިޔަފާރިވެރިޔާ މިކަމުގައި ދޭން ޖެހެނީ ކިހާ އަދަދެއްގެ ފައިސާއެއްކަން އެނގޭތޯ އަހައެވެ. ޖަވާބުގައި އަލީ ވަހީދު ވިދާޅުވަނީ މަޑު މަޑުން ކަންކަން ކުރަމުން ގޮސް ވިޔަފާރިވެރިޔާ އަތުން ލާރިގަނޑު ހޯދާނީ ކަމަށެވެ.


Gaumiyyathu binaavegendhaa muhimmu2kamakee haarijee isthigulaalaai, dhaakhilee isthiguraaru: Home Minister - One Online\nގައުމީ ދުވަހުގެ ދިދަނެގުމުގެ ރަސްމިއްޔާތުގައި ހޯމް މިނިސްޓަރ ވާހަކަދައްކަވަނީ --- ވަން ފޮޓޯ: މުހައްމަދު އައުޒަމް\nގައުމެއްގެ ގައުމިއްޔަތު ބިނާވެގެން އަންނަ މުހިންމު ދެކަމަކީ ހާރިޖީ އިސްތިގުލާލާއި، ދާހިލީ އިސްތިގުރާރު ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެއެވެ.\nމިއަދު ހެނދުނު ޖުމްހޫރީ މައިދާނުގައި ބޭއްވި ގައުމީ ދުވަހުގެ ދިދަނެގުމުގެ ރަސްމިއްޔާތުގައި ވާހަކަދައްކަވަމުން މިނިސްޓަރު ވިދާޅުވީ ގައުމެއްގެ ގައުމިއްޔަތު ބިނާވެގެން އަންނައިރު މުހިންމު ދެކަމެއް ބިނާވެގެން އަންނަ ކަމަށާއި އެއީ ހާރިޖީ އިސްތިގުލާލާއި، ދާހިލީ އިސްތިގުރާރު ކަމުގައެވެ.\n"ހާރިޖީގޮތުން އެބަޔަކަށް ލިބިގެންދާ މިނިވަންކަމާއި، ސަލާމަތާއި ރައްކާތެރިކަމާއެކު އެ ބައެއްގެ ގައުމުގެ ތެރޭގަައި ދާހިލިއްޔަތުގައި އޮންނަންޖެހޭ އިސްތިގުރާރާއި، ހަމަޖެހުމާ އަމާންކަމަކީ އެ ގައުމެއްގެ ރައްޔިތުންގެ މައްޗަށް ލާޒިމުކުރާކަމެއް. މި ދެކަން ކަށަވަރުކުރުން އެއީ ގައުމެއް ދެމިއޮތުމުގައި މުހިންމު، ލާޒިމުކަމެއް." މިނިސްޓަރު އިމްރާން ވިދާޅުވިއެވެ.\nހާރިޖީ އިސްތިގުލާލު، ނުވަތަ ހާރިޖީ މިނިވަންކަން ލިބިފައިވާކަން ފާހަގަކޮށް މިނިސްޓަރު ވިދާޅުވީ އެ މިނިވަންކަން ދެމިއޮތުމުގައި ދާހިލީ ހަމަޖެހުމާއި އަމާންކަން ބޮޑު ޒިންމާއެއް އަދާކުރާ ކަމަށެވެ.\n"އެހެންކަމުން ދިވެހިރާއްޖޭގެ ގައުމިއްޔަތު ދެމިއޮވެ ސަލާމަތުގެ އަސޭރިއަށް ދަތުރުކޮށް، އަންނަން އޮތް ޖީލުތަކަށް މި ގައުމު ގެންދިއުމަށްޓަކައި ރާއްޖޭގެ އެތެރޭގެ ސަލާމަތާ ރައްކާތެރިކަމާ ހަމަޖެހުން ގާއިމުކުރުމަކީ އަޅުގަނޑުމެން އެންމެންގެ މަސްއޫލިއްޔަތަކާއި ޒިންމާއެއް. އެކަމުގައި އަޅުގަނޑުމެން އެންމެން ބަދަހިކަމާއެކު ތިބުމަކީ ކޮންމެހެން ކުރަން ޖެހޭ ކަމެއް" ކަމުގައިވެސް މިނިސްޓަރ އިމްރާން ވިދާޅުވިއެވެ.\nމިނިސްޓަރުގެ ވާހަކަ ނިންމަވާލައްވަމުން ވަނީ ގައުމީ ދުވަހުގެ ތަހުނިޔާ ރާއްޖޭގެ އެންމެހާ ރައްޔިތުންނަށް ދަންނަވާފައެވެ.\nގުޅޭ ޓެގު މިނިސްޓްރީ އޮފް ހޯމްއެފެއާޒް ގައުމީ ދުވަސް\nގައުމީ ދުވަހުގެ ދިދަ ނެގުމުގެ އިހުތިފާލުގައި ރައީސުލްޖުމްހޫރިއްޔާ ބައިވެރިވެވަޑައިގެންފި


2 aharuge kokko himeney hen 15 kujjaku rape kuri massala eh balanee - One Online\nދެ އަހަރުގެ ކޮއްކޮ ހިމެނޭހެން 15 ކުއްޖަކު ރޭޕްކުރި މައްސަލައެއް ބަލަނީ\nދެ އަހަރުގެ ކޮއްކޮ ހިމެނޭހެން 15 ކުއްޖަކު ރޭޕް ކުރިކަމަށް ބުނާ ސުކޫލު ކުއްޖެއްގެ މައްސަލައެއް ފުލުހުން ބަލަން ފަށައިފިއެވެ.\nސޯޝަލް މީޑިއާގައި ވަނީ އެކުއްޖާ ދެއްކި ކަމަށް ބުނާ ވާހަކަތަކެއްގެ ސްކްރީންޝޮޓުތަކެއް އާންމުވެފައެވެ. ސްކްރީންޝޮޓުތަކުގައި އޭނާ ވަނީ އަމިއްލަ ކޮއްކޮ ހިމެނޭހެން 15 އަށް ވުރެ ގިނަ އަންހެން ކުދިން ރޭޕުކުރިކަމަށް އެއްބަސްވެފައެވެ. އަދި އެ އުމުރާ ނުގުޅޭ ތަފާތު އެކި، ބަދު އަހުލާގީ ވާހަކަތައްވެސް ދައްކާފައިވެއެވެ.\nމީގެ އިތުރުން އެކުދިންގެ ބަރަހަނާ ފޮޓޯތައް ހޯދައި ލީކް ކޮށްލާނެ ކަމަށް ބުނެ އެކުދިންނަށް ބްލެކްމެއިލް ކުރާ ކަމަށްވެސް އޭނާ ވަނީ އެއްބަސްވެފައެވެ. އަދި އެކުދިންނަށް ގޯނާ ކުރުމަށްފަހު އެ ކުދިންގެ ބަރަހަނާ ފޮޓޯ ނަގާ ކަމަށް ވެސް އޭނާ ވަނީ ބުނެފައެވެ.\nއެކަމާ ގުޅިގެން ފުލުހުން މިއަދު ބުނީ އެފަދަ މައްސަލައެއް ފުލުހުންގެ ސަމާލުކަމަށް އައުމުން ބަލަން ޖެހޭ ކަންކަން ބަލަމުން އަންނަ ކަމަށެވެ. އިތުރު މައުލޫމާތެއް ފުލުހުން ހާމައެއް ނުކުރެއެވެ.\nކޮއްކޮ އާއި އިތުރު ކުދިންތަކެއް ރޭޕްކުރިކަމަށް އެއްބަސްވެފައިވަނީ މާލޭ ސްކޫލެއްގައި ތަައުލީމު ހާސިލު ކުރަމުން އަންނަ 18 އަހަރުގެ ދަރިވަރެކެވެ. އެކަމާ ގުޅިގެން އެސްކޫލުން ބުނީ ދަރިވަރުންގެ ދުޅަހެޔޮކަމާއި ރައްކާތެރިކަމަކީ އެންމެ އިސްކަންދޭ ކަންކަން ކަމަށެވެ.\nއެގޮތުން ދަރިވަރުންގެ މެދުގައި ދަރިވަރުންގެ ރައްކާތެރިކަމަށް އުނިކަމެއް ލިބޭނެފަދަ ކަމެއް ހިނގައިފި ކަމަށް ސްކޫލަށް ރިޕޯޓްކުރުމުން ނުވަތަ ސްކޫލަށް އެފަދަ ކަމެއް ފާހަގަކުރެވިއްޖެނަމަ، އެޑިއުކޭޝަން މިނިސްޓްރީގެ އިރުޝާދުގެ ދަށުން ލަސްނުކޮށް، ކަމާބެހޭ ފަރާތްތަކާއެކު އެކަމެއް ހިނގައިދިޔަގޮތް ބަލައި، އޮންނަ އުސޫލުތަކާ އެއްގޮތަށް ފިޔަވަޅު އަޅާފައިވާނެ ކަމަށްވެސް ސްކޫލުން ބުންޏެވެ.\nގުޅޭ ޓެގު ޕޮލިސް ޖިންސީ ގޯނާ ކުށް ކުޑަކުދިންނަށް ކުރާ ޖިންސީ ގޯނާ